CAMARA DE

COMPTOS

DE NAVARRA

NAFARROAKO

KONTUEN

GANBERA

**Neurriak, Nafarroako Foru Komunitateko Administrazioan Suspertze, Eraldatze eta Erresilientzia Plana inplementatze aldera hartu direnak**

2023ko martxoa



Aurkibidea

[Glosario de términos 3](#_Toc130302962)

[Índice de abreviaturas 5](#_Toc130302963)

[I. Introducción 6](#_Toc130302964)

[II. Plan de Recuperación, Transformación y Resiliencia 7](#_Toc130302965)

[II.1 Next Generation EU 7](#_Toc130302966)

[II.2 Plan de Recuperación, Transformación y Resiliencia de España 7](#_Toc130302967)

[II.3 Asignación de fondos a las Comunidades Autónomas 9](#_Toc130302968)

[III. Objetivos, alcance y limitaciones 12](#_Toc130302969)

[IV. Conclusiones y recomendaciones 16](#_Toc130302970)

[IV.1 Marco de gobernanza 16](#_Toc130302971)

[IV.2 Cobertura de necesidades de recursos humanos 21](#_Toc130302972)

[IV.3 Modelo de gestión 21](#_Toc130302973)

[IV.4 Recomendaciones 28](#_Toc130302974)

[V. Responsabilidad 30](#_Toc130302975)

[Apéndice 1: Marco normativo 31](#_Toc130302976)

[Apéndice 2. Resultados de la fiscalización 33](#_Toc130302977)

[2.1 Marco de gobernanza 33](#_Toc130302978)

[2.2 Cobertura de necesidades de recursos humanos 47](#_Toc130302979)

[2.3 Modelos de gestión 48](#_Toc130302980)

[2.4 Subproyectos de la muestra 63](#_Toc130302981)

[Apéndice 3. Ejecución a 31 de diciembre de 2022 por departamentos 68](#_Toc130302982)

[Alegaciones formuladas al Informe Provisional](#_Toc130302983)

[Contestación de la Cámara de Comptos a las alegaciones presentadas al Informe Provisional](#_Toc130302984)

Termino-glosategia[[1]](#footnote-2)

* Osagaia: SEEP-Suspertze, Eraldatze eta Erresilientzia Plana egituratzen duten hogeita hamar ataletako bakoitza, ekonomiaren alor bati eskainia.
* Neurriak: osagai batean sartuta dauden erreforma eta inbertsio elkarlotuen multzoa.
* Proiektua: arduradun bakarraren (exekutatze-entitate) zuzendaritzapean dauden ekintzen, baliabideen eta bitartekoen multzoa, zeina eratua izan baita denbora-epe jakin batean erdieste aldera halako helburu edo emaitzak zeinetarako zehaztu baitira SEEPeko neurriak.
* Azpiproiektua: proiektu baten zati baten deskonposaketa, uztartuta daramana baliabide ekonomikoen transferentzia eta azpiproiektuaren arduradun den exekutatze-entitateak mugarri nahiz helburuak betetzeko konpromisoa hartzea.
* Jarduketa: proiektu edo azpiproiektu baten lehen deskonposaketa-maila, proiektu horren kudeaketa eta segimendurakoa.
* Jarduera: proiektu edo azpiproiektu baten bigarren deskonposaketa-maila, proiektu horren kudeaketa eta segimendurakoa.
* Eginkizuna: proiektu edo azpiproiektu baten hirugarren deskonposaketa-maila, proiektu horren kudeaketa eta segimendurakoa.
* Ekintza-ildoa: proiektu baten plangintza, kudeaketa eta segimendurako hiru deskonposaketa-mailei deitua (jarduketak, jarduerak eta eginkizunak).
* Programa: beren kudeaketa eta segimendua erraztearren talde berean biltzen diren proiektuen multzoa.
* Jarduketa-alorra: proiektu edo azpiproiektu berean sartutako azpiproiektuen multzoa. Talde berean biltzen dira haien kudeaketa eta segimendua errazteko.
* Fasea: proiektu edo azpiproiektu bereko jarduketa-multzoa.
* Mugarriak eta Helburuak (MH): une jakinetan iritsi beharrekoak diren jomugak. Ahalbidetzen dute neurriek, proiektuek, azpiproiektuek edo ekintza-ildoek helburua edo emaitzak lortzen ote dituzten egiaztatzea.
* Adierazleak: MHetan lorturiko betetze-mailak neurtzen dituzte.
* Erabaki-entitatea: SEEPean aurrekontu-zuzkidura duen entitatea, erreformen eta inbertsioen plangintza eta segimendua egiteaz eta horien mugarriak eta helburuak betetzeaz erantzukizuna duena. Erabaki-entitateak dira osagaien ardura duten ministerio-departamentuak.
* Exekutatze-entitatea: honi dagokio kasuko erreforma eta inbertsioetako proiektu edo azpiproiektuak bere eskumenen esparruan eta erabaki-entitatearen irizpide eta gidalerroei jarraikiz exekutatzea. Proiektuen exekutatze-entitate dira ministerioetako departamentuak eta Estatuko Administrazio Orokorreko entitateak; eta, azpiproiektuen kasuan, horiek dira ministerioetako departamentuak, Estatuko Administrazio Orokorreko nahiz autonomi eta toki administrazioetako entitateak, eta sektore publikoko beste parte-hartzaile batzuk.
* Organo erantzulea: erabaki-entitatearen esparruan neurriaren kudeaketari buruzko txostena edo osagaiaren kudeaketari buruzko txostena egin, sinatu eta izapidetzearen erantzukizuna daukan organoa.
* Kudeatze-organoa: exekutatze-entitatearen esparruan proiektu edo azpiproiektuaren kudeaketari buruzko txostena egin, sinatu eta izapidetzearen erantzukizuna daukan organoa. Kudeatze-organoak halaber sinatuko ditu proiektu edo azpiproiektuko mugarri eta helburuen lorpenari buruzko ziurtagiriak eta aurreikuspen-txostenak. Administrazio autonomikoaren esparruan, kudeatze-organo izanen da kasuko kontseilaritzan edo baliokidean idazkariorde-eginkizunen kidekoak betetzen dituen organoaren titularra.
* Kudeaketa-txostena: Frogagiri bat da, mugarrien, helburuen eta Suspertze eta Erresilientzia Erregelamenduko gainerako betekizunen egoera, esparru bakoitzekoa (osagaia, neurria, proiektua edo azpiproiektua), bai eta gastuari buruzko kontabilitate-informazioa, ezagutarazten duena. Frogagiri horren egile eta sinatzaile da exekutatze-entitate baten kudeatze-organoa, edo neurriaren organo erantzulea, edo erabaki-entitate bateko osagaiaren organo erantzulea.

Laburdura-aurkibidea

* **NFKA:** Nafarroako Foru Komunitateko Administrazioa
* **EAO:** Estatuko Administrazio Orokorra
* **DDBN**: Dirulaguntzen Datu Base Nazionala
* **AAEE:** Autonomia erkidegoak
* **NFK:** Nafarroako Foru Komunitatea
* **SEM**: Suspertze eta Erresilientzia Mekanismoa
* **NGEB**: Next Generation Europar Batasuna
* **KKO**: Kanpo Kontroleko Organoak
* **ESEPE**: Ekonomia Suspertu eta Eraldatzeko Proiektu Estrategikoak
* **DPE:** Dirulaguntzen Plan Estrategikoa
* **IANP**: Iruzurraren Aurkako Neurrien Plana
* **SEEP**: Suspertze, Eraldatze eta Erresilientzia Plana
* **EFIN**: Europako Funtsen Idazkaritza Nagusia

I. Sarrera

Nafarroako Kontuen Ganberari buruzko abenduaren 20ko 19/1984 Foru Legeari jarraikiz, erakunde honek 2022rako bere fiskalizazio-programan jaso zuen Nafarroako Foru Komunitateko Administrazioak (aurrerantzean, NFKA) Suspertze, Eraldatze eta Erresilientzia Plana (SEEP) inplementatzeko harturiko neurriei buruzko txosten bat egitea.

Lan hori Kontuen Auzitegiarekin eta KKO-Kanpo Kontroleko Organoekin koordinatuta eta horiekiko elkarlanean egin zen, Kontuen Auzitegia eta KKOak autonomia-erkidegoen esparruan koordinatzeko batzordeak 2022ko otsailaren 11n hartutako erabakiaren bidez, zeinaren bitartez fiskalizatzen baitziren SEEPa inplementatze aldera autonomia-erkidegoetan eta -hirietan ezarritako neurriak.

Kontuen Ganberak Kontuen Auzitegiarekin lankidetzan aritzea eta kasuko fiskalizazio-txostena egitea erabaki zuen. Lan honen emaitzak eta gainerako KKOen nahiz auzitegiaren beraren fiskalizazioetatik lortutakoak jaso eginen dira autonomia-erkidego guztiei buruz Kontuen auzitegiak prestatuko duen txosten globalean.

Landa-lana 2022ko maiatza eta azaroa bitartean egin du auditoriako bi teknikarik eta auditore batek osatutako lantalde batek, eta Kontuen Ganberako zerbitzu juridiko, informatiko eta administratiboen lankidetza ere izan dute.

Jarduketa honen emaitzak Nafarroako Gobernuko Ekonomia eta Ogasun Departamentuko kontseilariari azaldu zitzaizkion, kasua bazen egokitzat jotzen zituen alegazioak aurkez zitzan, Nafarroako Kontuen Ganberari buruzko 19/1984 Foru Legearen 11.2 artikuluan aurreikusitakoari jarraituz.

Ezarritako epea igarota, alegazioak aurkeztu dituzte Ekonomia eta Ogasun Departamentuko kontseilariak eta NAPIko zuzendari kudeatzaileak, eta horiek txosten honetan jaso dira, Ganberak horiei emandako erantzunarekin batera.

Eskerrak ematen dizkiegu Kontu-hartzailetzako Zuzendaritza Nagusikoa den SEEP eta Kontabilitate Nazionala Koordinatzeko Zerbitzuko langileei eta NFKAko departamentuei, lan hau egiteko emandako laguntzarengatik.

II. Suspertze, Eraldatze eta Erresilientzia Plana

II.1 Next Generation EU

Covid-19ak izandako inpaktu ekonomiko eta soziala samurtu eta Europar Batasun osoan ekonomiaren suspertzeari bultzada ematearren Europar Batasunak hartutako neurriak ardaztuta daude 2021-2027rako Hainbat Urtetarako Esparru Finantzarioan, zeinak 1,07 bilioiko zuzkidura baitauka, eta estatu kideen multzo osorako 750.000 milioiko balioa duen "Next Generation EU" (NGEU) Europako Suspertze Tresnan.

NGEUren muina SEM-Suspertze eta Erresilientzia Mekanismoa dugu, 672.500 milioiz hornitua (baliabide guztien ehuneko 90). Diru horretatik, 360.000 milioi euro maileguetara bideratuko dira, eta 312.500, transferentzia ez-itzulgarrietara.

SEMek lau helburu nagusi ditu: sustatzea EBk kohesioa erdiets dezan ekonomiaren, gizartearen eta lurraldearen alorretan, estatu kideen erresilientzia eta doitze-ahalmena indartzea, Covid-19aren krisiaren ondorio sozial eta ekonomikoak samurtzea eta trantsizio ekologikoa eta digitala aldeztea.

Estatu bakoitzak Suspertze eta Erresilientzia Plan Nazional bat taxutu behar du, halakoa non bertan jasoko baitira helburu horiek erdiesteko beharrezkoak diren erreformak eta inbertsio-proiektuak.

II.2 Espainiako Suspertze, Eraldatze eta Erresilientzia Plana

Espainiako SEEPa 2021eko apirilaren 27an onetsi zuen Ministro Kontseiluak. Bruselara 2021eko apirilaren 30ean igorri zen, eta Kontseilu Europarrak 2021eko uztailaren 13an onetsi zuen, Batzordeak hala proposatuta.

Planak honako lau ardatz transbertsal hauek ditu oinarrian:

* Trantsizio ekologikoa
* Eraldaketa digitala
* Lurralde- eta gizarte-kohesioa
* Genero-berdintasuna

Planak ehuneko 39 bideratzen du inbertsio berdera, eta ehuneko 29, eraldaketa digitalera. Portzentaje horiek altuagoak dira SEMaren Erregelamenduak inbertsio horietarako ezartzen dituen gutxienekoak (ehuneko 37 eta 20koak, hurrenez hurren) baino.

Planaren lau ardatzak honako hamar akuilu-politiketan antolatzen dira:

1. Hiri- eta landa-agenda, despopulaketaren aurkako borroka eta nekazaritzaren garapena
2. Erresilientziazko azpiegiturak eta ekosistemak
3. Trantsizio ekologiko justu eta inklusiboa
4. XXI. menderako administrazio bat
5. Industria-ehundura eta ETE-enpresa txiki eta ertainak modernizatu eta digitalizatzea, turismoa suspertzea eta Espainiari nazio ekintzailea izateko bultzada ematea
6. Zientziaren eta berrikuntzaren aldeko ituna Osasun Sistema Nazionalaren gaitasunak indartzea
7. Hezkuntza eta jakintza, etengabeko prestakuntza eta gaitasun-garapena
8. Zainketa-lanen ekonomia berria eta enplegu-politikak
9. Kulturaren eta kirolaren industriari bultzada ematea
10. Sistema fiskala modernizatzea, hazkundea inklusibo eta jasangarria izan dadin

Hamar akuiluen barnean 30 osagai ezartzen dira, bai araugintzakoak bai inbertsiokoak, eta horiek guztiak 212 neurritan egituratzen dira (102 erreforma eta 110 inbertsio), zeinetarako konpromisoa hartzen baitu Espainiak, 220 mugarri eta 196 helburu betetzekoa.

SEEP (Suspertze, Eraldatze eta Erresilientzia Plana) da SEM-Suspertze eta Erresilientzia Mekanismoko europar funtsak eskuratzeko bidea paratzen eta prestatzen duen tresna.

Espainiak 2021-2026 epean 140.000 milioiraino jaso ahalko du. Diru horretatik, 69.528 dira transferentzia ez-itzulgarriak, parterik handienean 2021-2023 epean exekutatuko direnak. Gainerako, 2023ko abuztuaren 31 baino lehenago eskatu beharko diren maileguak.

Emaitzetan oinarrituriko tresna dugu SEM, eta, bai transferentzien kasuan bai maileguenean, funtsak zatika helarazten dira, SEEPa osatzen duten erreforma eta inbertsioetarako ezarritako mugarri eta helburuak betetzen joan ahala.

Espainiak Europako Batzordearengandik 31.036 milioi jaso ditu, SEMeko transferentzienak, behin irizpen positiboa egin denean. Horiek honela xehakatzen dira:

|  |  |  |  |  |
| --- | --- | --- | --- | --- |
| Urtea | Jasotako zenbatekoa (milioitan) |  | Betetako mugarri eta helburuak | |
| Kopurua | Aldia |
| 2021 | 9.036 | Aurrefinantzaketa |  |  |
| 10.000 | 1. helarazpena | 52 | 2020ko otsaila-2021eko ekaina |
| 2022ko uztailaren 29a | 12.000 | 2. helarazpena | 40 | 2021eko 2. seihilekoa |
|  | 31.036 |  |  |  |

2023ko otsailean, Europako Batzordeak irizpen positiboa eman zuen 2022ko lehen seihilekoko 29 mugarri eta helbururen betetzeaz. Horiek Suspertze Planeko hirugarren ordainketarekin lotura dute, zeina Espainiako Gobernuak 2022ko azaroaren 11n eskatu baitzuen eta 6.000 milioikoa baita.

*CoFFEE-MRR informazio-sistema*

CoFFEE-SEM da HFP/1031/2021 Aginduan ezartzen den tresna bat, kudeatze- eta segimendu-lana egiteko neurri eta proiektuei, mugarri eta helburuei eta proiektuekin lotura duten gastuen kontabilitate- eta aurrekontu-exekuzioari dagokienez.

2022ko azaroaren 30ean, CoFFEE-MRR ez zegoen oraindik erabat operatibo autonomia-erkidegoentzat. Tresna hori funtsezkoa da SEEPeko azpiproiektuen kudeaketarako eta, batez ere, mugarri eta helburuen betetzearen segimendu-lana egiteko, betetze hori funtsak helarazteko baldintza nahitaezkoa izaki.

II.3 Autonomia-erkidegoei funtsak esleitzea

Autonomia-erkidegoetan, SEEPeko inbertsioak honako bide hauetatik egin daitezke[[2]](#footnote-3):

* Estatutik autonomia-erkidegoei funts-transferentziak egitea, haiek beren eskumen-esparruan proiektuak kudeatzeko.
* Ekonomia Suspertu eta Eraldatzeko Proiektu Estrategikoak (ESEPE). ESEPEak lankidetza publiko-pribatuko mekanismo berri bat dira.
* Estatuak zuzenean kudeatutako programak.

Funts-transferentziei dagokienez, Estatuak autonomia-erkidegoei SEEPeko baliabideak esleitzen dizkie ministerio eskudunek eta autonomia-erkidego guztiek parte hartzen duten konferentzia sektorialetan. Abenduaren 30eko 36/2020 Errege Lege-Dekretuak, zeinaren bidez neurri urgenteak onetsi baitziren Administrazio Publikoa modernizatzeko eta SEEPa exekutatzeko, SEEPeko Konferentzia Sektoriala eratu zen, Estatuaren eta autonomia-erkidegoen arteko lankidetza-organo bezala, xede duena autonomia-erkidegoek planeko proiektuetan duten partaidetza bideratzea eta horren inplementaziorako lankidetza- eta koordinazio-mekanismo eta bideak ezartzea.

Salbuespen modura, zilegi da funtsak zuzeneko ematearen, norgehiagokaren edo hitzarmenen bitartez ere esleitzea.

Azpiproiektu bat autonomia-erkidego bati esleitzeak berarekin loturik dakar diru-baliabideak transferitzea eta exekutatze-entitateak konpromisoa hartzea mugarri eta helburuak betetzeko.

*Nafarroako Foru Administrazioari esleituriko SEEPeko azpiproiektuak*

2022ko abenduaren 31rako, NFKAk 118 azpiproiektu zeuzkan esleituta. Horiek 2022ko abenduaren 31rako departamentuka izan duten aurrekontu-exekuzioa honakoa izan da:

Diru-sarrerak

|  |  |  |  |  |  |
| --- | --- | --- | --- | --- | --- |
| Exekutatze-entitatea: departamentua | Azpiproiektu-kopurua | | Aurreikusitako finantzaketa  2020-2023 | Diru-sarrerak  2020-2022 | Betetakoa (%)  Diru-sarrerak |
| Lehendakaritza, Berd., Funtzio Publ. eta Barnea | | 1 | 1.306.712 | 1.306.712 | 100 |
| Lurralde Kohesioa | | 5 | 20.644.705 | 20.644.705 | 100 |
| Lurraldearen Antolamendua, Etxebizitza, Paisaia eta Proiektu Estrategikoak | | 8 | 93.124.400 | 62.788.800 | 67 |
| Hezkuntza | | 16 | 67.167.507 | 61.019.115 | 91 |
| Osasuna | | 6 | 20.885.214 | 17.521.900 | 84 |
| Landa Garapena eta Ingurumena | | 11 | 39.474.760 | 28.930.260 | 73 |
| Garapen Ekonomiko eta Enpresariala | | 15 | 120.592.828 | 95.831.449 | 79 |
| Eskubide Sozialak | | 24 | 63.656.088 | 32.258.231 | 51 |
| Kultura eta Kirola | | 12 | 9.092.862 | 4.251.430 | 47 |
| Migrazio Politikak eta Justizia | | 9 | 8.275.229 | 7.689.566 | 93 |
| Unibertsitatea, Berrikuntza eta Eraldaketa Digitala | | 11 | 34.985.906 | 32.145.085 | 92 |
| Guztira | | 118 | 479.206.211 | 364.387.253 | 76 |

Gastuak

|  |  |  |  |  |  |  |
| --- | --- | --- | --- | --- | --- | --- |
| Exekutatze-entitatea  departamentua | Behin betiko aurrekontua  2020-2026 | Gastuak.  Baimenduak, 2022-2026 | Gastu konprometituak    2022-2026 | 2020-2022 urteetako gastuak | Konp.-ren %, behin betiko aurrek. gainean | Gastuen %, behin betiko aurrek. gainean |
| Lehendakaritza, Berd., Funtzio Publ. eta Barnea | 2.547.470 | 1.693.392 | 57.101 | 7.891 | 2 | 0 |
| Lurralde Kohesioa | 12.678.688 | 5.683.185 | 5.683.185 | 2.530.030 | 45 | 20 |
| Lurraldearen Antolamendua, Etxebizitza, Paisaia eta Proiektu Estrategikoak | 99.204.912 | 68.277.208 | 26.227.027 | 2.595.855 | 26 | 3 |
| Hezkuntza | 42.867.871 | 15.393.462 | 9.189.643 | 4.211.564 | 21 | 10 |
| Osasuna | 27.012.519 | 20.864.024 | 20.823.990 | 9.608.815 | 77 | 36 |
| Landa Garapena eta Ingurumena | 28.060.436 | 18.164.884 | 7.500.910 | 284.263 | 27 | 1 |
| Garapen Ekonomiko eta Enpresariala | 88.560.819 | 56.325.825 | 35.444.354 | 16.391.968 | 40 | 19 |
| Eskubide Sozialak | 74.713.714 | 47.069.697 | 33.927.327 | 14.738.673 | 45 | 20 |
| Kultura eta Kirola | 4.355.937 | 3.172.192 | 2.007.327 | 548.701 | 46 | 13 |
| Migrazio Politikak eta Justizia | 5.958.878 | 2.661.068 | 494.340 | 461.534 | 8 | 8 |
| Unibertsitatea, Berrikuntza eta Eraldaketa Digitala | 35.017.657 | 28.665.823 | 28.530.555 | 5.865.956 | 81 | 17 |
| Guztira | 420.978.901 | 267.970.760 | 169.885.759 | 57.245.250 | 40 | 14 |

SEEPeko 2020-2026 aldirako funts-finantzaketa aurreikusia 479,21 milioikoa da, eta osoki egotzita dago 2020-2023 aldira.

Diru-sarrera aurreikusien ehuneko 25 Garapen Ekonomiko eta Enpresarialeko Departamentuaren 15 azpiproiekturi dagokio, eta ehuneko 19, Lurralde Antolamenduko, Etxebizitzako, Paisaiako eta Proiektu Estrategikoetako Departamentuaren zortzi azpiproiekturi.

2022ko abenduaren 31n, NFKAri esleituta zeuden funtsek 364,39 milioi egiten zuten; hots, aurreikusitako finantzaketa osoaren ehuneko 76. 354,31 milioi kobratu dira. Zenbateko horrek diru-sarrera esleituen ehuneko 97 egiten du.

2020-2026 aldirako aurreikusita egonik SEEPeko funtsekin finantzaturikoak diren azpiproiektuen gastuek 420,98 milioi egiten dute. 2020-2023 aldirako daude aurreikusita horien ehuneko 72.

Aurreikusitako guztizko gastuaren ehuneko 24 Lurralde Antolamenduko, Etxebizitzako, Paisaiako eta Proiektu Estrategikoetako Departamentuari dagokio; eta ehuneko 21, Garapen Ekonomiko eta Enpresarialeko Departamentuari.

2022ko abenduaren 31rako, konprometituta zegoen 2020-2026 aldirako aurreikusitako gastuen ehuneko 40.

Aitorturiko betebeharrek 57,25 milioi egiten dute, behin betiko aurrekontuaren ehuneko 14.

Nabarmena da exekuzioa baxua izan dela, ehuneko bost baino gutxiagokoa, Lehendakaritzako, Berdintasuneko, Funtzio Publikoko eta Barneko Departamentuan, Landa Garapeneko eta Ingurumeneko Departamentuan eta Lurralde Antolamenduko, Etxebizitzako, Paisaiako eta Proiektu Estrategikoetako Departamentuan. Hain zuzen, departamentu horiei finantzaketa aurreikusiaren ehuneko 100, 73 eta 67 esleitu zaie, hurrenez hurren.

Hirugarren gehigarrian erakusten da 2022ko abenduaren 31rako egina zegoen aurrekontu-exekuzioa, departamentuka, 118 azpiproiektuei buruz.

III. Helburuak, norainokoa eta mugak

Sistemen eta prozeduren fiskalizazio operatibo bat egin da, ebaluatze aldera ea NFKAk beharrezko neurriak hartu dituen SEEPa inplementatzeko. Fiskalizazio horren helburuak honako hiru galderetan zehazten dira:

1. helburua: SEEParen esparruan ezarri al da kudeaketarako gobernantza-sistema egokirik?

2. helburua: Ezarri al da beharrezko neurririk, giza baliabideen kudeaketa SEEPetik eratorritako premiei lot dakien?

3. helburua: prozedurak, kudeatze- eta kontrol-sistemak eta informazio-sistemak egokitu egin al dira SEEPeko baldintzetara?

Helburu bakoitzerako, honako azpihelburu eta irizpide hauek zehaztu dira:

**1. helburua. Ezarri al da gobernantza-sistema egokirik?**

|  |  |
| --- | --- |
| Azpihelburuak | Irizpideak |
| 1.1 NFKAk egin al du araugintzazko garapen berekirik SEEPeko funtsen kudeaketarako? | NFKAk onetsitako araudia |
| Araugintza-prozesua |
| 1.2 Ba al da antolaketa-egiturarik, SEEParen esparruan NFKAk eginiko urratsen zuzendaritza, koordinazio eta segimenduaren ardura duenik? | Gobernantza-egiturak |
| Betetako funtzioak |
| 1.3 Inplementatu al da SEEPeko azpiproiektuen kudeaketarako plangintza-tresnarik, modua ematen duenik mugarri eta helburuak lortu, arriskuak kudeatu eta erabakiak hartzeko? | Arau-aurreikuspenak |
| Plangintza estrategikoa |
| Kudeaketa-tresnen plangintza estrategikoa |
| SEEPeko kudeaketa-premiak direla-eta ezarritako soluzioak |
| 1.4 Maiztasun jakineko informaziorik ematen al da NFKAk SEEP exekutatzeari buruz? | https://planderecuperacion,gob.es/ webgunean argitaratutako informazioa |
| Informazioa helarazteko gidalerroak jasotzen dituzten araudi, erabaki, jarraibide edo gidak |
| NFKAren webguneetan argitaratutako informazioa  <https://nextgeneration.navarra.es/es/>  <https://gobiernoabierto.navarra.es/es/transparencia/economica/fondos-europeos-recuperacion> |
| Parlamentuarentzako informazioa |
| 1.5 Abian jarri al da interesdunek funtsen berri izateko eta horiek eskuratu ahal izateko sustatze- eta errazte-ekimenik? | Araudia, erabakiak, jarraibideak, planak edo gidak |
| Sostengu- eta aholku-neurriak |
| Berriemate-neurriak |

**2. helburua. Ezarri al du NFKAk beharrezko neurririk, giza baliabideen kudeaketa SEEPetik eratorritako premiei lot dakien?**

|  |  |
| --- | --- |
| Azpihelburuak | Irizpideak |
| 2.1. Giza baliabideen plangintzaren eta kudeaketaren alorrean ba al du NFKAk araugintzazko garapen berariazkorik, SEEParekin lotura duten funtsen exekuziotik eratorritako premiei erantzuten dienik? | Berezitasunak, araudian aurreikusitako plangintza eta kudeaketaren alorrekoak |
| Jarraibideak, orientabideak, gidak edo bestelako dokumentuak, SEEParekin lotura duten giza baliabideen plangintza, kudeaketa eta prestakuntzarakoak |
| 2.2. Egin al du NFKAk plangintza estrategikorik, SEEPari eskainitako giza baliabideen kudeaketari begira? | Plangintza estrategikoko tresnak |
| 2.3. Ezarri al da langileria-kudeaketako neurririk, SEEParen inplementazioaren ondoriozko giza baliabide premiei erantzutekorik? | Langileria-premiei erantzuteko neurriak |
| Langileentzako pizgarri bereziak |
| 2.4. Sumatu al da prestakuntza-premiarik SEEPeko funtsak exekutatu ahal izateko, eta egin al da prestatze-jarduerarik? | Egindako prestakuntza-ekintzak |
| Emandako ikastaroen balorazioa |

**3. helburua. Prozedurak, kudeatze- eta kontrol-sistemak eta informazio-sistemak egokitu egin al dira SEEPeko baldintzetara?**

|  |  |
| --- | --- |
| Azpihelburuak | Irizpideak |
| 3.1. Kudeatze-sistema egokitu egin al da SEEPeko kudeatze-printzipioetara? | Autoebaluazio-testa |
| Mugarri eta helburuak |
| 3.2. Hartu al da araugintza-neurririk dirulaguntzen, kontratuen eta beste kudeaketa-tresna batzuen izapidetzea azkartu eta sinpletzeko? | NFKAaren dirulaguntza-araudia |
| SEEPak finantzaturiko dirulaguntzak izapidetze aldera NFKAren dirulaguntza-araudian txertatu diren berezitasunak |
| NFKAaren kontratazio-araudia |
| SEEPak finantzaturiko kontratu eta hitzarmenak izapidetze aldera NFKAren dirulaguntza-araudian ezarri diren berezitasunak |
| 3.3 Indartu al dira iruzurraren prebentziorako, detekziorako eta deuseztapenerako mekanismoak, horretarako onetsiz, besteak beste, iruzurraren aurkako neurrien planak? | Iruzurraren aurkako neurrien plan onetsiak |
| Autoebaluazioa. HFP 1030/2021 Aginduko II.B.5 eranskina |
| Arduradun gorenen konpromiso-adierazpena |
| Etika- eta/edo jokabide-kodea |
| 3.4. Ezarritako aurrekontu-kudeaketa eta -kontroleko esparruak modurik ematen al du SEEParekin lotura duten funtsen segimendu egokirik eta aurrekontu-kudeaketa arin eta malgurik egiteko? | SEEParekin lotura duten dirusarreren eta gastuen identifikazio eta segimendurako neurriak |
| Urraketa-kasuan funtsak itzultzeko neurriak |
| Aurrekontu-aurreikuspeneko txostena |
| Funtsen aurrekontu-kudeaketa arinduko duten araugintzazko neurriak |
| Kontrola arinduko duten aurrekontu-kontroleko araugintzazko neurriak |
| 3.5. Informazio-sistemak egokitu egin al dira SEEPeko kudeatze-premietara? | Azpiproiektuen segimendua egiteko sistema |
| Kontabilitate- eta aurrekontu-informazioko sistema |
| Kontratu eta dirulaguntzak identifikatzeko mekanismoa |

*Norainokoa*

Fiskalizazioaren mugarte subjektiboa NFKA da.

Mugarte objektiboa osatzen dute araugintzaren, gobernantzaren, plangintzaren eta antolaketaren alorretako neurriek, barne harturik NFKAn SEEPa inplementatzeko prestaturiko kudeatze-sistemen, prozeduren eta informazio-sistemen egokitzapena.

Fiskalizazioaren denbora-mugartea 2021eko urtarrilaren 1etik 2022ko maiatzaren 31ra bitartekoa da. Dena den, hasierako epe hori luzatu egin da, jarraian zehazten diren egunetara arte, gero batean eginiko urratsak barne hartzeko:

* 2022ko azaroaren 30, barne hartzearren Gardentasunaren eta Gobernu Irekiaren Atarian argitaratutako informazioa.
* 2022ko abenduaren 31, azpiproiektuen aurrekontu-exekuziorako, zeinak barne hartzen baitu 2020-2022 epea.[[3]](#footnote-4)

Fiskalizazioaren azpihelburuei erantzuteko datuak gehienbat galdetegietatik lortu ditugu, Kontu-hartze Zuzendaritza Nagusiari –horren esanetara dago SEEParen Koordinazio Zerbitzua– eta Kontabilitate Nazionalari bidaliak (azken hori solaskide jardun da departamentuen eta Ganbera honen artean, informazio-eskaerak eta erantzunak zentralizatzearren).

*Mugak*

Gure lanaren norainokoari muga gertatu zaio erantzunik eza, bai eta bidali ditugun galdetegietako galderei emandako erantzun batzuen inkoherentzia ere. Muga horiek samurtu eta informazioa lortzearren, probak egin ditugu, hiru azpiproiektuko lagin batean, honako zertzelada hauei buruz: plangintza-tresnak, dirulaguntzak eta kontratuak. Honako hauek dira lagineko azpiproiektuak:

|  |  |  |  |  |
| --- | --- | --- | --- | --- |
| Azpiproiektua | Exekutatze-entitatea:  departamentua | Esleituriko funtsak | DRN, 2022/12/31 arte | ORN, 2022/12/31 arte |
| Isurketa gutxiko eremuak eta hiri- eta metropoli-garraioaren eraldaketa | Lurralde Kohesioa | 12.540.934 | 12.540.934 | 2.530.030 |
| Moves III Plana | Garapen Ekonomiko eta Enpresariala | 23.413.749 | 23.413.749 | 2.580.858 |
| Bizitegi-inguruneen suspertze ekonomiko eta sozialerako etxebizitza-zaharberritze programa | Lurraldearen Antolamendua, Etxebizitza, Paisaia eta Proiektu Estrategikoak | 60.996.000 | 32.367.900 | 1.126.256 |

Hala ere, ezin izan dugu behar bezalako eta adinako ebidentziarik lortu SEEParekin lotura duten giza baliabideen kudeaketari dagozkion fiskalizazio-azpihelburuei buruzko konklusiorik lortzeko.

IV. Konklusioak eta gomendioak

IV.1 Gobernantza-mugartea

1. helburua. Ezarri al da gobernantza-sistema egokirik?

36/2020 Errege Lege-dekretuak –abenduaren 30ekoa, premiazko neurriak onesten dituena Administrazio Publikoa modernizatzeko eta Suspertze, Eraldatze eta Erresilientzia Plana gauzatzeko– agintzen du gobernantza-eredu bat ezartzea SEEPeko azpiproiektuen segimendu, ebaluazio, koordinazio eta kontrolerako.

IV.1.1 Araugintzazko garapena

Inbertsioen tamaina mardulak eta inbertsio horiek exekutatzeko epe laburrak beharrezko egiten dute administrazio autonomikoek neurriak har ditzaten proiektuen abiarazpen azkarra eta prozeduren sinpletzea bermatzeko, beharrezkoak diren berme eta kontrolak eta gastu publikoaren efizientzia handiagoa mantenduz.

NFKAk arauak onetsi zituen SEEPeko funtsen kudeaketa azkartu, malgutu eta sinpletzeko.

Horretarako, aparteko eta presazko premiaz, apirilaren 14ko 4/2021 Foru Lege-dekretua onetsi zen, zeinaren bidez premiazko neurriak onesten baitira Europako suspertze-tresnatik heldutako europar funtsen bidez finantzatzen ahal diren jarduketak kudeatzeko eta exekutatzeko. Foru Lege-dekretu horretan berezitasunak ezartzen dira prozedura-izapidetzerako, aurrekontu-kudeaketa eta -kontrolerako, dirulaguntzak emateko eta kontratazio-arlorako.

Europako funtsen bidez finantzatzen ahal diren jarduketei buruzko 4/2021 Foru Lege-dekretuak egiten duen arauketaren osagarri, lege-mailako beste arau batzuk egin dira, besteak beste Europako funtsen gardentasun eta kontu-emateari eta aurrekontu-kudeatze eta -kontrolari buruzkoak.

Halaber, gobernu-erabakien bidez arauak onetsi dira SEMek finantzatutako proiektuen kudeaketa eta segimendua egiteari buruz, Nafarroako Gobernuko kideen gobernu onaren kodea ezarri da eta IANP-Iruzurraren Aurkako Neurrien Planerako eredua onetsi da SEEPeko proiektuen kudeaketaren mugartean.

Martxoaren 23ko 23/2022 Foru Dekretuaren bidez, Ekonomia eta Ogasun Departamentuaren egitura organikoa aldatu eta unitate organikoak eratu ziren, Foru Komunitatearen Administrazioko organoen edo haien menpeko entitateen ardurakoak diren SEEPeko jarduketak koordinatzeko.

IV.1.2 Gobernantza-egiturak

SEEPa eraginkorki exekutatzeko, beharrezkoa da halako gobernantza-eredu bat ezartzea zeinak bermatuko baitu behar bezalako plangintza, koordinazioa, segimendua eta ebaluazioa, jarduketen koherentzia eta soluzio amankomunak erabakitzea.

NFKAk unitate bereziak sortu ditu, SEEPeko jarduketak koordinatzeko eginkizunak dituztenak, Ekonomia eta Ogasun Departamentuko Kontu-hartze Zuzendaritza Nagusiari atxikiak.

Ildo horretan, 2022ko martxoan departamentu horren egitura organikoa aldatu zen, SEEP eta Kontabilitate Nazionala Koordinatzeko Zerbitzua eta SEEPeko Koordinazio Atala eratzeko.

Desegin egin zen SEEPa kudeatze aldera 2021eko otsailean eraturiko Ekonomia eta Ogasun Departamentuko Next Generation Bulegoaren Zuzendaritza Nagusia, hain zuzen Kontu-hartzailetzarekiko menpekotasunik gabeko zuzendaritza nagusi gisa eratua.

SEEParen Koordinaziorako Zerbitzuak eta Atalak, Kontu-hartzailetza Nagusiko Zuzendaritzapean, betetzen dituzte departamentuek exekutatuak diren SEEPeko jarduketak koordinatzeko eginkizunak.

Gure ustez, egitura organiko hori ez da kontrol- eta kudeaketa-funtzioen bereizketa egoki bati dagokiona, ezen Kontu-hartze Zuzendaritza Nagusia, zeina foru-sektore publikoaren kudeaketa ekonomiko eta finantzarioaren kontrolaren arduradun baita, halaber delako arduradun SEEParen kudeaketarekin zerikusia duten jarduketak koordinatzen dituzten unitate organikoena.

SEEPean ezarritako kontrol-araubidea hiru mailatan oinarritzen da: 1. mailako kontrola kudeatze-organoei dagokie; 2. mailakoa, administrazio autonomikoaren barne-kontroleko organoei; eta 3. mailako kontrola Estatuko Administrazioaren Kontu-hartzailetza Nagusiari esleitzen zaio, SEMeko kontrol-agintaritza den aldetik, eta autonomia-erkidegoetako kontu-hartzailetza nagusiekin lankidetzan.

Departamentuekiko koordinazioa erraztearren, Foru Komunitateko Administrazioan barne informazio-puntu bat sortu da, non zentralizatzen baita SEEParen kudeaketarekin zerikusia duen informazioa.

Alabaina, departamentuek beraiei esleitu zaizkien azpiproiektuei buruz garaiz eta forman ez komunikatzeak SEEParen koordinazio-unitateei eragotzi egiten die planeko jarduketei buruzko ezagutza homogeneo, eguneratu eta osoa edukitzea.

Ez da sortu SEEPeko jarduketen zuzendaritza- eta plangintza-funtziorik duen gobernantza-organorik.

Ez da agertzen lantaldeak eratu izana, koordinatzekoak SEEParen kudeaketa-afera transbertsalak, hala nola kontratazioa, dirulaguntza-deialdien prozesuak eta SEEPa inplementatzeko behar diren langileen kudeaketa, besteak beste.

IV.1.3 Plangintza estrategikoa

36/2020 Errege Lege-dekretuak plangintza estrategikoa eta helburukako kudeaketa ezartzen du kudeaketa oneko printzipioetako bat bezala, hain zuzen SEEParen esparruan esleituriko proiektuei loturiko helburuak eraginkorki inplementatu eta lortzekoa.

SEEPari loturiko proiektuak eraginkorki kudeatzeko, kasuko organo arduradunek, zeinek bere eskumenen esparruan, dagozkien kudeaketa-helburuak eta horiek betetzeko baliabide eskuragarriak aztertuko dituzte.

Ez da aurkitu SEEParen kudeaketa globalerako plangintza estrategikorik, mugarri eta helburuak eraginkorki betetzeko baliabide eskuragarriak, premiak eta jarduketak aztertuz eginikorik.

Nafarroako Gobernuak, 2020ko abuztuaren 1ean, 2020-2023 Nafarroa Suspertu Plana onetsi zuen, COVID-19aren pandemiak eragindako krisiari erantzuteko. Helburu hartu zuen digitalizazio justu baterantz ekonomia eraldatzea, trantsizio ekologikoa azkartzea, lurraldea egituratzea eta bizikidetza-eremuan sakontzea. Lehentasunezko 46 jarduketa jasotzen ditu. Nafarroa Suspertu Planeko jarduketak finantzatzeko tresnetako bat SEM-Suspertze eta Erresilientzia Mekanismoa dugu.

Nafarroa Suspertu Plana SEEParen ardatzekin lerrokatuta dago, baina ez dago zuzeneko bat-etortze edo loturarik bertan jasotako jarduketen eta SEEPeko azpiproiektuen artean.

Departamentuek SEEPeko azpiproiektu bakoitzaren kudeaketarako plangintza-tresna berariazkoak onetsi dituzte. Horrela, kudeaketa-planak egin dituzte, non jasotzen baitira azpiproiektuaren mugarri eta helburuak, adierazleak eta beharrezko langileria, besteak beste.

2022ko abenduaren 31n, 118 azpiproiektuetako 91rako kudeaketa-planak ageri dira.

SEEPeko kudeaketa-tresnen plangintza estrategikoari dagokionez, honakoa nabarmentzen dugu:

* SEEPeko funtsekin finantzaturik 2022an exekutatzeko asmoa zegoen dirulaguntzak DPE-Dirulaguntzen Plan Estrategikoan jasota daude[[4]](#footnote-5).
* SEEPen kudeaketarako 2021 eta 2022ko ekitaldietan lizitatzekoak diren kontratuak ez daude sartuta 2021 eta 2022ko Nafarroako aurrekontu orokorren oroitidazkiko kontratu-plangintzako dokumentuan.

Ez digute informaziorik eman SEEPeko funtsen kudeaketaren ondoriozko premiei erantzutearren egin diren kontratu eta hitzarmenei buruz.

IV.1.4 Gardentasuna eta kontu-ematea

Gardentasunaren eta Gobernu Irekiaren Atarian argitaratzen dira departamentuek onetsitako IANPak (Iruzurraren Aurkako Neurrien Plana); eta, 2022ko azaroaz geroztik, SEEPari buruzko hileroko txosten bat argitaratzen da, non honako informazio hau jasotzen baita departamentu bakoitzerako:

* SEEPeko jarduketak.
* Finantzaketa aurreikusia, jasoa eta kontabilizatua.
* 2022tik 2026ra bitarteko eperako baimendutako gastuak eta betebehar aitortuak.
* Kasuko kudeaketa-planari buruzko erreferentzia.
* Betebehar-aitorpenerako muga-eguna, kudeaketa-planaren arabera.
* Laguntzak tarteko direla exekutaturiko jarduketa bakoitzerako DDBN-Dirulaguntzen Datu Base Nazionaleko kodea eta DDBNren deialdirako esteka. Horietakoren batean dirulaguntzen onuradunak kontsulta daitezke.

Ez dira argitaratu mugarri eta helburuak, ez eta SEEPeko jarduketak exekutatze aldera formalizaturiko kontratuak ere.

Argitaraturiko informazioak multzo-ikuspegi xehakatua, baina osatugabea, eskaintzen du SEEPeko funts esleituen eta jarduketa exekutatuen gainean, departamentu guztietarako.

Ekonomia eta Ogasuneko kontseilariaren kabineteak kudeatzen duen nextgeneration.navarra.es web orrian informazio orokorra jasotzen da NFKAren azpiproiektuei buruz, dibulgaziozko informazioa, eta ministerioaren web orri zentralean SEEPari buruz eskuragarri dauden informazio-iturrietarako estekak. Egitura honi jarraitzen zaio:

* NFKAren azpiproiektuak SEEPeko hamar palanketako bakoitzerako, exekuzio-departamentua, aurreikusitako finantzaketa osoa, helburuak, egin beharreko ekintzak, exekuzio-epealdia eta espero diren emaitzak.
* Funtsak eskuratzeko deialdiak eta bideak. Esteka bat gehitzen da Espainiako Gobernuak SEEPi buruz duen web orrian sartzeko.
* Nafarroako Gobernuaren prentsa-oharrak, funtsei buruzkoak.
* Next Generation Navarra berripapera.
* Nafarroa Suspertu Planerako esteka.

Esteka bat jasotzen da, halaber, Gardentasunaren eta Gobernu Irekiaren Atariko europar suspertze-funtsen orrira.

2022an, Ekonomia eta Ogasuneko kontseilariak hiru agerraldi egin zituen Parlamentuan, eta azalpenak eman zituen NGEU programako europar funtsen exekuzio-egoeraz, abian jarritako proiektuen kopuruaz, jasotako funtsez, Nafarroak parte hartzen duen ESEPE-Ekonomia Suspertu eta Eraldatzeko Proiektu Estrategikoez, proiektu pilotuez eta funtsei buruzko web orriaz.

IV.1.5 Lehia sustatze aldera harturiko neurriak

NFKAren SEEPeko funtsak exekutatzeko dirulaguntzen eta kontratu-lizitazioen deialdiei buruzko web orriko informazioa eskaintzen da Estatuak autonomia-erkidego guztientzat argitaraturiko deialdietarako esteka baten bitartez. Orri horretan ez da informazio oso eta zehatzik argitaratzen SEEPeko funtsekin finantzaturiko laguntza-deialdi eta kontratu-lizitazio guztiei buruz.

Oro har, dirulaguntza-deialdiak eta kontratu-lizitazioak NAOn argitaratzen dira, bai eta dauden plataformetan; hots, DDBN-Dirulaguntzen Datu Base Nazionalean eta kontratazio-atarian, hurrenez hurren.

SEEPeko funtsekin finantzaturiko kontratuei dagokienez, kontratazio-atarian ez da jaso horien lizitazioak berariaz kontsultatzea errazten duen iragazkirik.

Web orriak ez du web-formulariorik jasotzen, funtsen balizko hartzaileen –besteak beste, toki entitateak eta ETE-enpresa txiki eta ertainak– azpiproiektu-proposamenik egitekorik. Halaber, ez da agertzen horiei zuzenduriko berariazko neurririk, haiei aholkularitza eta laguntza teknikoa eman eta SEEP funtsak eskuratzeko bidea eskaintzekorik, ekintza zehatz batzuk izan ezik.

Alde horretatik, Herritarrekiko Harremanetako Departamentuak eta Nafarroako Udal eta Kontzejuen Federazioak lankidetza-protokolo bat sinatu zuten 2021eko maiatzean, Europar Batasunaren politikak eta dirulaguntzak Nafarroako Foru Komunitateko toki-entitateei hurbiltzekoa.

SEEPeko proiektuak exekutatu dituzten departamentu batzuek informazio-bilerak eta jardunaldiak egin izan dituzte toki-entitate, enpresa, autonomo, lanbide-elkargo eta beste entitate batzuekin, SEEPeko jarduketa zehatz batzuk jorratzeko, NFKaren web orrian jasotzen den informazioaren arabera.

SEEPi buruzko kontsultei erantzute aldera paratutako bideak dira nextgeneration.navarra.es web orrian adierazitako posta elektronikoa eta Estatuko Administrazio Orokorraren 060 telefonozko arreta-kanala.

IV.2 Giza baliabideen alorreko premiak asetzea

2. helburua. Ezarri al du NFKAk beharrezko neurririk, giza baliabideen kudeaketa SEEPetik eratorritako premiei lot dakien?

Helburu horri begira, berrikusi egin dira SEEPa kudeatzeko giza baliabideetarako eta bitarteko-premiak asetzeko araugintzazko garapena, plangintza, kudeaketa eta prestakuntza.

* Alderdi horiei dagokienez, gure aburua da NFKAk ez dituela hartu beharrezkoak diren neurri guztiak SEEPerako premien araberakoa izan dadin giza baliabideen kudeaketa.
* Ez da arau, eskuliburu, gida edo beste ezein prozeduraren bitartez eraendu SEEParen kudeaketarekin zerikusia duten eginkizunak betetzen dituen langileriari dagokion plangintza, kudeaketa eta prestakuntzaren alorra.
* Ez da agertzen plangintza estrategiko inolakorik egin denik SEEPera bideraturiko giza baliabideen kudeaketari begira, salbu eta azpiproiektu bakoitzaren kudeaketa-planetan ezarritako langile-aurreikuspenei dagokienez, ezen plan horietan jaso beharrekoa da beharrezkoak diren langile-esleipen gehigarrien aurrekontu-eragina, baliabide-gehikuntza justifikatzen duen lan-zamaren zenbatespena, bete beharreko lanpostuen ezaugarriak eta zein epetarako behar diren.
* Ez da ageri langileria-kudeaketako neurririk hartu izanik, SEEParen exekuzioaren ondoriozko giza baliabide premiei erantzutekorik.
* Ez da ageri SEEPeko funtsen kudeaketari buruzko prestakuntza-ekintzarik irakatsi denik.

IV.3 Kudeaketa-eredua

3. helburua. Prozedurak, kudeatze- eta kontrol-sistemak eta informazio-sistemak egokitu egin al dira SEEPeko baldintzetara?

IV.3.1 Kudeaketa-sistemak

HFP 1030/2021 Aginduak ezartzen du kudeatze-organo arduradunek autoebaluatu eginen dutela SEEPa exekutatzen duten organoek aplikaturiko prozedura, honako printzipio hauen betetze egokiari dagokionez: mugarri eta helburuen segimendua, etiketatze berdea eta etiketatze digitala, ingurumeneko arriskuak, iruzurraren prebentzio, detekzio eta zuzenketa, ustelkeria eta interes-gatazkak, estatu-laguntzen bateragarritasuna eta finantzaketa bikoitzaren prebentzioa, amaierako funts-hartzailearen identifikazioa eta komunikazioa.

Horri buruz, agindu horrek zertzelada kritikoak test baten bitartez autoebaluatzeko eredu bat jasotzen du. Baldin autoebaluazioaren emaitza altua edo ertaina bada, maila baxura jaisteko behar diren neurriak hartu behar ditu entitateak.

Kudeatze-organo arduradunek autoebaluatu eginen dituzte 2021eko urriaren 1ean dauzkaten prozedurak, data hori baita aipatu HFP 1030/2021 Aginduaren indar-hartzearena. Autoebaluazioak eginen dira planaren indarraldi-urte bakoitzean behin, gutxienez ere.

Ez da ageri hiru departamentuk, Hezkuntzakoak, Osasunekoak eta Unibertsitateko, Berrikuntzako eta Eraldaketa Digitalekoak, aipatu aginduan ezarritako autoebaluazio-testak prestatu izana. Gainerako zortzi departamentuek fiskalizazio honetarako informazio-eskaerarengatik egin zituzten testak, 2022ko apiriletik aurrera.

Nahiz eta horiek egiteari begira zenbait orientabide jaso zituzten SEEP eta Kontabilitate Nazionala Koordinatzeko NFKAren Zerbitzuarengandik, departamentuek elkarrekiko loturarik gabe egin zuten autoebaluazioa, eta testak egiteko irizpide amankomun eta koordinaturik ez zen ezarri.

Gure iritziz, autoebaluazioak ez dio erantzuten SEEPa kudeatzeko egitura organikoaren eta prozeduren zertzelada funtsezkoen eta kritikoen analisi bati.

Beraz, ezin da bermatu ebaluazioaren emaitzak homogeneoak, departamentuen artean konparagarriak eta interpretagarri eta fidagarriak izanen direnik.

Ondorioz, galdetegi horiek oinarri hartuz ezinezkoa zaigu ondoriorik ateratzea exekutatze-entitateen kudeaketa-sistema SEEParen baldintzen araberakoa izateari buruz.

Mugarri eta helburuak

Mugarri eta helburuen segimendua da SEEPeko kudeaketa-printzipiorik behinenetakoa. Horiek ez lortzeak finantzaketarik ez jasotzea dakar.

SEEPak 212 neurri jasotzen ditu, eta horietarako beharrezkoa da 220 mugarri eta 196 helburu betetzea. Betetze horretarako, funtsezkoa da emaitzetara bideraturiko kudeaketa-eredu bat edukitzea, mugarri eta helburuak egokiro zehaztea eta haien segimendu eta kontrola egitea, bai eta desbideraketak edo ez-betetze arriskuak prebenitzeko kudeatze-lan bat egitea ere.

Mugarri eta helburuak betetze aldera kudeaketa-sistema doitzea da HFP 1030/2021 Aginduan ezarritako autoebaluazioko printzipiorik baloratuena, arrisku osoaren ehuneko 34 esleitzen baitzaio. Balorazioan aintzat hartzen dira helburukako kudeaketako esperientzia, mugarri eta helburuak kudeatzeko prozedurak, kudeaketa horretarako jasotako prestakuntza, eta Kudeaketa eta Segimendurako Informazio Sisteman mugarri eta helburuei buruzko informazioa elikatzeko berariazko giza baliabideak.

HFP 1030/2021 Aginduak ez du arriskua baloratzeko azalpen edo irizpiderik eskaintzen esperientziari, prestakuntzari eta giza baliabideei dagokienez. Ez da ageri departamentuetan koordinaziorik eta irizpide amankomunik izan denik balorazio horretarako; beraz, ez dago emaitzak konparatu eta interpretatzeko modurik.

IV.3.2 Kudeaketa-tresnak: araugintzazko neurriak eta SEEPeko eskakizunetarako egokitzapena

Autonomia-erkidegoei esleituriko SEEPeko funtsak dirulaguntzen, kontratuen eta hitzarmenen bitartez exekutatzen dira.

Araugintzazko neurriak

Funts-kudeaketarako prozeduren eta tresnen izapidetzea (dirulaguntzak, kontratuak eta hitzarmenak) arindu eta sinpletzearren NFKAn onetsitako araugintzazko neurriak honako hauek izan dira:

* 4/2021 Foru Lege-dekretuak ezartzen du urgentziaz izapidetu eta lehentasunez ebatziko direla Europako Suspertze Tresnako europar funtsen kargurakoak diren gastuen exekuziorako administrazio-prozedurak.
* Dirulaguntzen izapidetzeari dagokionez, ez da beharrezkoa izanen Nafarroako Gobernuak baimenik ematea oinarri arautzaileen izapidetzean milioi bat baino zenbateko handiagoko dirulaguntzak emateko. Deialdian txosten juridikoa baino ez da eskatuko. Fiskalizazio-epea hamar egun naturalekoa izanen da, eta zilegi izanen da onuradun bakoitzeko 100.000 euro baino gutxiagoko dirulaguntzak justifikazioko kontu sinpletu bat aurkeztuz justifikatzea.
* Kontratu-izapidetzean, honakoa ezarri zen: kontratu-exekuzioari behin etete-epea muga-eguneratuta eta formalizazioaren aurretik ekin ahal izatea, baldin espedientea urgente gisa kalifikatzen bada; horren izapidetzearen lehentasuna; eta kasuko txostenak jaulkitzeko epeak bost egun naturalera murriztea. Energia-hornidurarako eta -zerbitzuetarako kontratuen indarraldia hamar urteko gehieneko epera luzatu zen. SEEPari loturiko funtsekin finantzaturiko informatika- eta teknologia-enkarguen exekuzioa sozietate publiko instrumentalek hirugarrenekin kontratatu ahal izateko ehuneko 50en muga bertan behera utzi zen.
* Hitzarmenei dagokienez, ezartzen da zilegi dela zioei, arlo ekonomikoari eta araugintzari buruzko oroitidazkia noiz eta hitzarmenaren onespenaren ondoren prestatzea.

Kudeaketa-printzipioetara egokitzea

NFKAk egin du dirulaguntza- eta kontratu-prozedurak SEEPeko kudeaketa-printzipio berezietara egokitzeko lana. Printzipio horiek 1030/2021 HFP Aginduaren 2. artikuluan jasota daude, eta hori egin da SEMek finantzaturiko proiektuen kudeaketa eta segimendua egiteko arauen bitartez, zeinak Nafarroako Gobernuaren 2022ko otsailaren 16ko erabakiz onetsi baitziren.

Arau horietan ezartzen da kudeaketa finantzario oneko printzipioak barne hartzea, 1030/2021 Aginduan ezarritakoen ildotik, dirulaguntza- eta kontratu-prozeduretan. Halaber, printzipio horiek fiskalizazioan egiaztatu beharreko funtsezko baldintza gisa ezartzen dira.

SEEPeko funtsekin finantzaturiko hitzarmenei dagokienez, ez da ageri koordinazio- edo arautze-lanik egin denik, horien izapidetzea 1030/2021 HFP Aginduko kudeaketa-printzipioetara egokitzekorik.

IV.3.3 Iruzurraren prebentziorako, detekziorako eta deuseztapenerako mekanismoak

HFP 1030/2021 Aginduan xedatuaren indarrez, SEEParen exekutatze-entitateek IANP-Iruzurraren Aurkako Neurrien Plan bat eduki behar dute, modua emanen diena bermatzeko eta baieztatzeko ezen, zein bere ekintza-esparruan, funtsak erabili direla aplikatzekoak diren arauei jarraikiz; batez ere, iruzurra, ustelkeria eta interes-gatazkak prebenitu, detektatu eta deuseztatzeari dagokienez.

Zuzentasun-gaietan sentsibilizazio, jakinarazpen eta prestakuntza lana egitea funtsezkoa da jokabide potentzialki iruzurtiez etsiarazten duen kultura bat eraikitzeko, bai eta IANPen aplikazioan eraginkortasun handiagoa lortzeko ere.

SEEPeko azpiproiektuak exekutatu dituzten 11 departamentuek prestatu dute Gobernuaren 2022ko martxoaren 2ko erabakiaren bidez onetsitako planaren ereduan ezarritako egitura eta edukia dituen IANP bat.

11 departamentuetako IANPak prestatu dira oinarritzat harturik SEEPeko funtsen kudeaketatik eratorritako arriskuen aurretiazko ebaluazio bat.

IANPak Nafarroako Gobernuaren gardentasun eta gobernu irekiko web orrian argitaratu dira.

11 departamentuek egin dute interes-gatazkari eta iruzur nahiz ustelkeriaren prebentzioari buruzko autoebaluaziorako testa.

Sentsibilizazio- eta jakinarazpen-jardueren artean, aipatu beharrekoa da Nafarroako Gobernuak adierazpen instituzional bat onetsi duela, zeinaren bidez iruzurraren aurkako borrokarako konpromisoa hartzen baitu.

Gobernuak, 2022ko martxoaren 2an, erabaki zuen Nafarroako Gobernuko kideen eta NFKAko goi-kargudunen gobernu onaren kodea bereganatzea, bai eta NFKAko enplegatu publikoen jokabide eta printzipio etikoena ere.

Ez da ageri Nafarroako Administrazio Publikoaren Institutuak prestakuntza-saiorik antolatu izana etika publikoari eta iruzurraren aurkako lanabesei buruz, Gobernuaren 2022ko martxoaren 2ko erabakian kontrakoa agintzen bada ere, ez eta horiei buruz edo iruzurraren aurkako neurriei buruz IANPek aipatzen duten prestakuntza eman izana ere.

IV.3.4 Aurrekontu-kudeaketa eta -kontrola

Oro har, aurrekontu-kudeaketako eta -kontroleko esparruak erantzuten die SEEPeko funtsen kudeaketaren ondoriozko premiei. Alabaina, ez da ageri SEEPeko mugarri eta helburuen araberako baliabide-programaziorik.

Aurrekontu-informazioko sistemak ahalbidetzen du SEEPari loturiko dirusarrerak eta gastuak baimentze-fasetik identifikatzea; horrenbestez, funtsen segimendua egin daiteke.

Araugintzazko neurriak onetsi dira, horrela arintzearren kreditu-txertaketen aurrekontu-kudeaketa, partiden arteko funts-mugimenduak eta urte-multzo baterako gastu-konpromisoak[[5]](#footnote-6).

Kontrola arintzeko neurri hauek onetsi dira: NGEU proiektuetako funtsen kudeaketa-esparruan izapideturiko espedienteen aurretiazko kontrolean lehentasuna ematea, halako moldez non kontrol-organoak bere jarrera bost eguneko gehieneko epean azaldu beharko baitu, eta Next Generation funtsekin zerikusia duten dirulaguntzen eta kontratazio-espedienteen aurretiazko fiskalizazio mugatua egitea.

IV.3.5 Informazio-sistemak

NFKAk hainbat arau onetsi ditu, Suspertze eta Erresilientzia Mekanismoak finantzaturiko proiektuen kudeaketa eta segimendua egiteko. Arau horietan, besteak beste, honako jarduketa hauek aurreikusten dira informazio-sistemak SEEParen kudeaketa-beharretara egokitzeko.

* Suspertze eta Erresilientzia Mekanismoko proiektuen exekuzioaren aurrekontu-kontabilitatea egokitzea SEEPa kudeatzeko araudiko informazio-baldintzetara.
* Informazio-sistema bat eratzea, halakoa non jasoko baitira proiektu bakoitzarekin lotura duten mugarri eta helburuak eta zerikusia duten adierazleak, bai eta dirulaguntzen eta kontratuen onuradunak ere, besteak beste.

Jomuga horiek iristeko, zenbait departamenturen eta enpresa pribatu baten artean garatze-bidean dago aplikazio informatiko bat, zeina Dirulaguntzen Datu Base Nazionalarekin eta kontratazio-atariarekin konektatuko baita, eta jasoko ditu azpiproiektuetako mugarri nahiz helburuak, eta HFP 1031/2021 Aginduaren arabera, CoFFEE-Suspertze eta Erresilientzia Mekanismoko informazio-sistemari eman behar zaizkion informazio-baldintzak.

Aplikazio informatiko horren egitura eta edukia CoFFEE-Suspertze eta Erresilientzia Mekanismora egokituko da. Informazio-sistema hori autonomia-erkidegoentzat guztiz operatibo ez egoteak baldintzatu egiten du NFKAren lanabes informatikoaren burutzea eta funtzionamenduan jartzea.

CoFFEE-Suspertze eta Erresilientzia Mekanismoa zeharo operatibo egon bitartean, azpiproiektuen segimendua Excel kalkulu-orrien bidez egiten da, eta horietan jasotzen dira, azpiproiektu bakoitzerako, HFP 1031/2021 Aginduan ezartzen diren elementuak.

Gaur egun, NFKAren informazio-sistemak ez du modurik ematen SEEPari loturiko funtsekin finantzaturiko kontratuen esleipen-hartzaileak identifikatzeko.

Kontabilitatean, dirulaguntza-deialdiak gastu-baimentze fasean identifikatzen dira. Kontratuei dagokienez, gastu-konpromisoko fasean ez da jasotzen kontratu-erregistroko kodea.

SEEPa inplementatze aldera NFKAk hartutako neurriei buruzko amaierako konklusioa

2022ko abenduaren 31n, NFKAk SEEPari lotuta zeuden 118 azpiproiektu zeuzkan esleituta, finantzaketa aurreikusia 479,21 milioikoa izanda 2020-2023 epean.

Data horretara bitartean, 364,39 milioi eman zaizkio, aurreikusitako funtsen ehuneko 76, eta 57,25 milioiko gastuak exekutatu dira, 2020-2026 epean exekutatuak izatekoak diren SEEPeko 118 azpiproiektuetako behin betiko kredituen ehuneko 14.

Foru Komunitateari esleiturikoak diren SEEPeko funtsen exekuzioak eta kontrolak plangintza estrategikoa eta emaitzetara bideraturiko kudeaketa eskatzen dute, eta horrek berarekin dakar helburu-ebaluazio eta -segimendua, bai eta kudeaketa-printzipioak betetzea ere, hala nola interes-gatazken, iruzurraren eta irregulartasunen prebentzio eraginkorra, besteak beste.

SEEPeko funtsen exekuzioak ahalegin eta lan-zama nabarmena dakartza, NFKAren gobernantza, prozedurak eta jardute-printzipioak egokitze aldera SEEPeko gidalerroei eta eskakizunei eta mugarri nahiz helburuen betetzeari.

Gobernantza-sistema

SEEPeko funtsen exekuzioari begira NFKAk ezarri duen gobernantza-ereduak modua eman du, gehienbat, prozedurak sinpletzeko, zenbait arau onetsiz eta jarduketak koordinatuz.

Gardentasunari dagokionez, esleitu zaizkion SEEPeko funtsei buruzko informazioa argitaratu du NFKAk, propio horretarako sorturiko webgune baten bidez eta Gardentasunaren eta Gobernu Irekiaren Atariaren bidez.

Gobernantza-sistemaren ahuleziarik nagusienez denaz bezainbatean, nabarmendu behar dugu ez dela eginkizun-banantze egoki bat egiteko modua SEEParen exekutatze-entitateen (departamentuen) jarduketak koordinatzeko unitateak Kontu-hartzailetzako Zuzendaritza Nagusiari esleitzea, zeina baita kontrolaren gaineko ardura duen unitatea.

Gure ustez, interesdunek funtsak ezagutu eta lortzea sustatu eta errazteko neurri eta ekimenak ez dira behar adinakoak.

Ez da ageri SEEPeko inbertsioetatik Foru Komunitateari esleiturikoen plangintza estrategiko globalik, mugarri eta helburuak eraginkorki betetzeko baliabide eskuragarriak, premiak eta jarduketak aztertuz eginikorik.

Giza baliabideen kudeaketa

Ez dira hartu beharrezkoak diren neurri guztiak, giza baliabideen kudeaketak SEEParen premiei erantzutekoak.

Kudeaketa-eredua

Kudeaketa-sistema ez zaie SEEParen printzipioei irizpide homogeneoen arabera egokitu, eta ez da eratortzen SEEParen eskakizunei heltzeko funtsezkoak diren zertzelada kritiko eta erabakitzaileei buruzko analisi batetik.

Indartu egin dira iruzurraren prebentziorako, detekziorako eta deuseztapenerako mekanismoak, horretarako onetsiz, besteak beste, Iruzurraren Aurkako Neurrien Planak.

Aurrekontu-kudeaketa eta -kontroleko esparruak oro har modua ematen du SEEParekin zerikusia duten funtsen segimendu egokia egiteko.

Mugarriak eta helburuak jasotzeko informazio-sistema bat garapen-bidean dago, baina horren burutzea baldintzatuta dago CoFFEE-SEM sistema zeharo operatibo egoteari.

Informazio-sistemak ez du modurik ematen SEEPari loturiko funtsekin finantzaturiko kontratuen esleipen-hartzaileak identifikatzeko.

IV.4. Gomendioak

Gobernantza-sistema

* *Kontu-hartzailetzako Zuzendaritza Nagusiari esleituta dauden SEEPa koordinatzeko eginkizunak banantzea unitate horrek betetzen dituen kontrol-eginkizunetatik, eta SEEParen koordinazioa esleitzea Kontu-hartzailetzarengandik beregain den unitate bati.*
* *Aztertzea zer den komenigarriago: SEEPeko funtsen gaineko plangintza- eta zuzendaritza-zereginak dituzten unitateak eratzea ala eginkizun horiek SEEPeko koordinazio-unitateei esleitzea.*
* *Informazio-fluxuak hobetzea SEEParen exekutatze-unitateen (departamentuen) eta koordinazio-unitateen artean, zertarako eta azpiproiektuei buruzko informazio guztiaren osotasuna eta zentralizazioa bermatzeko.*
* *SEEPeko inbertsioetarako plangintza estrategiko bat egitea, mugarri eta helburuak eraginkorki betetzeko baliabide eskuragarriak, premiak eta jarduketak aztertuz.*
* *Gardentasunaren eta Gobernu Irekiaren Atarian argitaratzea Gardentasunari buruzko Foru Legean adierazitako informazio guztia: mugarri eta helburuak eta SEEPeko funtsak exekutatze aldera izapideturiko kontratuak.*
* *Next Generation funtsen webgunean zentralizatzea SEEPeko funtsetako dirulaguntzen eta lizitazioen deialdiei buruzko informazioa, eta hurrengo deialdi aurreikusiak argitaratzea, informazio homogeneoa eskaintzearren finantzaketa eskuragarriari buruz eta interesdunei baliabide horietarako eskurabidea erraztearren, ezertan galarazi gabe departamentuek informazio hori osa dezatela esleituta dauzkaten SEEPeko azpiproiektuei buruzko informazio zehatzarekin.*
* *Neurriak hartzea, interesdunek funtsak ezagutzea eta lortzea errazteko, bai eta formulak ezartzea ere, SEEPeko azpiproiektuei buruzko aholkularitza ematekoak balizko onuradunei (enpresa txiki eta ertainak, autonomoak eta toki entitateak, besteak beste).*

Giza baliabideen kudeaketa

* *Urrats koordinatuak egitea SEEPeko funtsak kudeatzen dituzten departamentuen, Funtzio Publikoko Zuzendaritza Nagusiaren eta Nafarroako Administrazio Publikoaren Institutuaren artean, funts horiek kudeatzeko behar diren giza baliabideak hornitu eta prestatzea xede.*

Kudeaketa-sistemak, kontrola eta informazio-sistemak

* *Irailaren 29ko OHP 1030/2021 aginduko 2. artikuluan ezarritako kudeaketa-printzipioen autoebaluazioa egitea departamentu guztietan, batez ere mugarri eta helburuen segimendua, irizpide koordinatu eta homogeneoak erabiliz eta SEEPeko eskakizunei heltzeko zertzelada kritiko eta funtsezkoak aztertuz.*
* *Autoebaluazio-testaren emaitzak arrisku ertain edo altua erakutsiz gero, arriskua maila baxura beheratzeko neurriak hartzea.*
* *Baliabideak SEEPeko mugarri eta helburuen banaketaren arabera programatzea.*
* *Kontratu formalizatuetatik eratorritako gastu-konpromisoetan kontratu-erregistroko identifikazio-kodea jasotzea.*
* *Informazioa ematea SEEPeko funtsen azken hartzaile direnei buruz, azpiproiektu bakoitzeko kontratistak eta azpikontratistak identifikatuta.*
* *Departamentuei esleituta dauden SEEPeko azpiproiektuen exekuzioa arintzea.*

V. Erantzukizuna

Foru Komunitateko Administrazioaren erantzukizuna

Exekutatze-entitateek (departamentuak) erantzukizuna dute SEEPeko erreforma eta inbertsioetatik dagozkien azpiproiektuen exekuzioaz, eta bermatu behar dute eginiko kudeatze-jarduera eta -eragiketak araudiaren araberakoak direla, eta behar diren bideak ezarri behar dituzte proposaturiko helburuen lorpenean eraginkortasuna iristeko, bai eta helburu horien lorpenerako baliabide publikoen erabileran efizientzia eta ekonomia erdiesteko. Jomuga horretarako beharrezkoak jotzen dituzten barne-kontroleko sistemak ezarri beharko dituzte.

Ekonomia eta Ogasun Departamentuko Kontu-hartzailetzako Zuzendaritza Nagusia da SEEPean jasota egonda haien gaineko erantzukizuna NFKAren organoena edo menpeko entitateena den jarduketak koordinatzearen arduraduna.

Kontuen Ganberaren erantzukizuna

Gure erantzukizunaren nondik norakoa da konklusio batzuk adieraztea, SEEParen ezarpenerako beharrezkoak diren neurrien abiarazpenari buruzko gure fiskalizazioan oinarrituta.

Horretarako, fiskalizazio hori egin dugu Kanpo Kontroleko Erakunde Publikoek erabakitako fiskalizazio-printzipio orokorren arabera, ISSAI-ESen ezarritakoak, eta batez ere fiskalizazio operatiboei buruzko ISSAI-ES 300 delakoa aplikatu dugu, bai eta ISSAI-ES 3000n eta 3100ean jasotako jarraibideak ere. Printzipio eta jarraibide horiek eskatzen dute etikaren arloko eskakizunak bete ditzagula, bai eta fiskalizazioaren plangintza eta exekuzioa egin ditzagula ere, honako helburu honekin: arrazoizko segurtasun bat lortzea baliabide publikoen kudeaketa, alderdi adierazgarri guztietan, arau indardunen araberakoa izateaz.

Fiskalizazio batek prozedurak aplikatzea eskatzen du, lortutako konklusioak oinarrituko dituzten auditoretza-ebidentziak lortzeko.

Gure ustez, lortu dugun auditoretza-ebidentziak behar adinako eta behar bezalako oinarria biltzen du ateratako konklusioei funtsa emateko, salbu eta norainokoaren mugei buruz III. epigrafean, helburu, norainoko eta mugei buruzkoan, adierazitakoari dagokionez.

Txosten hau, indarrean dagoen araudiak ezarritako izapideak bete ondoren, jaulkitzen da lan honen arduradun izandako Asunción Olaechea Estanga auditoreak proposatuta.

*(Ignacio Cabeza del Salvador Nafarroako Kontuen Ganberako lehendakariak digitalki sinatua)*

1. gehigarria: arau-mugartea

SEEPeko funtsen kudeaketarako oinarrizko araudia honako xedapen hauek osatzen dute:

* 2020/2093 Erregelamendua (EB, EURATOM), Kontseiluarena, 2020ko abenduaren 17koa, zeinaren bidez ezartzen baita 2021-2027 epealdirako Hainbat Urtetarako Esparru Finantzarioa.
* 2020/2094 Erregelamendua (EB), Kontseiluarena, 2020ko abenduaren 4koa, zeinaren bidez ezartzen baita Europar Batasuna Suspertzeko tresna bat, COVID-19aren krisiaren ondorengo suspertzeari bultzada emateko.
* 2021/241 Erregelamendua (EB), Parlamentuarena eta Kontseiluarena, otsailaren 12koa, Suspertze eta Erresilientzia Mekanismoari buruzkoa.
* 36/2020 Errege Lege-dekretua, abenduaren 30ekoa, premiazko neurriak onesten dituena Administrazio Publikoa modernizatzeko eta Suspertze, Eraldatze eta Erresilientzia Plana gauzatzeko.
* 6/2022 Errege Lege-dekretua, martxoaren 29koa, Ukrainako gerraren ondorio ekonomiko eta sozialei erantzuteko plan nazionalaren esparruan laguntza urgenteak hartzekoa.
* HFP/1030/2021 Agindua, irailaren 29koa, Suspertze, Eraldatze eta Erresilientzia Plana kudeatzeko sistema taxutzen duena.
* HFP/1031/2021 Agindua, irailaren 29koa, zeinaren bidez ezartzen baita informazioa emateko zer prozedura eta formatu erabili behar dituzten Estatuko, autonomia-erkidegoetako eta tokiko sektore publikoko erakundeek, segimendua egiteko Suspertze, Eraldatze eta Erresilientzia Planaren mugarri eta helburuen betetze-mailaz eta plan horren osagaietako neurrien aurrekontu- eta kontabilitate-exekuzioaz.

NFKAren esparruan, honako araudi hau onetsi da:

* 4/2021 Foru Lege-dekretua, apirilaren 14koa, zeinaren bidez premiazko neurriak onesten baitira Europako Suspertze Tresnatik datozen europar funtsen bidez finantzatzen ahal diren jarduketak kudeatzeko eta exekutatzeko.
* 14/2021 Foru Legea, ekainaren 30ekoa, zeinaren bidez aldatzen baita 5/2018 Foru Legea, maiatzaren 17koa, Gardentasunari, informazio publikoa eskuratzeari eta gobernu onari buruzkoa.
* 18/2021 Foru Legea, abenduaren 29koa, 2022rako Nafarroako Aurrekontu Orokorrei buruzkoa, maiatzaren 12ko 14/2022 Foru Legearen bitartez aldatua.
* 1/2022 Foru Lege-dekretua, apirilaren 13koa, zeinaren bidez premiazko neurriak hartzen baitira Nafarroako Foru Komunitatean, Ukrainako gerraren ondorio ekonomiko eta sozialei erantzuteko.
* 23/2022 Foru Dekretua, martxoaren 23koa, zeinaren bidez aldatzen baitira 88/2019 Foru Dekretua, abuztuaren 14koa, Ekonomia eta Ogasun Departamentuaren oinarrizko egitura organikoa ezartzen duena, eta 264/2019 Foru Dekretua, urriaren 30ekoa, Ekonomia eta Ogasun Departamentuaren egitura organikoa ezartzen duena.

2. gehigarria. Fiskalizazioaren emaitzak

Gehigarri honetan jaso dugu fiskalizazioaren azpihelburu bakoitzean iritsitako konklusioen garapen bat.

2.1 Gobernantza-mugartea

Aztertu da ea NFKAk SEEPeko funtsen kudeaketarako gobernantza-sistema egokirik ezarri ote duen.

Hori horrela, berrikusi dira NFKAko araugintzazko garapena, gobernantza-egitura, plangintza estrategikoa, gardentasuna eta kontu-ematea, eta lehiaren sustapenerako harturiko neurriak.

Lorturiko emaitzak hauexek dira:

2.1.1 NFKAko araugintzazko garapena

Onetsitako araudia

36/2020 Errege Lege-dekretuak, abenduaren 30ekoak, Administrazio Publikoa modernizatzeko eta SEEPa exekutatzeko neurri urgenteei buruzkoak, besteak beste arautzen ditu kudeaketa-printzipio eta -gidalerroak, gobernantza, kudeaketari eta aurrekontu-kontrolari dagozkien berezitasunak, kontratazioa, dirulaguntzak eta lankidetza publiko-pribaturako tresnak.

Arau horren ildotik, Nafarroako Gobernuak 4/2021 Foru Lege-dekretua, apirilaren 14koa, onetsi zuen, zeinaren bidez premiazko neurriak onesten baitira Europako Suspertze Tresnatik datozen europar funtsen bidez finantzatzen ahal diren jarduketak kudeatzeko eta exekutatzeko. Horren helburua da europar funts horiekin finantzatzen ahal diren jarduketen programazioa, aurrekonturatzea, kudeaketa eta exekuzioa erraztea.

Foru Lege-dekretu hori SEEPeko funtsen kudeaketari buruzko alderdi zehatz batzuetan garatua izan da. Horri buruz, Nafarroako Gobernuak honako erabaki hauek onetsi ditu:

* 2022ko otsailaren 16ko Erabakia, zeinaren bidez arauak onesten baitira, SEM-Suspertze eta Erresilientzia Mekanismoak finantzatzen dituen proiektuen kudeaketa eta segimenduari buruzkoak.
* 2022ko martxoaren 2ko Erabakia, zeinaren bidez bereganatzen baita Nafarroako Gobernuko kideen eta NFKAko goi-kargudunen gobernu onaren kodea, bai eta NFKAko enplegatu publikoen jokabide eta printzipio etikoena ere, eta onesten baita Iruzurraren Aurkako Neurrien Planaren eredua, SEEParen exekuzioa dela-eta SEMaren kargura finantzaturiko proiektuen kudeaketari dagokionez.

Berariazko araubide horrez gain, 2021an eta 2022an onetsiriko lege-mailako arau hauetan zenbait xedapen txertatu dira, SEEParekin zerikusia duten funtsen kudeaketari buruzkoak:

* 14/2021 Foru Legea, ekainaren 30ekoa, zeinaren bidez aldatzen baita 5/2018 Foru Legea, maiatzaren 17koa, Gardentasunari, informazio publikoa eskuratzeari eta gobernu onari buruzkoa, Europako funtsen kudeaketaren gardentasunari eta gai horretan kontuak emateari dagokionez.
* 1/2022 Foru Lege-dekretua, apirilaren 13koa, zeinaren bidez premiazko neurriak hartzen baitira Nafarroako Foru Komunitatean, Ukrainako gerraren ondorio ekonomiko eta sozialei erantzuteko. Arintze-neurriak onesten ditu Europako Suspertze Tresnatik datozen europar funtsekin finantzatu ahal diren jardueren, dirulaguntzen eta kontratuen kudeaketa eta exekuziorako.

Azkenik, arauak onetsi ziren, SEEParen kudeaketarako egitura organikoa ezartzeko, eta hura Ekonomia eta Ogasun Departamentuaren Kontu-hartzailetzako Zuzendaritza Nagusiari esleitzeko. Ildo horretatik, departamentu horren egitura aldatu zen, martxoaren 23ko 23/2022 Foru Dekretuaren bitartez.

4/2021 Foru Lege-dekretuaren prestaketa

4/2021 Foru Lege-dekretuaren zioen azalpenean, justifikatu egiten da Lege-dekretu gisa tramitatua izatea, oinarri harturik salbuespentasuna, larritasuna eta garrantzia, zeinek behartzen baitute araugintza-jarduna berehalakoa izatera, lege baten parlamentu-izapidetzerako aurreikusitakoa baino laburragoa izanen den epe batean. Halaber adierazten da arau hori onesteak erantzuten diola NGEU funtsak eraginkortasunez eta efizientziaz kudeatzen direla bermatzeko neurri zehatzak hartu beharrari.

Txosten juridiko bat ageri da, non arauaren onespenaren premia aparteko eta presazkoa adierazten baita.

Nafarroako Parlamentuak, 2001eko apirilaren 29an egindako Osoko Bilkuran, Foru Lege-dekretu hori baliozkotu zuen.

Bai Foru Lege-dekretua bai horren baliozkotzea Nafarroako Aldizkari Ofizialean eta Nafarroako Parlamentuko Aldizkari Ofizialean argitaratu ziren.

Espedientean ageri dira ukituriko departamentuen txostenak, bai eta oroitidazki bat ere, zeinak justifikatzen baitu 4/2021 Foru Lege-dekretua onestearen beharra eta aztertzen baititu horren edukia, horretan jasotako neurriek antolaketan duten eragina eta daukaten kostu ekonomikoa, genero-inpaktua eta irisgarritasun- nahiz desgaitasun-alorretako inpaktua.

Foru Lege-dekretua onestea presazko eginkizuna izaki, ez zen sustatu herritarrek prestaketa-prozesuan parte hartzea.

Gardentasun-printzipioari dagokionez, prestaketa-prozesuaren dokumentuak Gobernu Irekiaren Atarian ageri dira.

Genero-inpaktuari dagokionez, honakoa esaten da: "Foru Lege-dekretuaren proiektuan jasotako neurriak uniformeki aplikatzen zaizkie NFKAko eta horren erakunde autonomoetako langile guztiei, eta testua modu neutroan dago idatzita, hizkuntzaren erabilera sexistarik sumatzen ez dela".

2.1.2 Gobernantza-egitura

SEEPek ezartzen duen gobernantza-eredua honako hau da:

Kontrol-agintaritza

EAKN-Estatuko Administrazioaren Kontu-hartzailetza Nagusia

Ardura duen agintaritza: Europako Funtsen Idazkaritza Nagusia

(Ogasun Ministerioa)

Suspertze Batzordea

(zuzendaritza eta koordinazioa)

Lehendakaritzako segimendu-unitatea (segimendua)

Batzorde Teknikoa (kudeaketa eta aholkularitza)

Konferentzia Sektorialak (parte-hartzea (autonomia-erkidegoak))

Egitura hori koordinazio-lana egiten duten eta soluzio amankomunak proposatzeko eginkizuna betetzen duten lantaldeen edo administrazio-unitateen bitartez lagundu daiteke.

Autonomia-erkidegoek konferentzia sektorialen bitartez parte hartzen dute SEEParen gobernantzan.

NFKAn, departamentuak dira SEEPa exekutatzen duten entitateak, eta, halakotzat, haiei dagokie beren eskumeneko erreforma-azpiproiektuak eta inbertsioak exekutatzea eta horiei loturiko mugarri eta helburuak kudeatzea, erabakitze-entitateen –hots, SEEParen osagaien erantzukizuna duten ministerioen– irizpide eta gidalerroei jarraikiz.

NFKAn, Next Generation Bulegoa eratu zen SEEParen kudeaketarako eta kontabilitaterako, otsailaren 3ko 6/2021 Foru Dekretuaren bitartez. Bulego hori Ekonomia eta Ogasun Departamentuari atxiki zitzaion, zuzendaritza nagusi baten mailarekin.

Geroago, martxoaren 23ko 23/2022 Foru Dekretuaren bitartez, departamentu horren egitura aldatu zen, eta Kontu-hartzailetza Zuzendaritza Nagusiak eskuratu zituen Next Generation Bulegoaren Zuzendaritza Nagusiaren eginkizunak.

Kontu-hartzaile nagusiaren txostenean azaltzen denez, birmoldaketa horrek erantzuten die erdietsi beharrekoak diren erronkei, hala nola: departamentuei laguntza eta sostengua ematea, ministerioari SEM-funtsen eta mugarri nahiz helburuak betetzearen gaineko informazioa bidaltzeko; azpiproiektuetan emandako aurrerapausoak argitaratzeko; barne-kontrolaren taxuera aldatzea, SEM-funtsak jasotzeaz ezarritako baldintzen ondorioz.

Gure ustez, erronka horietaz arduratzeak behartzen du SEEParen eskakizunei erantzuten dien gobernantza-egitura bat tankeratzera, bereizita egonen dena Foru Komunitateko Administrazioaren Kontu-hartzailetza Nagusitik, zeina baita planeko funtsen gaineko bigarren kontrol-mailaren arduraduna.

Ekonomia eta Ogasun Departamentuan honako aldaketa hauek egin ziren, martxoaren 23ko 23/2022 Foru Dekretuaren bitartez onetsiak:

* Next Generation Bulegoaren Zuzendaritza Nagusia bertan behera utzi zen.
* Kontu-hartzailetza Zuzendaritza Nagusian bi zerbitzu berri eratu ziren:

1. Kontabilitate Orokorraren eta Aurrekontu-arlokoaren Zerbitzua. Horri esleitu zaizkio Kontabilitate Orokorraren Atala eta Kontabilitate Prozesu Berezien Atal berria. Bertan behera utzi da Kontabilitate Prozedura Berezien Bulegoa.
2. SEEP eta Kontabilitate Nazionala Koordinatzeko Zerbitzuari esleitzen zaizkio Kontabilitate Nazionalaren Atala eta SEEPa Koordinatzeko Atal berri bat.

Aldaketa horien ondoren, Ekonomia eta Ogasun Departamentuko Kontu-hartzailetza Zuzendaritza Nagusiaren egitura organikoa honako hau da:

Kontu-hartzailetza Zuzendaritza Nagusia

SEEP eta Kontabilitate Nazionala Koordinatzeko Zerbitzua

Kontabilitate Orokorraren eta Aurrekontu-arlokoaren Zerbitzua

Finantza Kontrol Iraunkorrerako eta Auditoretzako Zerbitzua

Kontu-hartzailetza Zerbitzua

Kontrol Juridikoaren Atala

Kontabilitate Nazionalaren Atala

SEEParen Koordinaziorako Atala

Eginkizunak

SEEPari dagokionez, Kontu-hartzailetza Zuzendaritza Nagusiak honako funtzio hauek ditu:

* SEEPean jasotako jarduketetatik erantzukizuna NFKAko organoen edo menpeko entitateena den horiek koordinatzea.
* Ogasuneko eta Funtzio Publikoko Ministerioarekiko solaskidetasuna, SEEPa kudeatzeko eraturiko estatu-organoetan.

SEEPa eta Kontabilitate Nazionala Koordinatzeko Zerbitzuak honako funtzio hauek beteko ditu plan horri dagokionez:

* Foru Komunitateko Administrazioaren organoen ardurapean uzten diren jarduketak koordinatzea, jarduketa horiek SEM proiektuen segimendua egiteko sistemaren eskakizunetara egokitzeko.
* SEEParen exekuzioari uztarturiko informazio-sistema zehaztea.

SEEParen Koordinaziorako Atalak, zeina SEEPa eta Kontabilitate Nazionala Koordinatzeko Zerbitzuaren ardurapean baitago, honako eginkizun hauek ditu:

a) Informazioaren kudeaketa zentralizatua egitea eta erantzukizuna NFKAko organoena den SEEPeko proiektuen multzoaren azterketa globala egitea.

b) SEM eta SEEPari buruzko arauei, metodologiari eta orientazioei buruz ezagutarazpen-lana egitea eta SEEPeko proiektuak exekutatzen dituzten entitateei aholku ematea.

c) SEEPeko proiektuak exekutatzen dituzten entitateei aholku ematea horien plangintza egiteko eta horiek jarduketatan edo beste proiektu habiaratu batzuetan deskonposatzeko.

d) Ogasun eta Funtzio Publikoko Ministerioarekin koordinatzea SEEPeko proiektu eta jarduketei buruzko informazioaren hornidurarako.

e) Informazio-sistemen funtzionamendu egokia monitorizatzea.

f) SEEPeko proiektuak exekutatzen dituzten entitateei aholkularitza eta laguntza ematea kudeaketa-datuak erregistratzeko eta informazio-sistemetan segimendua egiteko.

g) SEEPean sarturiko proiektuen exekuzioari buruzko informazioa prestatzea.

Unitate organiko horien koordinazioa bideratuta dago "SEEP nazionalak berariazko dituen zertzelada batzuei buruzko soluzio amankomunak proposatzera, kudeaketa- eta kontrol-sistemari dagokionez (oso lerratua mugarri eta helburuak betetzera eta informazio-emate betebeharrak betetzera), eta ekonomia-kudeaketako lanabes korporatiboak erabili ahal izan ditzaten xede harturik egokitzapen-bideak ezartzera".

Departamentuekiko koordinaziorako intranet bat (sharepoint) prestatu da, non planaren exekuziorako dokumentazioa biltzen baita (indarreko araudia, orientazioak, eredu eta eskuliburuak, besteak beste). Koordinaziorako eta Kontabilitate Nazionalerako Zerbitzutik ere bideratu egin dira SEEParen inplementazioari buruzko zalantzak, kontsultak eginez Europar Funtsen Idazkaritza Nagusi Teknikoari eta beste ministerio-organo batzuei.

Orobat, SEEPeko azpiproiektuen kudeaketarako lanabes informatiko bat garatzen ari dira, zeina burutuko baita CoFFEE-SEM informazio-sistema osoki operatibo dagoenean.

SEEPa eta Kontabilitate Nazionala Koordinatzeko Zerbitzuak zentralizatzen du departamentuek exekutatzen dituzten azpiproiektuei buruzko informazioa. Zerbitzu horren eta exekutatze-entitate gisa diharduten departamentuen arteko informazio-fluxua ez da homogeneoa, eta halaber ez da kasu guztietan erabatekoa izan. Horrek oztopatu egin du kudeaketa zentralizatua, analisi globala eta SEEPeko azpiproiektuetatik NFKAri esleiturikoen exekuzioari buruzko informazioaren segimendua eta prestaketa.

2.1.3 Plangintza estrategikoa

36/2020 Errege Lege-dekretuaren 3. artikuluak plangintza estrategikoa eta helburukako kudeaketa ezartzen du kudeaketa oneko printzipio bezala, hain zuzen SEEParen esparruan esleituriko proiektuei uztarturiko helburuak eraginkortasunez inplementatu eta lortzekoa.

Plangintza estrategikoari dagokionez, Nafarroako Gobernuak, 2020ko abuztuaren 1ean, 2020-2023 Nafarroa Suspertu Plana onetsi zuen, COVID-19aren pandemiak eragindako krisiari erantzutearren, ildo estrategikotzat honako lau hauek hartuta: ekonomia eraldatzea digitalizazio justu baterantz, trantsizio ekologikoa azkartzea, lurraldea egituratzea eta bizikidetza-eremuan sakontzea.

Planak lehentasunezko 46 jarduketa jasotzen zituen, koronabirusaren krisiari erantzuteko eta NFKarentzat eredu ekonomiko eta sozial berri bat abiarazteko.

Nafarroa Suspertu Planean adierazten da bere jarduketak lerrokatuta daudela Garapen Jasangarrirako 2030eko Agendarekin, Europako Itun Berdearekin (EB Itun Berdea), NGEU-Europarentzako Suspertze Planarekin eta ekonomiaren SEEParekin, eta NGEU funtsak izanen dituela, beste finantza-baliabideak beste.

Nafarroa Suspertu Planeko jarduketen eta NFKAri esleituak diren SEEPeko azpiproiektuen artean ez dago ahokatze ez zuzeneko loturarik. Besterik gabe, SEEPeko hamar palanketako bakoitzean adierazten da horiek ekarpen lagungarria egiten diotela Nafarroa Suspertu Planeko berrikuntza digitalaren, Navarra Green, gizarte- eta lurralde-kohesioaren eta berdintasunaren helburuen lorpenari.

Azpiproiektu-mailan eginiko plangintza bat ageri da. Izan ere, aginduzkoa da Kudeaketa Plan bat egitea, non zehaztuko baita zein kudeatze-mugartetan burutuko diren azpiproiektuaren helburuak lortzeko jarduketak, eta plan horretan ere honako informazio hauek jasoko dira, besteak beste: azpiproiektuaren mugarriak eta helburuak, horren exekuziorako tresnak, ingurumen-arriskuaren analisia, beharrezkoa den langileria-esleipenaren aurrekontu-eragina, baliabide- eta lanpostu-gehikuntza justifikatzen duen lan-zamaren zenbatespena, zein epetarako behar den gehikuntza hori, eta plan ekonomiko eta aurrekontu-arloko bat.

2022ko abenduaren 31n, departamentuei esleituriko 118 azpiproiektuetatik 91k zeukaten kudeaketa-plana.

SEEPa eta Kontabilitate Nazionala Koordinatzeko Zerbitzuak kudeaketa-planen prestaketarako plantillak eta gidak atondu eta departamentuen eskueran ipini ditu.

Lagineko azpiproiektuen kudeaketa-planak

* "Isurketa gutxiko eremuak eta hiri- eta metropoli-garraioaren eraldaketa digital eta jasangarria" neurriaren exekuzioari begira Lurralde Kohesiorako Departamentuak prestatu eta onetsi zuen kudeaketa-planak honako dokumentu hauek jasotzen ditu: mugarri eta helburuak, lehen mailako kontrolak, plan ekonomiko eta aurrekontuena, Aurrekontuen eta Programazio Ekonomikoaren Zerbitzuaren txostena, zeinean irizpen positiboa adierazten baitu aurreikusitako finantzaketa-iturriez, eta ingurumen-arriskuaren analisia.
* "Pizgarri-plana, kargapuntu publiko eta pribatuak instalatzekoa, ibilgailu elektrikoak eta erregai-piladunak erostekoa eta elektromugikortasunaren, kargaren eta hidrogeno berdearen alorreko proiektu bereziei eta berrikuntzakoei bultzada emateko lerroei buruzkoa (MOVES III PLANA)" deritzonaren kudeaketa-planean jasotzen dira bete beharreko mugarri eta helburuak, plan ekonomiko eta aurrekontuena eta langileria-beharrizanak.

Halaber jasotzen da Moves III Planaren exekuziorako emandako dirulaguntzen eta sinaturiko kontratuen lehen mailako kontrolen zerrenda. Kontratu horietarako, ezartzen da zer dokumentu behar diren lizitazio, esleipen eta ordainketaren faseetan mugarriak eta helburuak betetzen direla egiaztatzeko.

* "Bizitegi-inguruneetako suspertze ekonomiko eta sozialerako errehabilitazio-programak" exekutatzeari begira Lurralde Antolamenduko, Etxebizitzako, Paisaiako eta Proiektu Estrategikoetako Departamentuak onetsitako kudeaketa-planak jasotzen ditu programa horretako mugarri, helburu eta adierazleak, lehen mailako kontrolak eta aurrekontu-programazioa.

Kudeaketa-tresnen plangintza estrategikoa

Dirulaguntzak

2022-2024 epealdiko Dirulaguntzen Plan Estrategikoan jasotako dirulaguntza aurreikusiak, SEEPeko funtsekin finantzatuak, 99,25 milioikoak dira, urte eta departamentuka honela xehakatuta[[6]](#footnote-7):

|  |  |  |  |
| --- | --- | --- | --- |
| Departamentua | 2022 | 2023 | 2024 |
| Lurralde Kohesioa | 945.947 | 945.946 | 630.631 |
| Kultura eta Kirola | 1.435.751 | 1.544.492 | 0 |
| Eskubide Sozialak | 19.067.446 | 11.571.107 | 0 |
| Garapen Ekonomiko eta Enpresariala | 12.541.240 | 1.483.873 | 1.033.873 |
| Landa Garapena eta Ingurumena | 1.611.895 | 1.883.756 | 3.793.076 |
| Hezkuntza | 280.000 | 800.000 | 1.000.000 |
| Lurraldearen Antolamendua, Etxebizitza, Paisaia eta Proiektu Estrategikoak | 9.972.800 | 4.482.475 | 21.700.000 |
| Unibertsitatea, Berrikuntza eta Eraldaketa Digitala | 2.085.787 | 441.224 | 0 |
| Guztira | 47.940.866 | 23.152.873 | 28.157.580 |

SEEPeko funtsen bitartez 2022-2024 epealdian zehar finantzaturiko dirulaguntzen onuradun nagusi familiak eta partikularrak dira, guztizkoaren ehuneko 40 egiten dutela; toki-entitateak, ehuneko 19arekin; irabazi-asmorik gabeko erakundeak, ehuneko 16rekin; eta enpresa komertzial eta industrialak, guztizkoaren ehuneko 12rekin.

SEEPeko funtsekin finantzatuta egonik Dirulaguntzen Plan Estrategikoan sartuta dauden 2022ko dirulaguntzei dagokienez, aurreikuspena da ehuneko 70 banakako ebaluazioaren prozeduraren bitartez emanak izatea; ehuneko 12, norgehiagoka bitartez; eta gainerako ehuneko 18, zuzenean.

Ezin dugu egiaztatu Dirulaguntzen Plan Estrategikoan jasota ote dauden SEEPa exekutatzeko beharrezkoak diren dirulaguntza guztiak.

[[7]](#footnote-8)

Ez da ageri Dirulaguntzen Plan Estrategikoaren segimendua kasu guztietan egiten denik.

Egiaztatzen jardun gara ea berrikusitako hiru azpiproiektuen exekuziorako aurreikusitako dirulaguntzak Dirulaguntzen Plan Estrategikoan jasota ote dauden, eta honako ondorio hauetara iritsi gara:

* Isurketa gutxiko eremuak eta hiri- eta metropoli-garraioaren eraldaketa digital eta jasangarria. Kudeaketa-planak aurreikusten du guztira 10,86 milioiko zenbatekoa egiten duten dirulaguntzak emanen direla 2022-2024 epealdian. Dirulaguntza horiek ez dira jasotzen epealdi horretarako onetsitako Dirulaguntzen Plan Estrategikoan.
* Moves III Planaren exekuziorako kudeaketa-planean aurreikusitako dirulaguntzen zenbatekoak ez datoz bat Dirulaguntzen Plan Estrategikoan jasotakoekin, honako taulan erakusten den bezala:

|  |  |  |  |
| --- | --- | --- | --- |
|  | 2021 | 2022 | 2023 |
| Dirulaguntzen Plan Estrategikoa |  | 4.270.261 | 450.000 |
| Kudeaketa plana | 229.739 | 20.270.261 | 450.000 |

* "Bizitegi-inguruneetako suspertze ekonomiko eta sozialerako errehabilitazio-programak" azpiproiektuaren kudeaketa-planak 2022-2026 epealdirako aurreikusten dituen dirulaguntzak eta indarreko Dirulaguntzen Plan Estrategikoak, 2022-2024 epekoak aurreikusten dituenekiko konparazioa, honakoa da:

|  |  |  |  |  |  |
| --- | --- | --- | --- | --- | --- |
|  | 2022 | 2023 | 2024 | 2025 | 2026 |
| Dirulaguntzen Plan Estrategikoa | 1.572.800 | 3.352.475 | 14.800.000 |  |  |
| Kudeaketa plana | 1.572.800 | 3.352.475 | 14.800.000 | 15.200.000 | 12.270.725 |

Kontratuak, hitzarmenak eta enkarguak

SEEPa 2021eko eta 2022ko ekitaldietan exekutatzeari begira lizitatu asmo diren kontratuak ez daude sartuta ekitaldi horietarako Nafarroako Aurrekontu Orokorretan kontratazio aurreikusiak jasotzen dituen dokumentuan.

Ez zaigu informaziorik eman SEEPeko funtsen kudeaketaren ondoriozko premiei erantzutearren egin diren kontratuei, hitzarmenei eta baliabide propioentzako enkarguei buruz.

SAP-G21 kontabilitate-sistematik lorturiko datuen arabera, 2021ean ez zen sozietate publikoentzako enkargurik izan SEEPeko funtsei dagokienez, eta 2022an 1,84 milioiko gastua hartu zuten; hots, aurreikusitako kredituen ehuneko 29. Honako sozietate publikoei dagozkie:

| Deskribapena | 2022ko behin betiko aurrekontua | 2022ko betebeharrak |
| --- | --- | --- |
| CEIN Laguntzen kudeaketa | 13.142 | 0 |
| CEIN Ekintzailetza- eta intraekintzailetza-ekintzak Marketin digitaleko Hub-ean | 15.000 | 0 |
| CEIN 477/2021 Errege Dekretuko laguntza-deialdiak | 156.031 | 47.797 |
| Nafarroako Hizkuntzen Autoikaskuntzarako Gunea, akreditatze-prozedura | 50.000 | 0 |
| CNAI, Reskilling eta Upskilling | 1.239.012 | 0 |
| CNAI, ziklo elebidunak | 569.923 | 232.854 |
| NIK-Nafarroako Ingurumen Kudeaketa, hondakinei buruzko araudiaren inplementaziorako plana Kudeaketa-gastuak | 36.222 | 0 |
| NASERTIC Alfabetatze digitalerako ikastaro presentzialak | 243.000 | 0 |
| NASERTIC gaitasun digitalei buruzko programak | 1.784.173 | 430.367 |
| NASERTIC Erreferentziazko zentro publikoetan konektagarritasuna indartzea | 322.725 | 0 |
| NASERTIC Laguntza teknikoak | 10.000 | 0 |
| NASERTIC Sentsoreak | 10.000 | 0 |
| NASERTIC Turismo-merkatuei buruzko inteligentzia-sistema | 50.000 | 0 |
| NASERTIC Datuaren Bulegoa eta Gobernantza, Nafarroako Gobernuarena | 24.599 | 0 |
| NASERTIC Cloud pribatu jasangarri bateranzko eboluzioa | 50.300 | 0 |
| Nasuvinsa Laguntza Teknikoak | 20.000 | 0 |
| Nasuvinsa Naturagune eta aparkalekuak kudeatzeko tresna | 20.000 | 0 |
| TRACASA Instrumental Kudeaketa-plataforma digitala | 30.000 | 0 |
| TRACASA Instrumental Informazio sistemak | 25.000 | 0 |
| TRACASA Instrumental Historia Sozial Bateraturako Laguntza Teknikoa | 75.000 | 32.718 |
| TRACASA Instrumental Datuaren Bulegoa eta Gobernantza, Nafarroako Gobernua | 47.844 | 0 |
| Gizain, Gizarte Zerbitzu Publikoak Kudeatzeko Nafarroako Fundazioa, AUNA proiektua | 1.458.005 | 1.093.504 |
| Guztira | 6.249.976 | 1.837.240 |

Gizarte Zerbitzu Publikoak Kudeatzeko Nafarroako Fundazioari eginiko enkarguak 1,09 milioiko gastua ekarri zuen; hots, enkarguei dagokienez 2022an aitorturiko guztizkoaren ehuneko 60.

Bestetik, Nafarroako Enpresa Korporazio Publikoak esparru-akordio bat lizitatu zuen, BEZa kanpo 6,97 milioiko balio estimatua zeukana, sozietate publikoek europar programetatiko finantza-laguntzak kudeatzeko laguntza teknikorako. Lizitazio-iragarkia 2022ko otsailaren 7an argitaratu zen kontratazio-atarian. Bi kontratu esleitu dira, bakoitza 218.600 eurokoa, BEZa kanpo.

2.1.4 Gardentasuna eta kontu-ematea

SEEParen webgunea

Europako Parlamentuaren eta Kontseiluaren 2021eko otsailaren 12ko 2021/241 (EB) Erregelamenduak, zeinaren bitartez SEMa ezartzen baita, adierazten da beharrezkoa dela Europar Batasuneko funtsen jasotzaileek "ekintzak eta horien emaitzak susta ditzatela, informazio koherentea, eraginkorra eta neurrizkoa emanez, askotariko hartzaileei zuzendua, barne harturik hedabideak eta publikoa".

36/2020 Errege Lege-Dekretuak gardentasun-printzipioaren garrantzia nabarmentzen du, eta adierazten ezen planaren eraginkortasuna, egungo egoeraren ondoriozko presa-testuinguruan, baldintzatuta egonen zaiela exekuzio- eta kontrol-tresna azkarrak edukitzeari eta gardentasuna, jarduketen koherentzia eta horien iraunkortasuna bermatzeko moduko gobernantza bati.

HFP/1030/2021 Aginduak dio ezen Estatu kideak webgune bateratu bat ezarri eta mantendu beharko duela, SEMari eta zerikusia duten proiektuei buruzko informazioa eskainiko duena, eta Batzordeari web-estekaren berri eman beharko diola, askotariko hartzaileei –hedabideak eta publikoa barne– informazio zehatza, koherentea, eraginkorra eta neurrizkoa bermatzeko.

SEEPak halaber aurreikusten du web atari bat eratzea, non zentralizatu eta bideratuko baita planari buruzkoa eta interes potentziala duten eragile desberdinentzakoa (enpresak, partikularrak eta administrazioak) den informazio guztiaren banaketa.

Autonomia-erkidegoei dagokienez, SEEParen web atarian informazio hau jasotzen da, besteak beste: SEEPeko funtsen banaketa-irizpideak eta esleipenak, bereizketa eginez autonomia erkidegoek zuzenean kudeatzen dituztenen eta Estatuak exekutatzen dituenen artean, REACT EU funtsak, autonomia-erkidegoak parte hartzen duen ESEPEak (Ekonomia Suspertu eta Eraldatzeko Proiektu Estrategikoak), kontratu-lizitazioak eta autonomia-erkidegoen dirulaguntzetarako deialdiak.

SEEParen web zentralean argitaraturiko informazioak ez du modurik ematen proiektuek autonomia-erkidego bakoitzean izandako exekuzioa eta horiei uztarturiko funtsak, eta halaber ez du autonomia-esparruaren gaineko osotariko ikuspegirik eskaintzen.

Nafarroako Gobernuaren Gardentasun Ataria

5/2018 Foru Legeak, maiatzaren 17koak, Gardentasunari, informazio publikoa eskuratzeari eta gobernu onari buruzkoak, zehaztu egin du SEEPeko funtsek NFKAn izandako kudeaketari buruz argitaratu behar den informazioa. Horri buruz esaten du ezen Europako funtsen garrantzi kuantitatibo eta kualitatiboak eskatzen duela gardentasuna eta kontu-ematea erabatekoak izatea eta berariazko tratamendua izan dezaten NFKAren Gobernu Irekiaren Atarian.

Ildo horretan, ekainaren 30eko 14/2021 Foru Legeak bederatzigarren xedapen gehigarria txertatu zuen Gardentasunari buruzko 5/2018 Foru Legean: “Europako Lurraldeak eta Kohesioa Berreskuratzeko Laguntzatik (REACT-EU) eta SEEPetik (NGEU) heldu diren Europako funtsen kudeaketari buruzko gardentasuna eta kontu-arrazoiak ematea”.

Xedapen horrek dioenez, Nafarroako Gobernuaren Gobernu Irekiaren Atarian argitaratuko da NFKAren eta horren foru-sektore publiko instituzionalaren informazio guztia, zehazten duena Europako Lurraldeak eta Kohesioa Berreskuratzeko Laguntzatik (REACT-EU) eta SEEPetik heldu diren funtsen kudeaketa.

Gune horretan proiektuen betetzeari eta lortutako emaitzei buruzko kontu-arrazoiak emanen dira. Proiektu finantzatu edo kofinantzatu bakoitzetik gutxienez ere honako elementu hauek argitaratu beharko dira:

* Izena.
* Proiektua betetzearen ardura duen organoa.
* Betetzearen hasierako eta amairako datak.
* Lortu beharreko mugarriak eta helburuak.
* Erabilitako kudeaketa-tresnak. Zehaztuko dira onetsitako dirulaguntza-deialdiak, sinaturiko kontratuak, dirulaguntza-hartzaileen eta kontratisten azpikontratazioak.
* Proiektuaren aurrekontu-eragina kasuko urte anitzeko ikuspegiarekin, gauzatze-maila adierazita.
* Uneko ekitaldirako, aurrekontu-partida lotuen egoera, betetze-fase guztietan.

Gobernu Irekiaren Atarian adierazitako informazioa jasoko duen gunea prestatzeko epea sei hilabetekoa zen, 14/2021 Foru Legearen indarraldiaren hasieratik. Lege hori 2021eko uztailaren 14ko NAOn argitaratu eta biharamunean sartu zen indarrean.

2022ko azaroaren 14ra bitartean, gune horretan argitaratutako informazio bakarra departamentuek onetsitako Iruzurraren Aurkako Neurrien Planak ziren. Egun horretatik aurrera, Nafarroako Gobernuaren Gardentasunaren eta Gobernu Irekiaren Atarian atal berri bat paratu da, "Europako Suspertze Funtsak" deitua <https://gobiernoabierto.navarra.es/eu/gardentasuna/ekonomika/europako-suspertze-funtsak>, non honako informazio hau argitaratzen baita: SEEParen hileroko txostena, zeinak departamentuka xehakaturik agertzen baititu SEEPeko jarduketen kopurua, aurreikusitako guztizko finantzaketa, jasotako eta kontabilizaturiko finantzaketa, 2020an eta 2021ean zehar aitorturiko betebeharrak eta 2022tik 2026ra bitarteko epealdirako baimendutako gastuak.

Informazio hori bi Excel fitxategitan xehekatzen da, eta honakoak barne hartzen dituzte: jarduketa bakoitzari buruz lehen adierazitako datuak, azpiproiektuak exekutatzen dituzten departamentuek onetsitako kudeaketa-planei buruzko erreferentzia bat, exekuzioaren xehetasunak, SAP-G21 kontabilitate-sisteman erregistraturiko kontabilitate-programazioa eta Dirulaguntzen Datu Base Nazionaleko dirulaguntza-deialdietarako esteka, non, kasu batzuetan, onuradunei buruzko kontsulta egin baitaiteke.

Aurreko informazio hori 2022ko abenduaren 31ra bitarte eguneratuta dago.

Aipaturiko webera sar daiteke funtsei buruzko Nafarroako Foru Komunitateko <https://nextgeneration.navarra.es/es/>web orri berariazkotik, “Europako funtsen kudeaketari buruzko kontu-ematea” estekari jarraikiz.

NextGeneration.navarra.es weba

[https://nextgeneration.navarra.es](https://nextgeneration.navarra.es/es/) web-orria 2021eko abenduan eratu zen, eta Ekonomia eta Ogasuneko kontseilariaren kabineteak kudeatua da.

Orri honetan, informazioa SEEParen egiturari segiturik aurkezten da, eta honako atal hauetan banaturik dago:

* NFKAren azpiproiektuak SEEPeko hamar palankek barne hartzen dituzten 30 osagaietako bakoitzean. Zehazten dira exekuzio-departamentua, aurreikusitako finantzaketa osoa, helburuak, egin beharreko ekintzak, exekuzio-epealdia eta espero diren emaitzak.
* Funtsak eskuratzeko deialdiak eta bideak, SEEPari buruzko estatu-webgunerako esteka baten bitartez: <https://planderecuperacion.gob.es/como-acceder-a-los-fondos>.
* Nafarroako Gobernuaren prentsa-oharrak, funtsei buruzkoak.
* Next Generation Navarra berripapera.
* Nafarroa Suspertu Planerako esteka.

Nafarroako Gobernuaren Gobernu Irekia gunean, SEEPeko funtsei buruzkoan, web-horri honetarako esteka agertzen da.

SEEParen exekuzioarekin zerikusia duten jarduketen komunikazioaz eta irailaren 29ko HFP/1030/2021 Aginduaren, SEEPa kudeatzeko sistema tankeratzen duenaren, 9. artikuluan ezarritako betekizunak betetzeaz ardura duena komunikazioko eta nazioarteko harremanetako zuzendari nagusia da, Lehendakaritzako, Berdintasuneko, Funtzio Publikoko eta Barneko Departamentukoa.

Kontuak ematea

Apirilaren 14ko 4/2021 Foru Lege-dekretuak, zeinaren bidez premiazko neurriak onesten baitira Suspertzerako Europako Bitartekoetatik heltzen diren funtsen bidez finantzatzen ahal diren jarduketak kudeatzeko eta betetzeko, xedatzen du ezen Nafarroako Gobernuak agerraldia eginen duela hiru hilabetean behin Nafarroako Parlamentuan, informazioa emate aldera SEEPeko proiektuei, jasotako funtsei, deialdiei, hitzarmenei, kontratuei, funts-banaketarako erabilitako beste tresna batzuei eta helburuen betetze-mailari buruz, besteak beste.

2022an, Ekonomia eta Ogasuneko kontseilariak agerraldia egin zuen Ekonomia eta Ogasun Batzordean otsailaren 9an, maiatzaren 18an eta urriaren 7an, eta informazioa eman zuen  Next Generation programaren barrenean Europako funtsek zeukaten betetze-egoerari buruz, abian zeuden proiektuen kopuruari buruz, jasotako funtsei buruz, Nafarroak parte hartzen duen ESEPEei buruz (Ekonomia Suspertu eta Eraldatzeko Proiektu Estrategikoak), proiektu pilotuei buruz eta funtsen kudeaketari buruzko informazioa argitaratzeko prestaturiko web-orriari buruz.

2.1.5 Lehia sustatze aldera harturiko neurriak

Autonomia-erkidegoek jasotako funtsak baldintzatuta daude epe jakin batean mugarriak eta helburuak lortzera. Horregatik, funts exekutatzeko erabilitako tresna diren dirulaguntza-deialdien eta kontratu-lizitazioen ohiko publikotasunaz gain, beren espezifikotasunagatik, komeni da ezagutarazpen-ahalegin gehigarriak egitea balizko onuradunen arteko lehia areagotze aldera, bai eta haiei aholkularitza eta laguntza teknikoa eskaintzeko ere.

Ez da ageri NFKAn onetsiriko araudiak edo erabaki, jarraibide nahiz gida berariazkoetan jasota dagoenik SEEPari uztarturiko funtsak eskuratzeari buruz onuradunentzat interesekoa den informazioa argitaratzeko gidalerrorik edo maiztasunik, horien bitartez sustatzekorik planarekin zerikusia duten laguntza eta kontratuetarako lehia.

<https://nextgeneration.navarra.es/es/> web-orriak ez du informazio guztia zentralizatzen, eta ez ditu berariaz eta homogeneotasunez ezagutarazten SEEPeko azpiproiektu desberdinak exekutatzeko egindako dirulaguntza-deialdi eta kontratu guztiak. Funtsak eskuratzeko deialdi eta bideei buruzko informazioa esteka baten bidez eskaintzen da, Espainiako Gobernuak SEEPi buruz duen web orrian sartzekoa.

Kontratazio Atarian ez da modurik txertatu, SEEParekin finantzaturiko kontratuen lizitazioei buruzko kontsulta berariazkoa erraztekorik.

Nahiz eta aipatutako web-orriaren bitartez aukera badagoen NFKAri esleituriko azpiproiektuak ezagutzeko, ez da laguntza-biderik, bulegorik edo berariazko egiturarik eratu balizko interesdunei aholkularitza eta laguntza teknikoa eskaini eta, halatan, haiei SEEPeko funtsak eskuratzen laguntzekorik.

Ez da ageri online harremanetarako berariazko formulariorik, SEEPari buruzko galderak egin eta interesdunak exekuziorako proiektu-proposamenak aurkeztekorik eta horiek finantzatzeari begira eskueran dauden SEEPeko deialdi edo dirulaguntzei buruzko informazioa jasotzekorik.

Departamentuek azpiproiektu bakoitzerako prestatzen dituzten kudeaketa-planetan ezagutarazpen-ekintzak aurreikusten dira, hala nola zeresana duten eragileekiko bilerak, informazio-solasak, publizitate-kanpainak eta departamentuaren webean berariazko atal bat txertatzea, besteak beste.

Ez zaigu ageri zer ezagutarazpen-ekintza egin diren. Horrenbestez, ez daukagu informaziorik jardunaldirik antolatzeaz, ez eta inolako informazio-kanpainari buruzkorik ere, edo enpresaburu-elkarteekin, ETEekin, autonomoekin eta toki-entitateekin berariazko topaketarik egiteaz, departamentu batzuek beren eskumenekoak diren SEEPeko jarduketak aurkezteko noiz edo behin egin izan dituztenez at, eta prentsa-oharren bidez izan dugu azken horien berri.

Webean aipatzen diren kontsulta-bideak dira Estatuko Administrazio Orokorraren telefono-arretarako 060 zenbakia, herritarrak SEEPari buruz urtearen 365 egunetan eta egunaren 24 orduetan artatzekoa, eta harremanetarako berariazko posta-helbide bat. 2022ko urtarriletik azarora bitartean 26 kontsultari erantzun zaie web-orriaren postatik.

Web-orrian agertzen diren Facebook, Instagram, Twitter eta LinkedIn sare sozialetarako estekak Nafarroako Gobernuaren ofizialak dira. Sare horietan albisteak eta informazioa ematen dira Next Generation funtsekin finantzaturiko jarduketei buruz. Soilik gai horri buruzko informazioa biltzen duen kontu berariazkorik ez da sortu.

2022ko azaroan informazio-buletin bat prestatu zen, hamabost egunean behingo maiztasunekoa.

2.2 Giza baliabideen alorreko premiak asetzea

36/2020 Errege Lege-dekretuak kudeaketa onerako printzipio gisa ezartzen du, besteak beste, baliabide eta bitartekoen erabileraren arrazionalizatze eta efizientzia.

SEEPari uztarturiko funtsen kudeaketaren berezitasunek eta kudeaketa horrek dakarren lan-zamaren areagotzeak erronka dakarkiote NFKAri.

2.2.1 Araugintzazko garapena

Ez da ageri aztertu eta planifikatu direnik SEEPeko funtsen kudeaketarengatik lan-zaman gertatzen den areagotzearen ondoriozko giza baliabide premiak, ez eta lanaren balizko oztopoak ere, eta beharrezkoak diren langile egokiro trebatuak edukitzeko hartu behar diren neurriak ere.

Alde horretatik, SEEParekin zerikusia duten zereginei atxikita dauden giza baliabideak planifikatu eta kudeatzeari dagokionez NFKAn ez da berariazko araugintzazko garapenik onetsi. Era berean, ez da jarraibide edo orientabiderik adierazi, eta ez da ageri gida edo bestelako dokumenturik, SEEPari uztarturiko giza baliabideen plangintza, kudeaketa eta prestakuntzari dagokienez.

2.2.2 Giza baliabideen plangintza eta antolaketa

Azpiproiektu bakoitzaren kudeaketarako beharrezkoak diren giza baliabideen plangintza sartuta dago kudeaketa-planetan.

Departamentu bakoitzak azpiproiektu bakoitzerako prestatu behar duen kudeaketa-planak barne hartu behar ditu exekuziorako beharrezkoak diren langile gehigarrien aurrekontu-eragina, baliabide-areagotzea justifikatzen duen lan-zama beharrezkoaren kuantifikazioa, bete behar diren lanpostuen ezaugarriak eta lanpostu horiek zer epealditarako diren beharrezkoak.

Ez da ageri SEEParen kudeaketaz eta exekuzioaz arduratzen den langileriaren prestakuntza-premiak aintzat hartuak izan ote diren.

Ez da ageri NFKAk inolako prestakuntza-ekintzarik, jardunaldirik, tailerrik edo lantalderik antolatu izana, eta ez intranetean ez eta Nafarroako Administrazio Publikoaren Institutuaren web-orrian ez da ageri SEEParen kudeaketan diharduten langileen gaitasunak indartzeko prestakuntza-ekintzarik.

Horri buruz, informazioa eskatu diegu Funtzio Publikoko Zuzendaritza Nagusiari eta Nafarroako Administrazio Publikoaren Institutuari, baina ez dugu erantzunik jaso.

2.2.3 Bitartekoetarako premiak asetzea

SEEPa kudeatzeko langileetarako premiei aurre egiten zaie langile berekien, aldi baterako kontratazioen eta sozietate publikoei egindako enkarguen bitartez.

2.3 Kudeaketa-ereduak

2.3.1 Kudeaketa-sistema

HFP/1030/2021 Aginduak, irailaren 29koak, ezartzen ditu SEEParen osagaien plangintzan eta exekuzioan nahitaez aintzat hartu beharrekoak diren berariazko kudeaketa-printzipioak. Printzipio horiek honakoak dira:

* Mugarri eta helburuak eta emaitzaren segimendu eta frogantzarako irizpideak.
* Etiketatze berdea eta etiketatze digitala.
* Ingurumenarentzako balizko inpaktu negatibo muntadunen arriskuaren analisia, emaitzaren segimendua eta egiaztapena egitea hasierako ebaluazioarekin alderatuta.
* Iruzurra, ustelkeria eta interes-gatazkak prebenitu, detektatu eta deuseztatzeko bideak indartzea.
* Estatu-laguntzen araubidea eta finantzaketa bikoitzaren prebentzioa bateragarri izatea.
* Funtsen amai-hartzailea identifikatzea, laguntzen hartzaile gisa nahiz kontratu baten adjudikazio-hartzaile gisa nahiz azpikontratista gisa.
* Komunikazioa.

Kudeaketa-printzipioak betetzea sarturik dago SEEPeko 1. kontrol-mailaren barrenean, zeina exekutatze-entitateei buruzkoa baita.

Autoebaluazioa

HFP 1030/2021 Aginduak alderdi kritikoen autoebaluazio bat taxutzen du. Test baten bidez eginen da, honakoei buruzkoa: kontrol-funtzioa, kudeaketa/barne auditoretzakoa, mugarri, helburu eta proiektuen segimendua, eta erabaki-hartzea dela-eta printzipio jada aipatuei buruzko ebaluazioa egitea.

Autoebaluazioan, arriskua balio bakar batekin kuantifikatzen da. Xedea da "arrisku baxua" maila erdiestea. Kontrako kasuan, exekutatze-entitateak beharrezkoak diren neurriak hartu behar ditu.

Autoebaluazio noiz eta SEEParen exekuzioaren hasierako unean egin behar da, eta gutxienez ere urtean behingo maiztasunez.

Txosten honetako konklusio-atalean adierazten den bezala, ez da ageri azpiproiektuen exekutatzaile izandako hamaika departamentuetatik hiruk autoebaluazio-testa egin izanik, eta gainerako zortziek Ganbera hau horren eske joan zitzaien unean egin zuten.

Ez da jarraibiderik jaulki, zehaztekorik ebaluatzailea nor izan behar zen, autoebaluazioaren maiztasuna zein, testak baliozkotzeko modua zein eta kudeaketa-sisteman txertatzearen arduraduna nor izan behar zen, besteak beste.

Ez da ageri departamentuek asmorik dutenik autoebaluazioa aldizkakotasunez egiteko, gutxienez ere urtebeteko maiztasunez.

Autoebaluazio-testak prestatu dituzten zortzi departamentuetatik, bi baizik ez dira, Eskubide Sozialetako Departamentua eta Migrazio Politiketako eta Justiziako Departamentua, horien prestaketa-prozesuaren berri eman digutenak.

* Eskubide Sozialetako Departamentuan zuzenbidearen eta ekonomiaren alorretako zortzi pertsonak parte hartu zuten; batzuk, Idazkaritza Tekniko Nagusiko karguak zituztenak, eta beste zenbait langile, zuzendari nagusi eta zerbitzu-zuzendari mailetakoak, besteak beste.

Kontratazio-prozeduretako, hitzarmenetako bitarteko berekiei eginiko enkarguetako, dirulaguntzetako eta langileria-hautaketako arriskua ebaluatu eta, emaitzetan oinarriturik, IANPa berrikusi zen.

Autoebaluazioa egite aldera, aintzat harturiko irizpidea izan zen, besteak beste, iruzurraren aurkako koordinazio-zerbitzu nazionalaren gida.

* Migrazio Politiketako eta Justiziako Departamentuaren autoebaluazio-testa egiteaz arduratu zen idazkaritza nagusiari, zerbitzu baten zuzendaritzari eta sekzio bati atxikitako lau pertsonak osaturiko talde bat, besteak beste informatikaren eta antolaketaren arloetakoa. SEEPa kudeatzeko estatu-bulegoak markatutako gidalerroei eta prestaketa-gidetako irizpideei jarraitu diete.

Autoebaluazio-testean arriskua estimatze aldera alor bakoitzak dituen ponderazio-faktoreak honako hauek dira:

|  |  |
| --- | --- |
| Alorrak | Ponderazio-faktoreak |
| Kudeaketaren kontrola | % 18 |
| Mugarri eta helburuak | % 34 |
| Ingurumen-kalteak | % 12 |
| Interes-gatazka, Iruzurraren eta Ustelkeriaren Prebentzioa | % 12 |
| Estatu-laguntzen araubidea, bateragarritasuna | % 12 |
| Finantzaketa bikoitza ekiditea | % 12 |
| Guztira | % 100 |

Mugarri eta helburuak

Mugarri eta helburuen segimendua da SEEPeko kudeaketa-printzipiorik behinenetakoa. Hori urratzeak berekin dakar jasotako finantzaketa itzuli beharra.

HFP 1030/2021 Aginduak "mugarri eta helburuak" kontzeptuak garatzen ditu, bai eta horien segimendurako eta emaitza-frogantzarako irizpideak ere. Exekutatze-entitateek azpiproiektuen mugarri eta helburuak planifikatu behar dituzte, kritikoak direnak desagregatuz.

HFP 1030/2021 Aginduak bere II. Eranskinean taxuturiko autoebaluazio-prozesuak aztertzen du kudeatze-sistemari mugarri eta helburuak betetzeko egin zaion egokitzapena; horretarako, exekutatze-entitatearen guztizko arriskuaren ehuneko 34ko ponderazioa ematen zaio, eta honako elementu hauek hein berean baloratzen ditu:

* Helburukako kudeaketaren alorreko aurretiazko esperientzia.
* Mugarri eta helburuak kudeatzeko prozedurak aplikatzea.
* Mugarri eta helburuak kudeatzeko jasotako prestakuntza.
* Kudeaketa eta Segimendu Informazio Sisteman mugarri eta helburuei buruzko informazioa emateko berariazko giza baliabide eskuragarriak.

HFP 1030/2021 Aginduak ez du arriskua baloratzeko azalpen edo irizpiderik eskaintzen esperientziari, prestakuntzari eta giza baliabideei dagokienez.

Kudeaketa-prozedurak aplikatzeaz denaz bezainbatean, HFP 1030/2021 Aginduaren III. eranskinak azpiproiektu-mailako galdetegi bat jasotzen du, informazio- eta segimendu-sistemako jarduketei buruzkoa (CoFFEE-SEM). Sistema horrek autonomia-erkidegoentzat operatibo egon gabe zirauen 2022ko azaroaren 30ean.

2.3.2 Kudeaketa-tresnak: araugintzazko neurriak eta SEEPeko eskakizunetarako egokitzapena

Dirulaguntza-deialdiak, kontratu-lizitazioak eta hitzarmenak dira autonomia-erkidegoek SEEPeko azpiproiektuak exekutatzeko darabiltzaten kudeaketa-tresnak.

Egiaztatu dugu ea NFKAk araugintzazko neurririk onetsi ote duen SEEPeko funtsekin finantzaturikoak diren kudeaketa-tresnen prozedurak eta izapidetzea arintzeko eta sinpletzeko.

Prozedurak

4/2021 Foru Lege-dekretuaren bitartez zera onetsi zen, urgentziaz izapidetu eta lehentasunez tratatuko direla Europako Suspertze Tresnako europar funtsen kargurakoak diren gastuen exekuziorako administrazio-prozedurak, beharrezkoa izan gabe administrazio-organoak urgentzia hori arrazoitu dezan hasiera emateko erabakian.

Ez dira ezein kasutan murriztuko eskabideak eta errekurtsoak aurkezteko epeak.

Dirulaguntzak

SEEP funtsekin finantzatutako dirulaguntzei dagokienez, apirilaren 14ko 4/20212 Foru Lege-dekretuak, zeinaren bidez premiazko neurriak onesten baitira Suspertzerako Europako Bitartekoetatik heltzen diren funtsen bidez finantzatzen ahal diren jarduketak kudeatzeko eta betetzeko, honako neurri hauek ezartzen ditu NGEU proiektuetako funtsekin finantzatzen ahal diren dirulaguntzen ematea azkartzeko:

* Dirulaguntzei buruzko azaroaren 9ko 11/2005 Foru Legearen 7.3 artikuluan aipaturiko Nafarroako Gobernuaren baimena ezin eskatuko da milioi bat baino gehiagoko zenbatekoa duten dirulaguntzak emateko, noiz eta hartzailea zehazteak, dirulaguntzaren xedea dela-eta, beste edozein interesduni dirulaguntzarako bidea ixten dionean.
* Oinarri arautzaileen tramitazioan eta NGEU proiektuetako funtsekin finantzatzen ahal diren dirulaguntzetarako deialdiaren tramitazioan, txosten juridikoa baizik ez da eskatzen ahalko, eta espedientea kontu-hartzailetzaren fiskalizaziopean geratuko da hamar egun naturaleko epe luzaezinean.
* Zilegi izanen da dirulaguntza horien aplikazioaren justifikazioa egitea justifikazio-kontu sinpletu baten bidez, baldin onuradun bakoitzeko 100.000 euro baino gutxiagoko zenbatekoa duten dirulaguntza ebatziak badira.
* 36/2020 Errege Dekretuko 64. artikuluak modua ematen du europar funtsekin finantzatzen ahal diren dirulaguntzak aldez aurretik izapidetzea krediturik eskueran egon gabe, noiz eta frogatzen denean aplikatzekoa den kreditua xedatzeko behar den aurrekontu-aldaketa eskatu egin dela, eta dirulaguntzaren onespena baldintzatuta dagoela aldaketa horren onespenera.

NFKAn ez da aurretiazko izapidetzerik ezarri SEEPari uztarturiko funtsekin finantzatutako dirulaguntzentzat. Nafarroako Ogasun Publikoari buruzko apirilaren 4ko 13/2007 Foru Legeak baimendu egiten du aurretiaz tramitatzea kontratazio-espedienteak, bai eta gastu-espedienteak ere, haien araudiak gastu-konpromisoa formalizatzeraino iristea ahalbidetzen duenean[[8]](#footnote-9).

Kontratuak

4/2021 Foru Lege-dekretuan kontratazio-alorreko honako berezitasun hauek onetsi ziren:

* Kontratazio-espedientea presako gisa kalifikatzen baldin bada, zilegi izanen da kontratua exekutatzen has dadin erabakitzea, Kontratu Publikoei buruzko apirilaren 13ko 2/2018 Foru Legearen 101.2 artikuluan ezarritako etete-epea muga-eguneratu ondoren eta hura formalizatu baino lehen, baldin eta kasua bada aurreikusita dauden bermeak, kontratuko betebeharrak betetzekoak, eratuta badaude jada.
* NGEU funtsekin finantzatutako kontratu eta esparru-akordioek izapidetze-lehentasuna izanen dute beste edozein kontraturen aldean, izapidetze horretan esku hartzen duten organo guztientzat. Zeinek bere txostena jaulkitzeko epeak bost egun naturalera murrizten dira, eta epe horrek ez du inolako luzapenik izaten ahalko.
* Salbuespen gisa, NGEU funtsekin finantzaturiko energia-hornidurako eta -zerbitzuetarako kontratuen indarraldia luzatzea, gehienez ere hamar urtera arte.
* Administrazioari zerbitzu informatikoak eta teknologikoak emateko SEEP funtsekin finantzaturiko enkarguak exekutatze aldera tresna-enteek hirugarrenekin kontratatzen duten zenbatekoaren ehuneko 50aren muga bertan behera uztea.

Ez da ageri administrazio-klausula partikularren plegu-eredurik prestatu izana, ez eta SEEPari uztarturiko funtsekin finantzaturiko kontratuen lizitazioa izapidetzeko beste inolako dokumentu-eredurik ere.

Hitzarmenak

Europako Suspertze Tresnatik heldutako europar funtsen kargurako proiektuak exekutatze aldera NFKAk sinaturiko hitzarmenen izapidetzeari dagokionez 4/2021 Foru Lege-dekretuan txertaturiko berezitasuna da zilegi izanen dela justifikazio-oroitidazki ekonomiko eta araudiarena hitzarmenaren onespenaren ondoren prestatzea.

SEEParen baldintzetara egokitzeko neurriak

Aztertu dugu zer urrats egin diren SEEPeko funtsekin finantzaturiko kudeaketa-tresnen tramitazioan, horiek egokitzekoak HFP 1030/2021 Aginduaren 2. artikuluan ezarritako SEEPeko berariazko kudeaketa-printzipioetara.

NFKAk arautu egin du SEEPeko kudeaketa-printzipioak SEEPeko funtsekin finantzaturiko kontratuen prozeduran eta dirulaguntza-izapidetze prozeduraren fase desberdinetan txertatzeari dagokiona.

Horrela, SEMek finantzaturiko proiektuen kudeaketari eta segimenduari buruzko arauetan, zeinak onetsi baitziren Nafarroako Gobernuaren 2022ko otsailaren 16ko erabakiaren bitartez, kudeaketa finantzario onaren printzipioak txertatzen dira, eta horietako batzuk funtsezko betekizunak dira, egiaztatu behar direnak SEEPeko funtsekin finantzaturiko dirulaguntzen oinarri arautzaileen eta kontratazio-espedienteen fiskalizazioan.

SEEPeko funtsekin finantzaturiko hitzarmenen izapidetzea ez dago aipatu arauetan eraendua, ez baitago sartuta kudeaketa finantzario onaren printzipioetan, ez eta fiskalizazioaren bitartez egiaztatu beharrekoak diren zertzeladetan. Beraz, ez da ageri hitzarmenen-izapidetzea egokitu egin denik HFP 1030/2021 Aginduaren 2. artikuluko kudeaketa-printzipioetara.

2.3.3 Iruzurraren prebentziorako, detekziorako eta deuseztapenerako mekanismoak

Europako Parlamentuaren eta Kontseiluaren [(EB) 2021/241 Erregelamenduak, 2021eko otsailaren 12koak,](https://www.boe.es/doue/2021/057/L00017-00075.pdf?msclkid=586afdaab4bd11ec87324c9e0c9a3039) zeinaren bidez ezartzen baita SEM, xedatzen du ezen *“Mekanismoaren aplikazioa egin behar da kudeaketa finantzario onaren printzipioari heldurik, barne direla iruzurraren prebentzio eta pertsekuzio eraginkorrarenak, bereziki iruzur fiskal, ihes fiskal, ustelkeria eta interes-gatazkenak”*, eta neurriak harrarazten ditu iruzurra, ustelkeria eta interes-gatazkak prebenitu, detektatu eta deuseztatzeko.

36/2020 Errege Dekretuak kudeaketa finantzario oneko printzipio gisa ezartzen du interes-gatazken, iruzurraren eta irregulartasunen prebentzio eraginkorra.

SEEParen exekuzioan 2021/241 Erregelamenduko hertsapenak betetze aldera, irailaren 29ko HFP 1030/2021 Aginduak, zeinaren bidez taxutzen baita SEEPa kudeatzeko sistema, arautzen du iruzur, ustelkeria eta interes-gatazkak prebenitu, detektatu eta deuseztatzeko mekanismoen indarkuntza, eta ezartzen du ezen "SEEPeko neurrien exekuzioan parte hartzen duen entitate orok, erabakitzaile nahiz exekutatzaile izan, IANP bat izan beharko du"ela.

EAKN-Estatuko Kontu-hartzailetza Nagusikoa den Iruzurraren aurkako Koordinaziorako Zerbitzu Nazionalak gida bat prestatu du, SEEPa exekutatzean iruzurraren aurkako neurriak aplikatzekoa, iruzur, ustelkeria eta interes-gatazken prebentzio eta detekziorako eta finantzaketa bikoitza ekiditeko.

NFKAn, Nafarroako Gobernuaren 2022ko martxoaren 2ko Erabakiz, IANP eredua onetsi eta honako neurri hauek ezarri ziren:

* Departamentu bakoitzak bere IANP propioa onetsi beharko du, abiapuntu bezala hartuz onetsitako ereduan adierazitako gutxieneko edukia, SEM proiektuak direla-eta exekutatzen dituzten jarduketei hura egokituta.

IANPak honako zertzelada hauek jasoko ditu, besteak beste: IANParen xedea, norainokoa eta aplikazio-esparrua; departamentuaren antolaketa-egitura eta eduki funtzionala; interes-gatazkak tratatzeko prozedura; prebentzio, detekzio edo deuseztapen edo pertsekuziorakoak diren iruzurraren aurkako neurriak; eta IANParen publikotasun, segimendu eta eguneraketa.

Horrez gain, IANPak bederatzi eranskin dauzka, zeinetan zenbait dokumentu jasotzen baitira, hala nola Interes Gatazkarik Ezaren Deklarazioa (IGED), Nafarroako Gobernuaren kideen eta NFKAko goi-kargudunen gobernu onaren kodea, jokabide-kodea, interes-gatazkaren, iruzur-prebentzioaren eta ustelkeriaren testa eta iruzur-arriskuaren ebaluazioa, besteak beste.

* IANPean jasotako neurrien exekutatzearen dokumentuzko froga utziko da, bertan adierazita zein organok edo pertsonak egin dituzten, horien edukia eta lorturiko emaitzak, halako moldez non auditore-tza pista bat mantenduko baita, sistemaren funtzionamendua ebaluatu ahal izateko.
* Departamentu bakoitzean Iruzurraren Aurkako Departamentu-batzorde bat eratuko da, kasuko planean zehaztuko den osaera izanen duena, gutxienez hiru batzordekidek osatua (lehendakari bat, arlo juridikoko pertsona bat eta arlo ekonomikoko beste bat), eta eginkizun nagusitzat hartuko duena iruzurrezkoa izateko moduko jokabide baten zantzurik sumatuz gero egin beharreko urratsak zehaztea. Batzorde horren kide izateko modukoak diren pertsonengan interes-gatazkarik gertatuz gero, zilegi izanen da beste departamentu batzuetakoak diren profil bereko pertsonengana jotzea.
* IANPa eguneratu egin beharko da kasu hauetan:

1. Planak ukitzen dituen unitate organikoei esleituriko eginkizunak aldatzen direnean.
2. Departamentuaren jarduera zein baldintzatan egiten den, baldintza horiek aldatzen badira, halako moldez non Planak jasotzen duen arrisku-ebaluazioak horren eragina jasaten duen.
3. Auditoretza publikoko eragiketa batean adierazitako gomendio nagusiak eta neurriak onartu beharrekoak dira.
4. Hasierako iruzur-arrisku ebaluazioa berrikusten denean.

NFKAn, exekutatze-entitate (departamentu) bakoitzak bere IANP berekia onetsi du. Plan horiek Gardentasunaren eta Gobernu Irekiaren Atarian argitaratuta daude, honako esteka honetan: <https://gobiernoabierto.navarra.es/es/transparencia/plan-recuperacion-transformacion-resiliencia>.

Departamentu guztietan, IANPeko neurriak iruzurraren aurkako ziklo deritzoneko lau giltzarri-elementuen inguruan egituratzen dira: prebentzioa, detekzioa, zuzenketa eta pertsekuzioa. Departamentu bakoitzak exekutatzen dituen SEEPeko azpiproiektu guztiei zuzenean aplikatzekoak dira, horren indarraldian zehar.

Kasu orotan, IANPa kasuko departamentuko kontseilariaren foru aginduz onetsi da, 2022ko apiriletik ekainera bitartean.

11 departamentuetako IANPek eduki onetsia jasotzen dute; besteak beste, iruzur-arriskuaren ebaluazioa eta "interes-gatazkaren eta iruzur-prebentzioaren nahiz ustelkeriaren testa" barne hartzen dituzte.

Exekutatze-entitate diren 11 departamentuetatik, bik bakarrik, Migrazio Politiketako eta Justiziako Departamentuak eta Eskubide Sozialetakoak, jakinarazi dizkigute IANPa egite aldera gauzaturiko barne prozesua eta prestaketa horretan parte hartu duen langileriaren profila.

"Interes-gatazka, iruzur eta ustelkeriaren prebentzioa" testari dagokionez, departamentu guztiek okerren baloraturiko zertzeladak dira prebentzio-alorreko prestakuntzarako irakaspena eta datu-prospekzioko edo arrisku-puntuazioko lanabesez iruzur-detekziorako eginiko erabilera.

Nahiz eta prestakuntzarako irakaspena izan departamentu guztiek autoebaluazioan okerren baloraturiko alderdietako bat, ez da ageri horri buruzko prestakuntzarik eman izana.

Nafarroako Gobernuaren 2022ko martxoaren 2ko erabakian ezartzen da ezen Nafarroako Administrazio Publikoaren Institutuak etika publikoaren eta lanabesen alorreko prestakuntza-ekintzak antolatuko dituela. Ez zaigu ageri halako prestakuntzarik eman izana.

Nafarroako Foru Komunitateko arduradun gorenek iruzurraren, ustelkeriaren eta interes-gatazken aurka konpromisorako deklarazio bat egin izanari dagokionez, 2022ko martxoaren 2an Nafarroako Gobernuak erabaki zuen Nafarroako Gobernuaren kideen eta NFKAko goi-kargudunen gobernu onaren kodea bereganatzea, bai eta NFKAko enplegatu publikoen jokabideari eta printzipio etikoei buruzkoa ere.

Bilkura horretan, Nafarroako Gobernuak adierazpen instituzional bat onetsi zuen, iruzurraren aurkako borrokarako konpromisoa hartzekoa, non aldarrikatzen baitu martxoaren 17ko 2/2011 Foru Legearen bidez onetsitako Gobernu Onaren Kodean jasotako printzipio etiko eta jokabidezkoekiko bere konpromisoa. Adierazpen instituzionala eranskin gisa agertzen da departamentuek prestaturiko IANPetan.

Adierazpen instituzionalaren arabera, Nafarroako Gobernuak konpromisoa hartzen du bere politika etengabe berrikusi eta eguneratzeko prozesu bati heltzeko, lorturiko emaitzak ebaluatzearen bitartezkoa, halatan zuzentze- eta pertsegitze-neurrien inplementazioan behar bezalako kontrola eta ganora bermatzeko.

Adierazpen hori, kolegiala eta maila gorenekoa, halaber hedatzen da Administrazioko goi-kargudunenganaino eta NFKAko eta haren erakunde autonomoetako enplegatuenganaino.

NFKAko enplegatu publikoen jokabidezko eta printzipio etikoetako kodeak ezartzen du ezen jarduneko egoeran dauden funtzionarioen betebeharrak, abuztuaren 30eko 251/1993 Legegintzako Foru Dekretuz onetsitako Nafarroako Administrazio Publikoen zerbitzuko Langileen Estatutuaren Testu Bateratuaren 56. artikuluan jasotakoak, NFKAko edozein enplegatu publikorenganaino hedatzeko modukoak direla.

2.3.4 Aurrekontu-kudeaketa eta -kontrola

Aztertu dugu ea kudeaketarako eta aurrekontu-kontrolerako NFKAn ezarrita dagoen antolaerak modurik ematen ote duen aurrekontu-kudeaketa arina eta malgua izateko eta SEEPetik jasotako funtsen segimendu eta kontrol egokia egiteko.

Aurrekontu-kudeaketa

HFP 1031/2021 Aginduaren 9. artikuluak xedatzen du ezen, SEEParen urteaniztasuna aintzat harturik, eta horren aurrekontu- eta kontabilitate-segimendu egokia egiteko, erabakitze- eta exekutatze-entitateek baliabide-programazioa aurkeztu beharko dutela, SEEPeko mugarri eta helburuen betetzearen denbora-banaketari jarraikiz, bai eta plan horren iraunaldi osorako aurrekontu-aurreikuspena ere. Sistemak beharrezkoak diren guneak prestatuko ditu, 2020tik 2026ra bitartean aurreikuspen horiek jasotzeko.

NFKAk ez dauka SEEPeko mugarri- eta helburu-banaketaren araberako baliabide-programaziorik.

36/2020 Errege Lege-dekretuaren 37.4 artikuluaren arabera, Estatuko Administrazio Orokorrarengandik jasotako transferentziengatiko diru-sarrerak, SEMekoak eta REACT-EUkoak, zuzenbidez atxikita daude SEEParen barrenean sartzen diren proiektuak edo ekintza-ildoak finantzatzera.

Gastua egiten ez bada edo aurreikusitako helburuak osoki nahiz partzialki bete gabe geratzen badira, autonomia-erkidegoa behartuta egonen da jasotako funtsak osoki edo partzialki itzultzera. Itzulketa-prozedura Ogasuneko ministroaren agindu bidez arautuko da.

NFKAk kontabilitate-sistemako finantzaketa atxikiko aurrekontu-modulu baten bidez egiten du SEEPari uztarturiko gastu eta diru-sarreren segimendua.

Kontabilitate-modulu horretan sarturik daude azpiproiektu edo jarduketaren mailako gastuak eta horiei uztarturik kasuko eperako aurreikusten den finantzaketa, baina eskastasun tekniko batzuk agertzen ditu, gastuen segimendua zailtzen eta horien kontrola eskuzkoa izatera behartzen dutenak. Eskastasun horiek ondoko hauek dira:

* Finantzaketa atxikia duen proiektu bateko gastuak ezin dira aurrekontu-programa desberdinetakoak izan.
* Langileriari dagozkion gastu-partidak ezin zaizkio zuzenean egotzi finantzaketa atxikiko proiektuari, eta horretan kontabilizatzen dira langileria-gastu kontabilizatuen kreditu-berresleipen baten bidez.

Bestetik, kasu guztietan ez da jakiten SEEPeko inbertsioak azpiproiektutzat ala jarduketatzat jotzen diren; afera hori zehaztuko da CoFFEE-SEMeko informazio- eta segimendu-sistema erabat operatibo dagoenean.

SEEPeko gastu eta dirusarreren segimendua egiteko beste neurri bat da funts horiei atxikitako diruzaintza-gerakinaren bitartezkoa. Magnitude hori zuzenean lor daiteke kontabilitate-sistematik. SEEPari atxikitako diruzaintza-gerakina, 2021eko abenduaren 31n, 175,92 milioikoa zen.

NFKAn araugintzazko neurri hauek onetsi dira SEEPari uztarturiko funtsen aurrekontu-kudeaketa azkartzeko:

* Kreditu-txertaketari buruzko erregelak malgutu egin dira. Nafarroako Ogasun Publikoari buruzko apirilaren 4ko 13/2007 Foru Legea aldatuz, bertan behera utzi zen harako murriztapen hura, zeinaren arabera kreditu gehituak haien gehikuntza baimentzen den aurrekontu-ekitaldiaren barrenean aplikatuak izaten ahalko baitira noiz eta, bakarrik, Europar Batasunetik edo beste administrazio publiko batzuetatik heldutako funts finalistekin finantzatutako gastuei dagokienean.
* Malgutu egin dira partiden arteko funts-mugimenduei buruzko erregelak[[9]](#footnote-10).

2022ko ekitaldiko aurrekontuei buruzko foru legearen 56. artikuluak baimena ematen du, bere indarraldiak iraun bitartean, dauden partiden artean edo ekitaldian zehar eratu beharra suertatzen den partiden artean funts-mugimenduak egiteko, SEMeko proiektu bakoitzekoak, Nafarroako Ogasun Publikoari buruzko apirilaren 4ko 13/2007 Foru Legeko 38. artikuluko murriztapenei men egin behar izan gabe.

Funts-mugimendu horiek Ekonomia eta Ogasun Departamentuko Next Generation Bulegoaren titularraren adostasuna beharko dute izan.

* Arautu egin da SEMeko kreditu-gerakin atxikia hurrengo ekitaldietara gehitzeari buruzko afera.

Aurrekontu-ekitaldiaren amaieran exekutatu gabe geratu diren SEM proiektuen exekuziorako aurreikusitako kredituak hurrengo ekitaldiari gehitzen ahalko zaizkio, aldez aurretik egokituz proiektuko kudeaketa-planean jasotzen den plan ekonomiko eta aurrekontuena. Gehitze hori diruzaintza-gerakinarekin finantzatzen ahalko da.

2022rako Nafarroako Aurrekontu Orokorren abenduaren 29ko 18/2021 Foru Legearen 58. artikuluak ezartzen du ezen, SEMari dagokion aurrekontuetan kontsignatutako gastua, ekitaldian exekutatzen ez bada, diruzaintza-gerakin atxikitzat joko dela, eta zilegi izanen dela hori hurrengo aurrekontu-ekitaldietara gehitzea, proiektu bakoitzean jasotako edozein partidatan.

* Arautu egin da SEEPerako gastu-konpromiso urteaniztuna.

Aipatu 18/2021 Foru Legearen 45.1.b artikuluak baimendu egiten du Ogasun Publikoaren Foru Legeko mugak gainditzea; besteak beste, *"Europar Batasunak eta/edo Estatuko Administrazio Orokorrak kofinantzatzen dituzten planak, programak eta ekimenak aurrera eramateko, bai eta haietatik eratorritako betebeharrei aurre egiteko ere, bost urte baino gehiagoko plangintza eduki behar dutenean*".

* SEM funtsetatik eratorritako eragiketetarako itxiera-egutegi bereizi bat onetsi da 2021 eta 2022ko ekitaldietarako, itxierari buruzko foru-aginduetan ezarritako muga-egunetatik salbuetsirik SEM gastuei buruzko espedienteen izapidetze aurreratua, konpromisoak eta aurrekontu-aldaketak.

Aurrekontu-kontrola

SEEPak hiru mailako kontrol-sistema bat jasotzen du. Lehen maila kudeatzaileek berek egiten dute; bigarren maila zerbitzu juridikoen eta kontu-hartzailetzaren esku uzten da; eta hirugarren maila, auditoretzen bitartezko ex post kontrolarena, EAKN-Estatuko Administrazioaren Kontu-hartzailetza Nagusiari dagokio, autonomia-erkidegoetako kontu-hartzailetza nagusiekin elkarlanean.

SEEPak dioenez, kontrol global eta integratuko sistema oinarritzen da antolaeran eta gastu publikoen kontrol arrunterako mekanismo eta tresnetan. Halaber, aurrekontu-egiturari eta kontabilitate-informazioko sistemari loturik dago, bai exekuzio finantzarioaren aldetik bai mugarri eta helburuak lortzearen aldetik, baina elementu horiek planaren baldintza berezietara doituta.

NFKAn, 4/2021 Foru Lege-dekretuak ezartzen du NGEU funtsen kudeaketaren barrenean izapideturiko espedienteek lehentasuna dutela; halatan, kontrol-organoak gehienez bost eguneko epean jaulki behar du bere irizpena.

Espediente horiei aplikatzekoa zaien kontu-hartzailetza funtzioa Nafarroako Gobernuaren 2022ko otsailaren 16ko erabakian definitu da, zeinaren bidez onesten baitira SEMak finantzatzen dituen proiektuen kudeaketa eta segimendua egiteari buruzko arauak.

Erabaki horrek eraentzen ditu lehen eta bigarren mailetako kontrolak, eta aurretiazko fiskalizazio mugatua ezartzen du. Egiaztatu beharreko zertzeladak zehazten ditu kontratazio-espedienteei eta SEEPeko funtsekin finantzaturiko gastuak baimentzen dituzten dirulaguntzen oinarri arautzaileen onespenerako espedienteei dagokienez.

2.3.5 Informazio-sistemak

36/2020 Errege Lege-dekretuak, abenduaren 30ekoak, ezartzen du sektore publiko autonomikoko entitateak behartuta daudela SEEPeko gastuen kontabilitate-exekuzioaren segimendurako informazioa igortzera.

Aurrekontu-segimendurako informazioak barne hartuko ditu ezartzen diren faseetako gastu-exekuzioen zenbatekoak, bai eta DDBN-Dirulaguntzen Datu Base Nazionaleko deialdi-kodearen identifikazioa ere, edo, kasuaren arabera, Sektore Publikoaren Kontratazio Plataforman kontratuak duen identifikazio-zenbakia.

Irailaren 29ko HFP/1031/2021 Aginduaren bitartez ezartzen da informazioa emateko zer prozedura eta formatu erabili behar dituzten Estatuko, autonomia-erkidegoetako eta tokiko sektore publikoko erakundeek, segimendua egiteko SEEParen mugarri eta helburuen betetze-mailaz eta plan horren osagaietako neurrien aurrekontu- eta kontabilitate-exekuzioaz.

Exekutatze-entitateek honako informazio hau jaso behar dute azpiproiektuetan edo ekintza-ildoetan, gero horren segimendua egin dadin: osagaia; erreforma edo inbertsioa; erabakitze-entitatea; exekutatze-entitatea; kudeatze-organoa; azpiproiektuaren edo ekintza-ildoaren identifikazio-kode bakarra, zeina kudeaketa eta segimendurako informazio-sistemak esleitua baita; finantza-iturriak; mugarri eta helburuak; adierazleak; exekutatze-entitatearen aurrekontu-partidak; xedearen deskribapen laburra; hasiera- eta amaiera-datak; kostu estimatua; eta bestelako informazio muntaduna.

Sistemak barnean hartzen duen informaziotik abiaturik, exekutatze-entitate bakoitzak kudeaketa-txostena prestatu beharko du, kudeaketarako eta segimendurako informazio-sistemarako beharrezkoak diren egitura, formatu eta aldizkakotasunarekin.

Kudeaketa eta segimendurako CoFFEE-SEM informazio-sistema ez dago erabat operatibo autonomia-erkidegoentzat, eta, horregatik, azpiproiektuaren identifikazio-kode bakarra, sistema horrek esleitu beharrekoa, ez dago eskuragarri. CoFFEE-SEM sisteman jasoko da azpiproiektu edo ekintza-ildo bakoitzerako adierazitako informazio guztia.

Dena den, exekutatze-entitateak behartuta daude emandako datuen baliozkotasuna, fidagarritasuna eta trazabilitatea bermatuko duten barne-kontroleko sistemak edukitzera.

Aztertu ditugu Foru Administrazioak azpiproiektuen gainean eginiko segimendua, kontabilitate- eta aurrekontu-informaziorako sistemak SEEParen eskakizunetara egokitzeko jarduketak, SEEPari uztarturiko dirulaguntzak eta kontratuak nahiz funtsen hartzaileak identifikatzeko mekanismoak eta azpiproiektuetako mugarri eta helburuen segimendua.

Kontu-hartzailetza Zuzendaritza Nagusiarena den SEEPa eta Kontabilitate Nazionala Koordinatzeko Zerbitzuan, departamentuek exekutatzen dituzten azpiproiektu/jarduketa desberdinei buruzko informazioa biltzen da, eta informazio horren segimendua Excel orrien bitartez egiten da.

Azpiproiektu bakoitzean honako elementu hauek identifikatzen dira: SEEPeko osagaia, erreforma edo inbertsioa, erabakitze-entitatea, exekutatze-entitatea, izendapena, mugarri/helburuak eta horien lorpenaren datak, kontabilitate-proiektuaren zenbakia, kostu estimatua eta aitorturiko betebeharrak. Ordainketari buruzko informaziorik ez da jasotzen.

SEMeko finantzaketadun proiektuei buruz Nafarroako Gobernuaren erabaki bidez 2022ko otsailaren 16an onetsi ziren kudeaketa- eta segimendu-arauek ezartzen dute SEM proiektuen exekuzioari buruzko aurrekontu-kontabilitatea egokituko zaiela SEEParen kudeaketa-araudiko informazio-betekizunei; eta, ondorioz:

* Dirulaguntza-deialdien identifikazio-kodeak gastu-baimenketaren idazpenetan jasoko dira.
* SEM proiektuetan formalizaturiko kontratuetatik eratorritako gastu-konpromisoek identifikazio-kode bat jasoko dute, Kontratuen Erregistroan esleitua dutena.
* Ez da zilegi izanen Estatuko Administrazioari helarazi beharreko informazioaren edukiarekin eta xehetasun-mailarekin bateraezin den kontabilitate-prozedurarik edo dokumentu-motarik erabiltzea.

Dirulaguntzei dagokienez, ez da inolako aldaketarik egin kontabilitate-sisteman, ezen gastu-baimentzearen kontabilitate-idazpenetan jadanik identifikatuta agertzen zen dirulaguntza-deialdia.

Kontratuen kasuan, gastu-konpromisoari buruzko kontabilitate-idazpenak ez du jasotzen kontratuen erregistroko kodea.

Nafarroako Gobernuarena den NLEP-Nafarroako Lizitazio Elektronikoaren Plataformak ez ditu jasotzen SPKP-Sektore Publikoaren Kontratazio Plataforman kontratu bat identifikatzeko beharrezkoak diren hiru eremuak: kontratazio-organoaren kodea, lizitazio-kodea eta kontratu-kodea. NLEPek kontratu eta kontratistei buruzko informazioa helarazten dio SPKPri, eta aipatu hiru eremuak txertatzen direnean, SAP kontabilitate-sistemari helaraziko dio kontratuei buruzko informazioa, horiek kontabilitate-exekuzioarekin uztartze aldera.

SEMarekin finantzaturiko proiektuei buruz 2022ko otsailaren 16an onetsitako proiektu-kudeaketa eta -segimenduari buruzko arauek halaber ezartzen dute informazio-sistema bat eratuko dela, honakoetarako:

* Proiektu bakoitzeko mugarri eta helburuei buruzko informazioa eta uztarturiko adierazleak jasotzeko.
* Informazioa emateko, SEMarekin finantzaturiko proiektuei buruz, horien egite-egoerari eta aurreikusitako bilakaerari buruz, hala magnitude ekonomiko eta aurrekontuetakoei dagokienez nola mugarri/helburuei eta uztarturiko adierazleei dagokienez. Halaber jasoko ditu DDBN-Dirulaguntzen Datu Base Nazionalean eta SPKP-Sektore Publikoaren Kontratazio Plataforman hurrenez hurren agertu beharrekoak diren dirulaguntza-deialdi onetsien eta kontratu formalizatuen erreferentziak.
* SEM proiektu bakoitzeko dirulaguntzen hartzaileak eta kontratistak nahiz azpikontratistak identifikatzeko.
* EAO-Estatuko Administrazio Orokorrari mugarri eta helburuen nahiz programazio ekonomikoaren betetzeari buruzko informazioa helarazteko.

Informazio-sistemaz denaz bezainbatean, Kontu-hartzailetza Zuzendaritza Nagusia, elkarlanean arituz Telekomunikazioetako eta Digitalizazioko Zuzendaritza Nagusiarekin eta Unibertsitate eta Eraldaketa Digitaleko Departamentuak kontrataturiko kanpo-enpresa batekin, SEPAN deritzon tresna informatiko bat garatzen ari da, SEEPeko azpiproiektuen eta jarduketen gaineko informazioa kudeatzeko, non aurreikusten baita azpiproiektu/jarduketa bakoitza "ekimen-kode"aren bidez identifikatzea eta CoFFEE-SEM informazio-sistemari helarazteko behar den informazioa eta mugarri nahiz helburuak jasotzea.

Asmoa da tresna hori DDBNrekin eta Kontratazio Atariarekin konektatzea, onuradunei buruzko informazioa jasotze aldera.

Tresna horren garapena baldintzatuta dago SEEPeko kudeaketa- eta segimendu-informazioko sistema, Europako Funtsen Idazkaritza Nagusiko CoFFEE-SEM, zeinari buruz baitihardu HFP/1031/2021 Aginduak, operatibo egoteari eta haren egitura ezagun izateari, horretara egokitu ahal izateko.

SAP kontabilitate-sistema garatze-fasean dago, eta xede du informazioari buruzko berariazko kontsultak egin ahal izatea 1030/2021 eta 1031/2021 aginduek manatuak; halaber, kudeaketa-planak onesteko administrazio-espedienteen multzo berri bat eratzen da, EXtr@ espediente-aplikazioaren barrenean.

2.4 Lagineko azpiproiektuak

C1. I1. Isurketa gutxiko eremuak eta hiri- eta metropoli-garraioaren eraldaketa digital eta jasangarria

Lurralde Kohesiorako Departamentua da neurri honen exekutatze-entitatea, zeina SEEPeko "Hiri- eta landa-agenda, despopulaketaren aurkako borroka eta nekazaritzaren garapena" 1. palankako ""Mugikortasun jasangarri, seguru eta konektaturako talka-plana" 1. osagaiko neurria baita.

Helburua da isurketa gutxiko eremuak sortzeari edo horien funtzionamenduari laguntzea metropoli-inguruneetan, hiri-mugikortasun garbi, seguru eta inteligente bat lortze aldera.

Neurri horretako jarduketak 2021eko azaroaren 5eko Garraio Konferentzia Nazionalean onetsi ziren. 2021-2025 epealdirako aurreikuspena da guztira 27,53 milioi inbertitzea, Iruñeko eta inguruan duen eskualdeko bizikleta-bideen eta/edo oinezkoentzakoen sarea burutzeko, lotuneak eginez eta ibilbideak ugarituz eta hobetuz; halaber, ibilgailu pribatuzko joan-etorriak garraio publikozkoekin ordeztea, disuasioko aparkalekuen edo garraio publikoan egindako hobekuntzen bitartez.

Aipatu ekintzak finantzatzeko aurreikusten diren SEEPeko funtsek 12,54 milioi egiten dute, eta 2021eko abenduan jaso ziren.

Aitorturiko betebeharrak 2,53 milioikoak ziren 2022ko abenduaren 31n.

Bidegorrirako obrak egitea toki-entitateei dagokie. Lurralde Kohesiorako Departamentuak eraikuntza-proiektuak kontratatzen ditu, eta toki-entitateei eskueran ipintzen dizkie. Horiekin lankidetza-hitzarmenak sinatuko ditu. Toki-entitateek egin diren jarduketen eta jasotako funtsen exekuzioaren frogagiriak prestatuko dituzte.

Departamentuak esparru-akordio bat lizitatu zuen, inbertsioei loturiko zerbitzuak Iruñerriko metropoli-aldean ematekoa, balio estimatua 826.379 eurokoa zeukana, BEZa kanpo. Lizitazio-iragarkia 2022ko maiatzaren 9an argitaratu zen kontratazio-atarian. Hauexek izan ziren kontrataturiko zerbitzuak:

* Aholkularitza eta laguntza teknikoa, hainbat proiektutarako: bidegorrietarakoak, oinezkoentzako bideetarakoak, garraio publikoaren irisgarritasuna hobetzekoak eta disuasioko aparkalekuetarakoak.
* Toki-entitateei laguntza teknikoa ematea proiektuak exekutatzeko obrak koordinatu, horien segimendua egin eta horiek ikuskatzeko, horrek barne hartzen duela Garraioetako, Mugikortasuneko eta Hiri Agendako Ministerioak ezarritako baldintzak betetzeko informazioa prestatzea.

Egiaztatu dugu ezen, oro har, esparru-akordioak bete egiten dituela Kontratazio Behatokiak SEEParen abaroan finantzatzen diren kontratuetarako dituen gidetan ezarritako berezitasunak; hots, iruzur-arriskuaren ebaluazioa, funtsen hartzailea identifikatzeko betebeharra, komunikazio-betebeharra eta interesik ezaren deklarazioa egitea. Halaber, pleguetan jaso dira ingurumena errespetatu beharra eta integritateari buruzko betebeharrak.

C1. I2. Pizgarri-plana, kargapuntu publiko eta pribatuak instalatzekoa, ibilgailu elektrikoak eta erregai-piladunak erostekoa eta elektromugikortasunaren, kargaren eta hidrogeno berdearen alorreko proiektu bereziei eta berrikuntzakoei bultzada emateko lerroei buruzkoa (MOVES III PLANA: mugikortasun efiziente eta jasangarria)

Plan hori kokaturik dago "hiri- eta landa-agenda, despopulaketaren aurkako borroka eta nekazaritzaren garapena" 1. palankako ""mugikortasun jasangarri, seguru eta konektaturako talka-plana" 1. osagaian.

266/2021 Errege Dekretuak, apirilaren 13koak, onetsi zuen zuzenean laguntzak ematea autonomia-erkidegoei eta Ceuta eta Melillako hiriei, SEEParen alorrean mugikortasun elektrikoari loturiko pizgarri-programak exekutatze aldera.

2023ko abendura bitartean aurreikusten diren Moves III planeko jarduketek 23,79 milioi egiten dute, eta honako hauek dira:

|  |  |  |  |  |  |  |
| --- | --- | --- | --- | --- | --- | --- |
| Jarduketak | | | Gastu aurreikusia | Betebehar onartuak | | |
| 2021 | 2022 | Guztira 2022/12/31 |
| Ibilgailu elektrikoetarako eta karga-azpiegituretarako dirulaguntzak | 20.950.000 | | | 229.739 | 2.220.548 | 2.450.287 |
| Ibilgailu elektrikoen erosketa | | | 993.000 | 7.000 | 98.000 | 105.000 |
| Karga-azpiegiturak | | | 1.265.616 | 0 | 21.114 | 21.114 |
| Laguntzak izapidetu eta ebaluatzeko langileria | | | 577.818 | 4.457 | 0 | 4.457 |
| Guztira | | 23.786.434 | | 241.196 | 2.339.662 | 2.580.858 |

Garapen Ekonomiko eta Enpresarialeko Departamentuari Moves III Plana exekutatzeko esleituriko funtsek 23,41 milioi egiten dute; esleituak izan ziren, eta 2021ean (5,57 milioi) eta 2022an (17,84 milioi) kobratu ziren.

2022ko abenduaren 31 bitartean esleituriko laguntzek, ibilgailu elektriko eta karga-azpiegituretarakoek, 2,45 milioi egiten dituzte. 2022ko abenduaren 31 arte laguntza horietarako baimenduriko gastua 20,95 milioikoa da, eta honako deialdi hauei dagokie:

|  |  |  |  |
| --- | --- | --- | --- |
| Xedea | Baimendutako zenbatekoa | Deialdiaren eta OOAAen onespena | NAOn argitaratzea |
| Mugikortasun elektrikorako pizgarriak | 4.950.000 | 2021/07/06 | 2021/07/27 |
| Mugikortasun elektrikorako pizgarriak: gehikuntza | 16.000.000 | 2022/10/13 | 2022/10/21 |
| Baimendutako guztizkoa | 20.950.000 |  |  |

Laguntza horiek honako aurrekontu-exekuzioa izan dute:

|  |  |  |  |  |  |
| --- | --- | --- | --- | --- | --- |
|  | 2021 | | 2022 | 2023 | Guztira |
| Deialdian onetsitako gastu baimendua | | 1.000.000 | 19.500.000 | 450.000 | 20.950.000 |
| Gastu baimendu kontabilizatua | 229.739 | | 20.125.136 | 450.000 | 20.804.875 |
| Gastu konprometitua | 229.739 | | 2.220.548 | 0 | 2.450.287 |
| Aitortutako betebeharra | 229.739 | | 2.220.548 |  | 2.450.287 |

Mugikortasun elektrikorako pizgarrietarako deialdiaren ebazpenean, zeina 2022ko uztailaren 6an onetsi baitzen, 4.950.000 euroko zenbatekoarekin, baimendu zen 1.000.000ko gastua egitea 2021eko ekitaldiko aurrekontuaren kargura. Alabaina, 2021eko aurrekontuan, gastu baimendua 229.739 eurokoa izan zen.

2021 eta 2022ko ekitaldietan zehar, laguntzak emateko 11 ebazpen onetsi dira, guztizko zenbatekoa 13.826.962 eurokoa daukatenak; baina konprometitu diren gastuek 2.450.287 euro bakarrik egiten dute.

Laguntza horiek banakako ebaluazioko prozeduraren bitartez esleitzen dira.

C2. I1. Bizitegi-inguruneetako suspertze ekonomiko eta sozialerako etxebizitza-zaharberritze programa

Plan hori kokaturik dago "hiri- eta landa-agenda, despopulaketaren aurkako borroka eta nekazaritzaren garapena" 1. palankako ""mugikortasun jasangarri, seguru eta konektaturako talka-plana" 1. osagaian.

853/2021 Errege Dekretuak, urriaren 5ekoak, zeinaren bidez arautzen baitira bizitegi-zaharberritzerako eta etxebizitza sozialeko programak, honako jarduketa hauek jasotzen ditu, besteak beste: auzo- nahiz eraikin-mailako zaharberritzea, zaharberritze-bulegoak, etxebizitzetan energia-efizientzia hobetzea, dagoen eraikinaren liburua egitea eta zaharberritze-proiektuen idazketa.

Programa horietan, exekutatze-entitatea Lurralde Antolamenduko, Etxebizitzako, Paisaiako eta Proiektu Estrategikoetako Departamentua da, eta asmo du horiek exekutatzea 60.996.000 euroko guztizko zenbatekoa duten dirulaguntzak emanez 2022-2026 epean; 47.196.000, zaharberritze babesturako, eta 13.800.000, errentamendu babesturako.

2022ko abenduaren 31ra bitartean, laguntza horiek honako aurrekontu-exekuzioa zeukaten:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Osagaia | Programaren izena (behin-behinekoa) | | Diru-sarrerak | | | Gastuak | | |
| Finantzaketa aurreikusia  2020-2023 | | AEG  2021+2022 | Gastu aurreikusia | Baimendua, 2022etik 2026ra | ABG 2020+2021+2022 |
| C02-Etxebizitzak birgaitzeko eta hiriak berroneratzeko plana | Bizitegi-inguruneetako suspertze ekonomiko eta sozialerako zaharberritzea (zaharberritze babestua) | | | 47.196.000 | 25.467.900 | 47.196.000 | 32.550.000 | 1.126.256 |
| Eraikin energetikoki efizienteetan alokairu sozialeko etxebizitzak eraikitzea (errentamendu babestua). | | | 13.800.000 | 6.900.000 | 13.800.000 | 0 | 0 |
| Guztira |  | 60.996.000 | | | 32.367.900 | 60.996.000 | 32.550.000 | 1.126.256 |

2022eko abenduaren 31ra bitartean aitortuta eta kobratuta dauden eskubideek 32,37 milioi egiten dute: 25,47 milioi, zaharberritze babesturako, eta 6,9 milioi, errentamendu babesturako.

2022ko abenduaren 31ra bitartean, 32,55 milioi egiten duten kredituak baimendu dira 2022tik 2026ra bitarteko eperako (2022an, 1,55), eta guztira 1,13 milioi egiten duten laguntzak esleitu dira (milioi bat, etxebizitzetan energia-efizientzia hobetzeko; 0,13 milioi, dagoen eraikinaren liburua egiteko).

Zaharberritze babesturako laguntzen deialdiak honako hauek izan dira:

|  |  |  |  |  |  |
| --- | --- | --- | --- | --- | --- |
| Xedea | Gastu baimendu onetsia | | Deialdiaren eta OOAAen onespena | NAOn argitaratzea | Dirulaguntzen Datu Base Nazionalean argitaratua |
| Bizitegi-inguruneetako eraikinen energia-birgaikuntza | | 10.000.000 | 2022/05/25 | 2022/06/20 | 2022/09/22 |
| Eraikinetako energia-birgaikuntza | | 10.000.000  10.000.000 | 2022/03/04  2022/12/19 | 2022/03/31  2023/01/05 | 2022/09/22  Ez dago jasota |
| Etxebizitzetan efizientzia energetikoa hobetzea | | 1.000.000  1.000.000 | 2022/02/24  2022/12/07 | 2022/03/28  2023/01/10 | 2022/09/22  Ez dago jasota |
| Dagoen eraikinaren liburua egitea | | 250.000 | 2022/02/28 | 2022/03/28 | 2022/09/21 |
| Eraikin-zaharberritze integralerako proiektu teknikoak idaztea | | 300.000 | 2022/06/02 | 2022/07/01 | 2022/09/22 |
| Baimendutako gastuak, guztira | | 32.550.000 |  |  |  |

Laguntza horiek guztiak esleitzeko prozedura banakako ebaluazioa da.

Laguntza horiek honako aurrekontu-exekuzioa izan dute:

|  |  |  |  |  |  |
| --- | --- | --- | --- | --- | --- |
|  | 2022 | 2023 | 2024 | 2025 | Guztira |
| Deialdian onetsitako gastu baimendua | 1.550.000 | 6.000.000 | 22.000.000 | 3.000.000 | 32.550.000 |
| Gastu baimendu kontabilizatua | 1.550.000 | 6.000.000 | 22.000.000 | 3.000.000 | 32.550.000 |
| Gastu konprometitua | 1.126.256 | 0 | 0 | 0 | 1.126.256 |
| Aitortutako betebeharra | 1.126.256 | 0 |  |  | 1.126.256 |

2022ko azaroan, Lurralde Antolamenduko, Etxebizitzako, Paisaiako eta Proiektu Estrategikoetako Departamentuan dirulaguntzak kudeatzeko aplikazio informatikoa ez zegoen zeharo operatibo.

3. eranskina. 2022ko abenduaren 31ra bitarteko exekuzioa, departamentuka

Lehendakaritzako, Berdintasuneko, Funtzio Publikoko eta Barneko Departamentua

|  |  |  |  |  |  |
| --- | --- | --- | --- | --- | --- |
| Osagaia | Izendapena  (behin-behinekoa) | | 2020-2023 eperako aurreikusitako finantzaketa | AEG  2020-2022 | ABG  2020 - 2022 |
| C22-Talka-plana, zainketa-lanen ekonomiarako eta gizarteratze-politikak indartzekoa | Sexu-indarkeriaren biktimei 24 orduko arreta integrala emateko Zerbitzua sortzea. | 1.306.712 | | 1.306.712 | 7.891 |
| Lehendakaritzako, Berdintasuneko, Funtzio Publikoko eta Barneko Departamentua, guztizkoa | | 1.306.712 | | 1.306.712 | 7.891 |

Lurralde Kohesiorako Departamentua

|  |  |  |  |  |
| --- | --- | --- | --- | --- |
| Osagaia | Izendapena  (behin-behinekoa) | Aurreikusitako finantzaketa  2020-2023 | AEG  2020 - 2022 | ABG  2020 - 2022 |
| C01-Hiri- eta metropoli-inguruneetako mugikortasun jasangarri, seguru eta konektaturako talka-plana | Isurketa gutxiko eremua. Metropoli-inguruneetako mugikortasun jasangarri, seguru eta konektatua. | 12.540.934 | 12.540.934 | 2.530.030 |
| C05-Itsasertzaren eta ur baliabideen babesa | Udalerri txiki eta ertainetako sareetan hornidura hobetzea eta galerak murriztea. | 3.153.155 | 3.153.155 | 0 |
| C05-Itsasertzaren eta ur baliabideen babesa | Uraren zikloaren digitalizazioa | 1.882.140 | 1.882.140 | 0 |
| C06-Mugikortasun jasangarri, seguru eta konektatua | Garraio jasangarria | 1.532.781 | 1.532.781 | 0 |
| C06-Mugikortasun jasangarri, seguru eta konektatua | Garraio jasangarri eta digitalerako laguntza. ETEak digitalizatzea | 1.535.695 | 1.535.695 | 0 |
| Lurralde Kohesiorako Departamentua, guztizkoa | | 20.644.705 | 20.644.705 | 2.530.030 |

Lurralde Antolamenduko, Etxebizitzako, Paisaiako eta Proiektu Estrategikoetako Departamentua

|  |  |  |  |  |
| --- | --- | --- | --- | --- |
| Osagaia | Izendapena  (behin-behinekoa) | Aurreikusitako finantzaketa  2020-2023 | AEG  2020-2022 | ABG  2020-2022 |
| C02-Etxebizitzak birgaitzeko eta hiriak berroneratzeko plana | Bizitegi-inguruneetako suspertze ekonomiko eta sozialerako zaharberritze-programa (zaharberritze babestua). | 47.196.000 | 25.467.900 | 1.126.256 |
| C02-Etxebizitzak birgaitzeko eta hiriak berroneratzeko plana | Eraikin energetikoki efizienteetan alokairu sozialeko etxebizitzak eraikitzeko programa (errentamendu babestua). | 13.800.000 | 6.900.000 | 0 |
| C02-Etxebizitzak birgaitzeko eta hiriak berroneratzeko plana | Eraikinen Energia-birgaikuntzarako Programa (EEbP) | 22.125.000 | 22.125.000 | 1.267 |
| C02-Etxebizitzak birgaitzeko eta hiriak berroneratzeko plana | Energia-birgaikuntza, 5000 biztanle baino gutxiagoko udalerri eta guneetan dauden eraikinetarakoa (EEbP 5000 programa) | 3.415.000 | 1.707.500 | 0 |
| C02-Etxebizitzak birgaitzeko eta hiriak berroneratzeko plana | PIREP-Casa Ascunce | 445.276 | 445.276 | 0 |
| C02-Etxebizitzak birgaitzeko eta hiriak berroneratzeko plana | PIREP-Robotika Zentroa | 1.625.213 | 1.625.212 | 0 |
| C23-Politika publiko berriak lan-merkatu dinamiko, erresiliente eta inklusibo baterako | Ekintzailetza eta mikroenpresa (Ekialdeko Pirinioen Suspertze Ekonomikorako Plana) | 3.000.000 | 3.000.000 | 1.396.332 |
| C02-Etxebizitzak birgaitzeko eta hiriak berroneratzeko plana | PIREP-Rozalejoko markesaren jauregia | 1.517.911 | 1.517.911 | 72.001 |
| Lurralde Antolamenduko, Etxebizitzako, Paisaiako eta Proiektu Estrategikoetako Departamentua, guztira | | 93.124.400 | 62.788.800 | 2.595.855 |

Hezkuntza Departamentua

|  |  |  |  |  |
| --- | --- | --- | --- | --- |
| Osagaia | Izendapena  (behin-behinekoa) | Aurreikusitako finantzaketa  2020-2023 | AEG  2020-2022 | ABG  2020-2022 |
| C19-Gaitasun Digitaletarako Plan Nazionala (digital skills) | IkasNOVA Hezkuntza-digitalizaziorako Plana- GAITASUNA (#ComDigEdu) | 4.837.505 | 4.837.505 | 4.403 |
| C20-Lanbide Heziketari bultzada emateko Plan estrategikoa | Lanbide Heziketa modernizatzeko plana. Lanbide gaitasunak ebaluatu eta egiaztatzea | 7.896.435 | 7.896.435 | 747.475 |
| C20-Lanbide Heziketari bultzada emateko Plan estrategikoa | Lanbide Heziketa modernizatzeko plana. Reskilling eta upskilling | 3.358.068 | 3.358.068 | 14.708 |
| C20-Lanbide Heziketari bultzada emateko Plan estrategikoa | ATECA ikasgelak. Ikasgelak teknologia aplikatuko gune bihurtzea | 702.695 | 702.695 | 526.926 |
| C20-Lanbide Heziketari bultzada emateko Plan estrategikoa | Lanbide Heziketako irakasleei digitalizazio- eta jasangarritasun-alorretako prestakuntza ematea | 89.962 | 89.962 | 59.777 |
| C20-Lanbide Heziketari bultzada emateko Plan estrategikoa | IkasNOVA Hezkuntza-digitalizaziorako Plana- EKIPAMENDUA (#ComDigEdu) | 12.221.332 | 14.212.878 | 0 |
| C20-Lanbide Heziketari bultzada emateko Plan estrategikoa | Lanbide Heziketa modernizatzeko plana. Ekintzailetzarako ikasgelak. | 265.000 | 265.000 | 97.413 |
| C20-Lanbide Heziketari bultzada emateko Plan estrategikoa | Lanbide Heziketa modernizatzeko plana. Ziklo elebidunak. | 6.885.000 | 6.885.000 | 375.949 |
| C20-Lanbide Heziketari bultzada emateko Plan estrategikoa | Lanbide Heziketa modernizatzeko plana. Lanbide Heziketako eskaintza tamainaberritzea | 5.610.749 | 5.610.749 | 1.378.808 |
| C21-Hezkuntza-sistemaren modernizazio eta digitalizazioa, barne dela 0-3 urtekoen hezkuntza goiztiarra | Haur Hezkuntzako Lehen Zikloan eskolatzeari bultzada emateko Programa | 11.971.158 | 9.550.777 | 337.776 |
| C21-Hezkuntza-sistemaren modernizazio eta digitalizazioa, barne dela 0-3 urtekoen hezkuntza goiztiarra | Proa+, hezkuntza-arloko orientazio, aurrerakada eta aberasterako programa | 7.204.065 | 4.499.591 | 248.825 |
| C21-Hezkuntza-sistemaren modernizazio eta digitalizazioa, barne dela 0-3 urtekoen hezkuntza goiztiarra | Akonpainamendu-unitateak | 1.544.891 | 854.586 | 419.505 |
| C23-Politika publiko berriak lan-merkatu dinamiko, erresiliente eta inklusibo baterako | Bizitzeko gutxieneko diru-sarreraren hartzaile diren pertsonen gizarteratze-ibilbideak garatu eta ebaluatzea | 2.280.000 | 2.255.868 | 0 |
| C19-Gaitasun Digitaletarako Plan Nazionala (digital skills) | Gaitasun-zentro nazionalen sarea sortzea | 309.100 | 0 | 0 |
| C19-Gaitasun Digitaletarako Plan Nazionala (digital skills) | IkasNOVA - EKIPAMENDUA (#EcoDigEdu) Gailu eramangarrien hornikuntza | 1.709.503 | 0 | 0 |
| C19-Gaitasun Digitaletarako Plan Nazionala (digital skills) | IkasNOVA - EKIPAMENDUA (#EcoDigEdu) Gaitasunak eskuratzeko prestakuntzak eta ikastetxeetako ikasgela digitaletarako euskarriak | 282.043 | 0 | 0 |
| Hezkuntza Departamentua, guztira | | 67.167.507 | 61.019.115 | 4.211.564 |

Osasun Departamentua

|  |  |  |  |  |
| --- | --- | --- | --- | --- |
| Osagaia | Izendapena  (behin-behinekoa) | Aurreikusitako finantzaketa  2020-2023 | AEG  2020 - 2022 | ABG  2020-2022 |
| C11-Administrazio publikoak modernizatzea | C11.I03-4. Autonomia-erkidegoetako administrazio publikoen eraldaketa digitala eta modernizazioa: osasuna | 4.582.885 | 1.394.791 | 0 |
| C18-Osasun sistema nazionala eraberritzea eta haren ahalmenak handitzea | Goi Teknologiako Ekipamenduetako Inbertsioa (GTEI) | 15.340.851 | 15.340.851 | 9.591.588 |
| C18-Osasun sistema nazionala eraberritzea eta haren ahalmenak handitzea | Informazio- eta sentsibilizazio-kanpaina, Nafarroan umetokiaren lepoko minbizia goiz detektatzeko populazio-programari buruzkoa | 113.379 | 73.346 | 0 |
| C18-Osasun sistema nazionala eraberritzea eta haren ahalmenak handitzea | Nafarroan minbizi kolorrektala goiz detektatzeko programarako erakartze aktiboa, gonbidapen pertsonalizatuaren bitartezkoa | 103.351 | 62.015 | 0 |
| C18-Osasun sistema nazionala eraberritzea eta haren ahalmenak handitzea | Osasun publikoko zaintza-sarearen informazio-sistema (Argos, Inmunis eta minbiziaren zaintza-sareak) | 476.545 | 476.546 | 0 |
| C18-Osasun sistema nazionala eraberritzea eta haren ahalmenak handitzea | Etengabeko prestakuntzako planen abaroan profesional sanitarioei prestakuntza ematea | 268.203 | 174.352 | 17.227 |
| Osasun Departamentua, guztira | | 20.885.214 | 17.521.900 | 9.608.815 |

Landa Garapeneko eta Ingurumeneko Departamentua

|  |  |  |  |  |
| --- | --- | --- | --- | --- |
| Osagaia | Izendapena  (behin-behinekoa) | Aurreikusitako finantzaketa  2020-2023 | AEG  2020 - 2022 | ABG  2020 - 2022 |
| C3-Nekazaritzako elikagaien eta arrantzaren sistema eraldatzea ingurumen arloan eta digitalean | Animalien eta landarediaren osasunaren alorreko biosegurtasun-baldintzak indartzea. | 1.287.214 | 621.874 | 0 |
| C3-Nekazaritzako elikagaien eta arrantzaren sistema eraldatzea ingurumen arloan eta digitalean | Nekazaritzaren eta abeltzaintzaren jasangarritasun eta lehiakortasunari begira ustiategietan eginiko inbertsioetarako laguntzak (III). | 11.336.743 | 9.091.137 | 0 |
| C04-Ekosistemen eta haien biodibertsitatearen kontserbazioa eta lehengoratzea | Itsas eta lur biodibertsitatearen kontserbaziorako (I2) jarduketak (6) | 1.190.920 | 1.365.500 | 0 |
| C04-Ekosistemen eta haien biodibertsitatearen kontserbazioa eta lehengoratzea | Biosfera-erreserbetako jarduketak | 861.956 | 861.956 | 0 |
| C04-Ekosistemen eta haien biodibertsitatearen kontserbazioa eta lehengoratzea | Linea elektrikoak aldatzea | 1.306.677 | 1.306.677 | 0 |
| C04-Ekosistemen eta haien biodibertsitatearen kontserbazioa eta lehengoratzea | Ekosistemak lehengoratzeko eta azpiegitura berderako (I3) jarduketak (9) | 4.725.000 | 4.725.000 | 57.315 |
| C04-Ekosistemen eta haien biodibertsitatearen kontserbazioa eta lehengoratzea | Baso-kudeaketa jasangarrirako (I4) jarduketak (5) | 3.700.000 | 3.525.420 | 201.611 |
| C05-Itsasertzaren eta ur baliabideen babesa | Uholde-arriskura egokitzea | 2.441.260 | 0 | 0 |
| C12-Espainia 2030 Industria Politika | Etxe-zaborren kudeaketa: prebentzio-neurriak, minimizazioa, bereizketa, berrerabilera eta birziklatzea. | 7.432.696 | 7.432.696 | 25.337 |
| C04-Ekosistemen eta haien biodibertsitatearen kontserbazioa eta lehengoratzea | Bioekonomia. Oihan-aprobetxamendua, abeltzaintza estentsiboa eta oihan-ekoizpen jasangarriak | 1.192.294 | 0 | 0 |
| C05-Itsasertzaren eta ur baliabideen babesa | Ebro ibaiaren erdiko tartean uholde-arriskuari aurre egiteko jarduketak, Ebro Resilience estrategiaren barrenekoak | 4.000.000 | 0 | 0 |
| Landa Garapeneko eta Ingurumeneko Departamentua, guztira | | 39.474.760 | 28.930.260 | 284.263 |

Garapen Ekonomikorako Departamentua

| Osagaia | Izendapena  (behin-behinekoa) | Aurreikusitako finantzaketa  2020-2023 | AEG  2020 - 2022 | ABG  2020-2022 |
| --- | --- | --- | --- | --- |
| C01-Hiri- eta metropoli-inguruneetako mugikortasun jasangarri, seguru eta konektaturako talka-plana | Bidaiariak eta enpresen salgaiak garraiatzeko flotentzako laguntzak | 2.945.686 | 6.771.691 | 0 |
| C01-Hiri- eta metropoli-inguruneetako mugikortasun jasangarri, seguru eta konektaturako talka-plana | MOVES II Plana (2020) | 2.215.707 | 2.215.707 | 1.411.344 |
| C01-Hiri- eta metropoli-inguruneetako mugikortasun jasangarri, seguru eta konektaturako talka-plana | MOVES III Plana: dirulaguntzetarako deialdiak | 23.413.749 | 23.413.749 | 2.580.858 |
| C04-Ekosistemen eta haien biodibertsitatearen kontserbazioa eta lehengoratzea | Meatzaritzak kalteturiko lurzoru eta eskualdeak lehengoratzea. | 2.710.000 | 2.710.000 | 0 |
| C07-Energia berriztagarrien hedapena eta integrazioa | Ekonomiaren sektore desberdinetan energia berriztagarri termikoak ezartzeko pizgarrien programak | 3.140.952 | 3.140.952 | 0 |
| C07-Energia berriztagarrien hedapena eta integrazioa | Energia berriztagarriko iturrien bitartezko autokontsumorako instalazioak | 19.467.646 | 19.469.290 | 1.140.361 |
| C08-Azpiegitura elektrikoak, sare adimendunen sustapena eta malgutasunaren eta biltegiratzearen hedapena | Energia berriztagarriko iturrien bitartezko autokontsumorako instalazioetan biltegiratzea ahalbidetzea | 5.003.950 | 5.002.306 | 38.274 |
| C13-ETEei bultzada ematea | Komertzioa modernizatzeko programa: Funts Teknologikoa | 1.522.768 | 761.384 | 0 |
| C14-Turismo sektorearen modernizazio eta lehiakortasun plana | Helmugako turismo-jasangarritasunerako 5 Plan: Estellerria, Erdialdea, Zangozerria eta Pirinioaurrea, Pirinioak eta Baztan Bidasoa | 27.280.000 | 0 | 0 |
| C14-Turismo sektorearen modernizazio eta lehiakortasun plana | "Landa Nafarroa" helmuga-kohesiorako jarduketak | 10.985.000 | 10.985.000 | 236.130 |
| C14-Turismo sektorearen modernizazio eta lehiakortasunerako plana | "Iruña SF365" helmugako turismo-jasangarritasunerako plana | 5.492.500 | 5.492.500 | 5.492.500 |
| C14-Turismo sektorearen modernizazio eta lehiakortasun plana | "Nafarroako Erribera" helmugako turismo-jasangarritasunerako plana | 5.492.500 | 5.492.500 | 5.492.500 |
| C14-Turismo sektorearen modernizazio eta lehiakortasun plana | Helmugetako turismo-jasangarritasunerako Xacobeo 2021 Plan Nazionala | 5.830.000 | 5.830.000 | 0 |
| C14-Turismo sektorearen modernizazio eta lehiakortasun plana | Turismo-enpresen energia-efizientziako eta ekonomia zirkularreko proiektuak. | 3.706.370 | 3.706.370 | 0 |
| C15-Konektibitate digitala, zibersegurtasunaren sustapena eta 5Garen hedapena | UNICO programa-Industria eta enpresak (industrialdeak) | 1.386.000 | 840.000 | 0 |
| Landa Garapeneko eta Ingurumeneko Departamentua, guztira | | 120.592.828 | 95.831.449 | 16.391.968 |

Eskubide Sozialetako Departamentua

| Osagaia | Izendapena  (behin-behinekoa) | Aurreikusitako finantzaketa  2020-2023 | AEG  2020 - 2022 | ABG  2020 - 2022 |
| --- | --- | --- | --- | --- |
| C19-Gaitasun Digitaletarako Plan Nazionala (digital skills) | Enplegurako gaitasun digitalak. | 2.195.905 | 1.784.174 | 755.560 |
| C22-Talka-plana, zainketa-lanen ekonomiarako eta gizarteratze-politikak indartzekoa | Egoitza-zentroetako sistema teknologikoak modernizatzea | 1.383.050 | 250.000 | 25.954 |
| C22-Talka-plana, zainketa-lanen ekonomiarako eta gizarteratze-politikak indartzekoa | Egoitza soziosanitarioen eraberritzeak. | 19.610.169 | 5.215.325 | 4.413.517 |
| C22-Talka-plana, zainketa-lanen ekonomiarako eta gizarteratze-politikak indartzekoa | Telelaguntza. Ingurunearen kontrolerako sistema digitalak. | 7.798.225 | 2.199.082 | 1.604.002 |
| C22-Talka-plana, zainketa-lanen ekonomiarako eta gizarteratze-politikak indartzekoa | Laguntza-baliabideak eta eguneko egonaldiko baliabideak egokitzea babes-sistemako adingabeentzat eta bitarteko teknologikoz hornitzea. | 1.128.000 | 676.000 | 886.078 |
| C22-Talka-plana, zainketa-lanen ekonomiarako eta gizarteratze-politikak indartzekoa | Nafarroako historia sozial elektroniko bateratua | 3.430.000 | 1.000.000 | 280.365 |
| C22-Talka-plana, zainketa-lanen ekonomiarako eta gizarteratze-politikak indartzekoa | Menpekotasun eta zahartze-aferetako ikerketarako institutua | 300.000 | 100.000 | 0 |
| C22-Talka-plana, zainketa-lanen ekonomiarako eta gizarteratze-politikak indartzekoa | Oinarrizko Gizarte Zerbitzuetako inbertsio teknologikoa | 3.040.000 | 1.065.000 | 57.425 |
| C22-Talka-plana, zainketa-lanen ekonomiarako eta gizarteratze-politikak indartzekoa | Familia-harrerari bultzada emateko erakartze- eta sentsibilizatze-plana | 290.000 | 90.000 | 151.847 |
| C22-Talka-plana, zainketa-lanen ekonomiarako eta gizarteratze-politikak indartzekoa | Landa-berrikuntzako proiektuak, gizarte-zerbitzuen alorreko berrikuntzarekin zerikusia dutenak | 1.400.000 | 261.700 | 0 |
| C22-Talka-plana, zainketa-lanen ekonomiarako eta gizarteratze-politikak indartzekoa | Sarean ikuspegi dialogikoz lan egitea | 500.000 | 88.300 | 0 |
| C22-Talka-plana, zainketa-lanen ekonomiarako eta gizarteratze-politikak indartzekoa | Irisgarritasun unibertsalaren alorreko ekintzak | 335.868 | 50.000 | 61.219 |
| C22-Talka-plana, zainketa-lanen ekonomiarako eta gizarteratze-politikak indartzekoa | Irisgarritasun unibertsalerako inbertsioetarako deialdia. | 637.548 | 637.548 | 95.196 |
| C23-Politika publiko berriak lan-merkatu dinamiko, erresiliente eta inklusibo baterako | Gazte Enplegua. Lehenbiziko lanbide-esperientziak administrazio publikoetan. | 1.569.482 | 1.569.482 | 1.004.295 |
| C23-Politika publiko berriak lan-merkatu dinamiko, erresiliente eta inklusibo baterako | Emakumearen enplegua. Emakumeentzako laguntza, landa- nahiz hiri-inguruneetan. | 1.892.465 | 1.766.301 | 0 |
| C23-Politika publiko berriak lan-merkatu dinamiko, erresiliente eta inklusibo baterako | Emakumearen enplegua. Prestakuntza- eta gizarteratze-programak, kontratazio-konpromisodunak, genero-indarkeriaren edo salerosketa eta sexu-esplotazioaren biktima diren emakumeentzakoak | 179.076 | 119.384 | 59.692 |
| C23-Politika publiko berriak lan-merkatu dinamiko, erresiliente eta inklusibo baterako | Genero-transbertsaltasuna enplegu-politika aktibo guztietan | 135.639 | 117.646 | 30.401 |
| C23-Politika publiko berriak lan-merkatu dinamiko, erresiliente eta inklusibo baterako | Enplegurako gaitasun digitalen alorreko prestakuntza-premien detekzioa | 21.261 | 14.174 | 7.087 |
| C23-Politika publiko berriak lan-merkatu dinamiko, erresiliente eta inklusibo baterako | Berroreka eta ekitaterako lurralde-proiektu berriak. Talde bereziki zaurgarriak. | 2.901.883 | 2.469.688 | 717.056 |
| C23-Politika publiko berriak lan-merkatu dinamiko, erresiliente eta inklusibo baterako | Berroreka eta ekitaterako lurralde-proiektu berriak. Ekintzailetza eta mikroenpresak. | 4.976.985 | 4.199.331 | 2.560.000 |
| C23-Politika publiko berriak lan-merkatu dinamiko, erresiliente eta inklusibo baterako | Enplegu Sistema Nazionaleko prestakuntza etengabea | 109.849 | 74.414 | 18.380 |
| C23-Politika publiko berriak lan-merkatu dinamiko, erresiliente eta inklusibo baterako | Orientazioa eta ekintzailetza. Orientazio eta Ekintzailetza Zentroen Sarearen jarduerak | 1.800.000 | 1.200.000 | 124.299 |
| C23-Politika publiko berriak lan-merkatu dinamiko, erresiliente eta inklusibo baterako | Orientazioa eta ekintzailetza. Orientazio eta Ekintzailetza Zentroen Sarea sortzea. Akonpainamendua eta enplegurako berrikuntza | 2.200.000 | 1.490.000 | 292.148 |
| C23-Politika publiko berriak lan-merkatu dinamiko, erresiliente eta inklusibo baterako | AUNA proiektua. Inklusio-ibilbide integratuak. Proiektu pilotu berritzaile bat egiteko proiektua. | 5.820.682 | 5.820.682 | 1.594.153 |
| Eskubide Sozialetako Departamentua, guztira | | 63.656.088 | 32.258.231 | 14.738.673 |

Kultura eta Kirol Departamentua

|  |  |  |  |  |
| --- | --- | --- | --- | --- |
| Osagaia | Izendapena  (behin-behinekoa) | Aurreikusitako finantzaketa  2020-2023 | AEG  2020 - 2022 | ABG  2020 - 2022 |
| C14-Turismo sektorearen modernizazio eta lehiakortasun plana | Turismo-erabileradun ondare historikoaren mantentze eta zaharberritzerako proiektu jasangarriak. | 4.172.877 | 0 | 0 |
| C24-Kultur industriaren errebalorizazioa | Kultur azeleratzaileentzako laguntzak (KSI: Kultur eta Sormen Industriak) | 352.469 | 211.262 | 90.299 |
| C24-Kultur industriaren errebalorizazioa | Hiriz kanpoko eremuetan kultur eskaintza zabalagotu eta dibertsifikatzeko laguntzak | 724.650 | 362.325 | 0 |
| C24-Kultur industriaren errebalorizazioa | Liburutegiak hornitzea | 201.954 | 201.954 | 0 |
| C24-Kultur industriaren errebalorizazioa | Arte eszeniko eta musikalen azpiegiturak modernizatzea. | 689.292 | 689.292 | 216.444 |
| C24-Kultur industriaren errebalorizazioa | Vianako Andre Maria elizako dorrearen goialdeko gorputza zaharberritzea | 959.862 | 959.862 | 124.997 |
| C24-Kultur industriaren errebalorizazioa | Nafarroako Errege Artxibo Nagusikoak diren Estatuaren titulartasuneko dokumentuen deskribapen eta digitalizazioa. | 37.694 | 24.996 | 30.231 |
| C24-Kultur industriaren errebalorizazioa | Kultur ondareko eta Ondare Historikoaren Zerbitzuko ondasunen inbentarioaren deskribapen eta digitalizazioa. | 99.174 | 80.000 | 79.981 |
| C25-Espainia, Europako ikus-entzunezko hub-a (Spain AVS Hub) | Zinema-aretoen titularrentzako laguntzak. | 294.111 | 294.111 | 6.750 |
| C26-Kirol-sektorearentzako sustapen-plana | Ariketa fisikoa eginarazteko plana. | 253.386 | 253.386 | 0 |
| C26-Kirol-sektorearentzako sustapen-plana | Kirol-instalazioak modernizatzea. Energia Kirola 2.0 Plana | 711.542 | 711.542 | 0 |
| C26-Kirol-sektorearentzako sustapen-plana | Kiroleko berdintasuna | 595.851 | 462.700 | 0 |
| Kultura eta Kirol Departamentua, guztira | | 9.092.862 | 4.251.430 | 548.701 |

Migrazio Politiketako eta Justiziako Departamentua

|  |  |  |  |  |
| --- | --- | --- | --- | --- |
| Osagaia | Izendapena  (behin-behinekoa) | Aurreikusitako finantzaketa  2020-2023 | AEG  2020-2022 | ABG  2020-2022 |
| C11-Administrazio publikoak modernizatzea | Justizia 2030/ 0 proiektua. Azpiegitura digitalak | 1.941.419 | 5.889.566 | 461.534 |
| C11-Administrazio publikoak modernizatzea | Justizia 2030/ 1 proiektua. Elkarreragingarritasuna. 1.A. apartatua. INTEROPERATIBITATEA | 2.906.329 | 1.200.000 | 0 |
| C11-Administrazio publikoak modernizatzea | Justizia 2030/ 1 proiektua. Elkarreragingarritasuna. 1.B apartatua. SISTEMA-OPTIMIZAZIOA | 248.473 | 0 | 0 |
| C11-Administrazio publikoak modernizatzea | Justizia 2030/ 2 proiektua. Datuetan oinarrituriko eta orientaturiko justizia. | 600.000 | 600.000 | 0 |
| C11-Administrazio publikoak modernizatzea | Justizia 2030/ 4 proiektua. Zibersegurtasuna. | 43.313 | 0 | 0 |
| C11-Administrazio publikoak modernizatzea | Justizia 2030/ 6 proiektua. Arartekogabetasun digitala. | 417.460 | 0 | 0 |
| C11-Administrazio publikoak modernizatzea | Justizia 2030/ 7 proiektua. Testualizazioa. | 900.000 | 0 | 0 |
| C11-Administrazio publikoak modernizatzea | Justizia 2030/ 8 proiektua. GEOM-Gatazka Ebazpenerako Ordezko Metodoak. | 536.627 | 0 | 0 |
| C11-Administrazio publikoak modernizatzea | Justizia 2030/ 9 proiektua. Erregistro Zibila. | 681.608 | 0 | 0 |
| Migrazio Politiketako eta Justiziako Departamentua, guztizkoa | | 8.275.229 | 7.689.566 | 461.534 |

Unibertsitateko, Berrikuntzako eta Eraldaketa Digitaleko Departamentua

|  |  |  |  |  |
| --- | --- | --- | --- | --- |
| Osagaia | Izendapena  (behin-behinekoa) | Aurreikusitako finantzaketa  2020-2023 | AEG  2020-2022 | ABG  2020 - 2022 |
| C02-Etxebizitzak birgaitzeko eta hiriak berroneratzeko plana | PIREP-NUP Campus jasangarria | 3.098.000 | 3.098.000 | 3.098.000 |
| C11-Administrazio publikoak modernizatzea | C11.I03-2. Autonomia-erkidegoetako administrazio publikoen eraldaketa digitala eta modernizazioa: Azpiegituren Zerbitzua. Cloud pribatu jasangarri bateranzko eboluzioa | 2.590.300 | 2.134.512 | 0 |
| C11-Administrazio publikoak modernizatzea | Autonomia-erkidegoetako administrazio publikoen eraldaketa digitala eta modernizazioa (1): DATUPNA | 241.000 | 198.594 | 198.594 |
| C11-Administrazio publikoak modernizatzea | Autonomia-erkidegoetako administrazio publikoen eraldaketa digitala eta modernizazioa (3): Aurrerapen Digitalerako Zerbitzua | 2.032.325 | 1.674.718 | 117.931 |
| C15-Konektibitate digitala, zibersegurtasunaren sustapena eta 5Garen hedapena | UNICO programa- Belaunaldi berriko konektibitatea erreferentzia-zentro publikoetan. | 2.085.000 | 2.085.000 | 47.371 |
| C15-Konektibitate digitala, zibersegurtasunaren sustapena eta 5Garen hedapena | UNICO programa-Gizarte-bonua | 128.640 | 104.000 | 0 |
| C15-Konektibitate digitala, zibersegurtasunari bultzada ematea eta 5Garen hedapena | UNICO programa-Eraikinak (telekomunikazio-azpiegiturak hobetzeko ekintzak) | 930.600 | 0 | 0 |
| C17-Zientzia, teknologia eta berrikuntza sistema nazionalaren erreforma instituzionala egitea eta haren ahalmenak indartzea | Energia eta Hidrogeno Berriztagarriaren Plan Osagarria. | 5.418.485 | 5.418.485 | 882.767 |
| C17-Zientzia, teknologia eta berrikuntza sistema nazionalaren erreforma instituzionala egitea eta haren ahalmenak indartzea | Autonomia-erkidegoekiko I+G+b plan osagarria. Programa: "NEKAZARITZA-ELIKAGAIAK" Nafarroan | 12.160.529 | 12.160.529 | 0 |
| C19-Gaitasun Digitaletarako Plan Nazionala (digital skills) | Herritarrentzako gaitasun digitalen alorreko hastapenetarako prestakuntza-programa. | 1.881.621 | 1.881.621 | 228.045 |
| C23-Politika publiko berriak lan-merkatu dinamiko, erresiliente eta inklusibo baterako | Gazte Enplegua. INVESTIGO ikerketa-programa | 4.419.406 | 3.389.626 | 1.293.248 |
| Unibertsitateko, Berrikuntzako eta Eraldaketa Digitaleko Departamentua, guztira | | 34.985.906 | 32.145.085 | 5.865.956 |

Behin-behineko txostenari aurkeztutako alegazioak

Behin-behineko txostena jasorik, NFKA-Nafarroako Foru Komunitateko Administrazioan SEEP-Suspertze, Eraldatze eta Erresilientzia Plana inplementatze aldera hartu diren neurriei buruzkoa, Ekonomia eta Ogasun Departamentuak ondoko ataletan biltzen diren alegazioak aurkezten ditu.

SEEParen inplementaziorako harturiko neurriei buruz egin nahi den ezein analisi ezin zaio itzuri ez kasuko arauak jartzen dituen zuzenbidezko mugarteari, ez eta eginiko txostenak aztergai hartzen duen unean NFKAren jardunak bizi duen egoera zehatzari ere. Horregatik, eta alegatzen diren gaiak hobekien argitzearren, idazki honek elementu horien deskribapen bat jasotzen du, aldez aurreko zertzelada gisa, horiexek ezartzen baitituzte NFKAko organoek SEEParen exekuzioa dela-eta aurrera eraman duten eta gaur egun ere eramaten duten jardunaren mugartearen luze-zabalak.

**A - ALEGAZIOEN AURRETIAZKO ZERTZELADAK**

**SEEPa autonomia-erkidegoetan exekutatzeko jarraitu beharreko araubidea**

SEEP-Suspertze, Eraldatze eta Erresilientzia Plana da Estatuko Administrazioak onetsitako bitartekoa, Europar Batasunak bere herrialde kideen jarduketak finantzatze aldera abian jarritako Suspertze eta Erresilientzia Mekanismoko funtsak eskuratu ahal izatekoa. Plan horrek aipatzen du zer erreforma eta inbertsio egin behar diren aipatu funtsak jasotzeko.

Plan horren lehen zirriborroa 20'20ko urrian igorri zitzaion Europako Batzordeari, eta horren behin betiko bertsioa 2021eko uztailean onetsi zen. Plana exekutatze aldera onetsi zen abenduaren 30eko 30/2020 Errege Lege-dekretua (ELd), zeinak neurri urgenteak jasotzen baititu, Administrazioa modernizatzekoak eta SEEPa exekutatzekoak, Planaren gobernantzarako eredua ezarrita. 2021eko irailean HFP/1030/2021 Agindua onetsi zen, zeinak tankeratzen baitu Plana kudeatzeko sistema, bai eta HFP/1031/2021 Agindua ere, non jasotzen baita exekuzioaren segimendua egiteko eredua.

SEEParen gobernantzarako eredua ELd-aren III. Tituluan zehazten da, eta besteak beste honako gai hauek biltzen ditu:

* SEEParen izaera, edukia, prestaketa eta onespena ( I. kapitulua).
* Gobernantza-egiturak: Suspertze Plana dela-eta Estatuko Administrazioak dituen organo zehatzak eta kudeatze- nahiz segimendu-mekanismoak (II. kapitulua).
* Kudeaketa publikoko tresnak: bertan jasotzen dira plangintza estrategikorako neurriak, giza baliabideetakoak, digitalizaziokoak eta bitarteko materialak, Estatuko Administrazioari aplikatzekoak (III. kapitulua).

Deskribaturiko gobernantza-eredua Estatuko Administrazioari aplikatzekoa da, ez gainerako administrazio publikoei aplikatzekoa: aipatzen dituen organoak, kasu guztietan, Estatu-alorrekoak dira, eta ez dago inolako aipamenik horren aplikazioa beste administrazio batzuetako organoetaraino hedatzen duenik. Gainera, estatu-mailako gobernantza-ereduan jasotzen den plangintza estrategikoa ministerio-departamentu bakoitzerako egiten da (23. artikulua). Ez da planteatzen SEEParen plangintza globalik. Plan estrategikoak kasuko ministerioari esleituriko edo horrek kudeaturiko proiektuetatik abiatuz ziren egin behar izatekoak (23.2.a artikulua); eta, ELd-aren datan (2020ko abenduaren 30a), jadanik ezagun zitzaizkion ministerio bakoitzari, ordurako onetsita eta Europako Batzordeari bidalita zegoenez Suspertze Planaren zirriborroa. Ministerioek bi hilabete zeuzkaten plan estrategiko horiek prestatzeko.

Esleituriko jarduketen eta proiektuen multzoari erreparatuta, plan horiek honakoak jaso behar zituzten:

* Europako funtsak eskuratzeari uztarturik, kudeatu beharreko inbertsio eta gastuen estimazioa (gastu horiek finantzatuko dira jaso beharreko diru-sarrerekin).
* Helburuak eta jarduketak, halako moldez non beharrezkoak diren eginkizunak eta lan-zamak esplikatuko baitituzte, eta/edo horien gorakada.
* Departamentuaren baliabideak berrantolatzeko proposamena, eta, kasua bada, adierazitako lan-zamak direla-eta giza eta gauza-baliabideetarako premiak areagotzea.
* Jarduna kudeatzeaz arduraturiko unitateetako langileriaren prestakuntza-beharrizanak.

Plangintza estrategiko horri buruz, honakoa nabarmendu beharra dago:

* Ministerio-mailan egiten da, ez maila globalean; izan ere, plan-inplementazioa dagokio baliabide-kudeaketaren alorreko ministerio-eskumenak dituenari (idazkariordea) (23.5 artikulua). Horrenbestez, ministerio-maila da egokia plan estrategiko honen helbururako, zeina baita baliabide-esleipen efizientea egitea, ekintzak exekutatu egiten direla bermatzeko.
* SEEPean jasotako ekintza guztiak, ministerioari dagozkionak, aurrera eramateko beharrezkoak dren baliabideak jasotzen ditu.

ELd-an, autonomia-erkidegoak ez dira ia aipatu ere egiten, salbu eta berariazko konferentzia sektorial bat eratzeari dagokionez (19. artikulua), xede duena autonomia-erkidegoek planeko proiektuetan duten parte-hartzea bideratzea. Halaber aipatuak dira haien artean banatzekoak diren kredituen aurrekontu-exekuzioko izapidetze-berezitasunei dagokienez.

HFP/1030/2021 Aginduari dagokionez, arau horrek kudeaketa-sistema bat tankeratzen eta garatzen du, halakoa zeinak xede baitauka Suspertze, Eraldaketa eta Erresilientzia Planeko osagaietan aurreikusitako neurriak (erreformak/inbertsioak) gauzatzen dituzten proiektu eta azpiproiektuak definitu, planifikatu, exekutatu, segitu eta kontrolatzea. Garrantzitsua da jasotzen duen eginkizun- eta erantzukizun-esleipenerako eskema aipatzea. Horri buruzko argigarriak Europako Funtsen Idazkaritza Nagusiak eman zituen, apirilaren 12ko 1/2022 Ebazpenaren bidez.

Erabaki-entitatea: SEEPean aurrekontu-zuzkidura duen entitatea, erreformen eta inbertsioen plangintza eta segimendua egiteaz eta horien mugarriak eta helburuak betetzeaz erantzukizuna duena. Erabaki-entitateak dira osagaien ardura duten ministerio-departamentuak.

Exekutatze-entitatea: honi dagokio kasuko erreforma eta inbertsioetako proiektu edo azpiproiektuak exekutatzea, bere eskumenen esparruan eta erabaki-entitatearen irizpide eta gidalerroei jarraikiz. Proiektuen exekutatze-entitate dira ministerioetako departamentuak eta Estatuko Administrazio Orokorreko entitateak; eta, azpiproiektuen kasuan, horiek dira ministerioetako departamentuak, Estatuko Administrazio Orokorreko nahiz autonomi eta toki administrazioetako entitateak, eta sektore publikoko beste parte-hartzaile batzuk.

Aginduak aipatzen duen "exekutatze-entitate" kontzeptu horrek zalantza franko sortu zuen autonomi eta toki administrazioetan, eta horregatik azalpen argigarria eskaini zuen apirilaren 12ko 1/2022 Ebazpenak, Europako Funtsen Idazkaritza Nagusiarenak (agintaritza hori da Suspertze eta Erresilientzia Mekanismoaren gaineko erantzukizuna duena). Ebazpen horrek ezartzen du ezen, autonomia erkidegoen esparruan, SEEParen exekutatze-entitate direla kontseilaritza autonomikoak edo horren pareko departamentu-erakundeak.

Deskribaturiko eskemari jarraikiz, eta HFP/1030/2021 Aginduaren 3. artikuluan jasotzen denaren arabera, Osagai-mailan planak ezartzen dituen helburuetatik abiaturik erabaki-entitateek proiektuak definitu eta mugarri nahiz helburuak esleitu behar dituzte. Printzipioz, horiek ministerioaren beraren erantzukizunpean daude, definituriko proiektu bakoitzaren exekutatze-entitate gisa. Une horretatik aurrera, proiektu bakoitza bere funtzionamendu-dinamika propioarekin hasten da exekutatua izaten, eta ministerioak, exekutatze-entitate gisa, zilegi du "azpiproiektuak" sortzea, bereak ez diren beste entitate batzuek exekutatuko dituztenak, mugarri eta helburuak betetzearen konpromisoari helduz eta horretarako baliabide ekonomikoak jasoz. "Azpiproiektu" baten inguruan era horretan tankeraturiko "exekutatze-entitate" batek, bere aldetik zilegi du, halaber, beste "azpiproiektu" batzuk sortzea, beste entitate publiko batzuek exekutatuko dituztenak; horrenbestez, sakonera aldakorreko "azpiproiektu"-egitura bat suerta daiteke.

Funtzionamendurako arau-antolaera honetan, plana ez da erkidegoka globalki esleitzen, baizik eta ministerio bakoitzak, proiektu bateko "exekutatze-entitate" den aldetik, autonomia-erkidegoetako departamentuekin aldebiko harremanak ezartzen ditu definitzen dituen azpiproiektuen exekuziorako, egokiak iruditzen zaizkion unean eta luze-zabalean. Are ministerio- nahiz departamentu-mailako esleipen globalik ere ez dago, azpiproiektu bakoitza proiektu batekiko erreferentziarekin eta gainerako proiektuetatik bereizita tankeratzen baita, berdin diola guztiak ministerio beretik sortuak izatea. Gerta daiteke departamentu berean topo egitea ministerio desberdinetatik datozen azpiproiektuak, zeren eta egitura organikoa taxutzen duten irizpideak ez baitira berberak Estatuko Administrazioan eta NFKAn.

Testuinguru horretan, zentzugabea siuertatzen da "plan erregional" bati buruz mintzatzea, modu zentralizatuan planifikatua eta ordenatua izateko modukoa litzatekeena. Izan ere, azpiproiektu desberdinak dira, gehitze hutsez, NFKAren jardun-esparrua osatzen dutenak. Baina azpiproiektu bakoitzaren edukiari, epeei eta finantzaketari buruzko erabakiak kasuko Ministerioak hartu ditu, halako moldez non departamentuaren parte-hartzea, inolakoa izatekotan, lokalizazioak seinalatzekoa edo bere erabaki-esparruaren barreneko kudeatze-tresnak erabakitzekoa izatera mugatzen baita.

Administrazio publikoen jarduketek SEEPean daukaten integrazioak dimentsio bertikala du, ekintzen segimendu eta kontrolari dagokienez. Europar Batasuneko araudian jasotzen den bezala, funtsak eskuratu ahal izateko baldintza nagusia da kasuan kasuko plan nazionalean zehazturiko mugarri eta helburuak betetzea. SEEParen kasuan, betetze hori egiaztatzen da exekutatze-entitate desberdinek integrazio bertikaleko eskema batean egiten dituzten ekarpenetan oinarriturik; alegia: proiektu bakoitzetik abiatuta sorturiko maila desberdinetako azpiproiektuzko egitura osoa kontuan harturik. Ezarritako kudeaketa-eskemarekin, SEEPa betetzen da planean bertan ezarritako terminoetan: ez dauka zentzurik administrazio zehatz baterako; ez eta, are, bere ardurapean zenbait azpiproiektu dituen exekutatze-entitate baterako. Izan ere, gerta daiteke azpiproiektu bateko helburuen betetzea zeren baitan eta bai erantzukizuna bai baliabideak eskuratu zaizkien beste entitate batzuen jarduketen baitan egotea.

SEEParen exekuzioari buruzko edozein analisitarako munta ukaezinekoa den beste ondorio bat zera da: SEEParen betetzea mugarri eta helburuen betetzearen arabera neurtzen den heinean, eta mugarri nahiz helburu horien esleipena beste exekutatze-entitate batzuen esku utzia izan daitekeen heinean –exekutatze-entitateak esleituriko baliabideekin batera–, aurrekontu-exekuzioa adierazle oso badaezpadakoa izan daitekeela planaren aurrerakadaren norainokoaren berri izateko. Esate baterako, Estatuko gastu-aurrekontuaren exekuzioa aintzat harturik, SEEPak betetze-maila altua leukake, jadanik baliabide aurreikusien parte oso muntaduna transferitu baitzaie beste administrazio batzuei (autonomia erkidego nahiz toki entitateei). Errealitatean, baina, gainerako administrazioek ezin izan dituzte exekutatu, eta kasu batzuetan exekuzio-epea 2026ra artekoa da.

**SEEParen garapenaren bilakaera**

HFP/1030/2021 Aginduan jasotako kudeaketa-eskematik abiatuta, SEEPaz Estatuko Administrazioko organoek egindako garatze-lana honako honetan gauzatu da:

* Proiektuen exekutatze-entitate diren ministerioek azpiproiektuak tankeratu eta sortu dituzte denboran zehar, horretarako konferentzia sektorialak eginez funts-banaketako irizpideak ezartze aldera, eta NFKAko departamentuak harturiko konpromisoak zehazten dituzten tresnak (hitzarmenak) formalizatuz.
* Funts Idazkaritza Nagusiak, betiere HFP/1031/2022 Aginduaren 11. artikuluan jasotako aginduari jarraikiz, CoFFEE sistema informatikoa garatu du, SEEPeko neurrietako mugarri eta helburuen betetzeaz eta neurri horien aurrekontu- eta kontabilitate-exekuzioaz segimendua egitekoa. Sistema hori eratu da SEEParen exekuzioan partaidetza duten eragile desberdinei erraztearren horren koordinazioa eta segimendua egitea, eta erantzuna emanez plangintza, kudeaketa, kontrol eta kontu-ematearen alorreko premiei. Estatuko, autonomia-erkidegoetako eta toki-mailetako sektore publikoko entitate guztiek nahitaez eman beharreko informazio horren edukia HFP/1031/2021 Aginduak definitzen du, eta jasotzen ditu bai proiektuen egitura eta horien azpiproiektu-xehakapena, bai idazpen-mailako kontabilitate-exekuzioari buruzko informazioa, eta mugarri eta helburuen betetze-maila.

Halatan, SEEParen gauzatzeak kontzeptualki zeharo bereizten diren bi funtzionamendu-dinamikari erantzuten die: batetik, proiektuetako exekutatze-entitateek, autonomia-erkidegoetako departamentuekiko aldebiko harremanen bitartez, definitzen dute hariei eragiten dieten azpiproiektuen edukia, eta lortu beharreko emaitzak, epeak eta eskuratzen zaizkien baliabideak seinalatzen dituzte; bestetik, Funts Idazkaritza Nagusiak euskarri-sistema informatikoa garatzen du, non jasota utzi beharko baitira definituriko azpiproiektuak eta horietako bakoitzari dagokion segimendu-informazioa, hala kontabilitate-izaerakoa nola espezifikoa, zeina baita azpiproiektu bakoitzeko mugarri eta helburu propioei buruzkoa.

Ministerioak ELd-an aurreikusitako jarduerak aurrera eramaten jardun dira: 2021az geroztik, denboran zehar konferentzia sektorialak egin dira, eta kasuko kudeatze-tresnak formalizatu dira, beraietatik abiatuta funts aurreikusiak jasotzea ahalbidetu dutenak. Alabaina, 2022an ipini da CoFFEE sistema autonomia-erkidegoen eskueran haien azpiproiektuen garapen eta plangintzarako, irisgarritasun- eta funtzionamendu-problema askorekin. Gaur den egunean, azpiproiektuen araberako jarduketak zehazteko lanari ekin zaio, azpiproiektuak iristen ari diren heinean. Azpiproiektu eta jarduketen garapen eta plangintza bakoitzak beharrezko du kasuko ministerioak balidazioa eman diezaiola.

Begi-bistakoa da SEEParen bilakaerak oinarri dituen bi funtzionamendu-dinamika horien arteko edozein hutsegite edo doigabetasunek ezinbestean eragina izanen duela exekutatze-entitateek harturiko konpromisoen betetzean, ezen azpiproiektuek zertzelada guztiak entitate horientzat zehaztuta behar dituzte izan, bai ikuspegi kontzeptualetik bai operatibotik.

NFKAk harturiko neurrien erreferentzia-mugartea deskribatu ondoren, honako alegazio hauek aurkezten dira, behin-behineko txostenaren orrialdeak aipatuta.

**B- ALEGAZIOAK**

**B.1.- CoFFEE-SEM (9. orrialdea).**

*CoFFEE-SEM da HFP/1031/2021 Aginduan ezartzen den tresna bat, kudeatze- eta segimendu-lana egiteko neurri eta proiektuei, mugarri eta helburuei eta proiektuekin lotura duten gastuen kontabilitate- eta aurrekontu-exekuzioari dagokienez.*

*2022ko azaroaren 30ean, CoFFEE-MRR ez zegoen oraindik erabat operatibo autonomia-erkidegoentzat. Tresna hori funtsezkoa da SEEPeko azpiproiektuen kudeaketarako eta, batez ere, mugarri eta helburuen betetzearen segimendu-lana egiteko, betetze hori funtsak helarazteko baldintza nahitaezkoa izaki.*

Baiki, CoFFEE-SEM tresna funtsezkoa da SEEPeko azpiproiektuen kudeaketa eta segimendurako. Baina esatea ezen 2022ko azaroaren 30ean CoFFEE-MRR ez zegoela oraindik "erabat operatibo autonomia-erkidegoentzat", ez da zorrotza.

Errealitatea da fiskalizazioaren denbora-mugartean (2021eko urtarrilaren 1etik 2022ko maiatzaren 31ra artekoa) CoFFEE-SEM ez zegoela ezertan ere operatibo autonomia-erkidegoentzat,

SEEPeko azpiproiektuen kudeaketa eta segimendurako funts-funtsezkoa den tresna horren erabateko inoperatibitatea ez da behar adina aintzat hartzen behin-behineko txosten honen luze-zabalean.

Fiskalizazioaren denbora-mugartea oso gaindituta zegoelarik, 2022ko abenduaren erdialdean eta 2023. urtearen hasiera-aldean, Estatuko Administrazio Orokorra azpiproiektuak esleitzen hasi zitzaien NFKAko exekutatze-entitateei (departamentuei), zirriborro-egoeran zeudela eta tantaz tantako moduan, bai eta haren proiektuetako mugarri edo helburuak ere, gero azpiproiektu-mailako kudeatze-mugarri eta -helburuetan deskonposatzeko.

Dokumentu honen datan, Estatuko Administrazio Orokorrak oraindik eginkizun dauka NFKAri esleitu beharreko azpiproiektuen parte handi bat CoFFEE-SEMen sortzea, eta oraindik ezezaguna da HFP/1031/2021 Aginduan aurreikusita dauden komunikazio elektronikoko zerbitzuen garapena.

Xehetasun gehiago, alegazio hauen B.5 apartatuan.

**B.2.- Azpiproiektu-bideak (9. orrialdea).**

*SEEPeko maila autonomikoko inbertsio-azpiproiektuak honako bide hauetatik exekutatzen dira:*

*•Estatutik autonomia-erkidegoei funts-transferentziak egitea, haiek beren eskumen-esparruan proiektuak kudeatzeko.*

*•Ekonomia Suspertu eta Eraldatzeko Proiektu Estrategikoak (ESEPE). ESEPEak lankidetza publiko-pribatuko mekanismo berri bat dira.*

*•Estatuak zuzenean kudeatutako programak.*

Autonomia-erkidegoek ez dute eskumenik ESEPEen exekuzioan, ez eta Estatuak zuzenean kudeaturiko programetan ere. Erkidegoetan, Estatuak erabakitzen eta haien eskumen-eremu propioari dagokiona baizik ez da kudeatzen. Maila autonomikoko inbertsio-azpiproiektuak exekutatzeko bide gisa aintzat hartzen badira ESEPEak eta Estatutik zuzenean kudeaturiko programak, litekeena da nahasmendua sortzea autonomia-erkidegoek Suspertze Planaren exekuzioan esleituta daukaten zereginari buruz.

**B.3.- Autonomia-erkidegoei funtsak esleitzea (9. orrialdea).**

*Funts-transferentziei dagokienez, Estatuak autonomia-erkidegoei SEEPeko baliabideak esleitzen dizkie ministerio eskudunek eta autonomia-erkidego guztiek parte hartzen duten konferentzia sektorialetan.*

Sektore Publikoaren Araubide Juridikoari buruzko urriaren 1eko 40/2015 Legearen 147. eta 148. artikuluek honako hau xedatzen dute:

147. artikulua - Konferentzia Sektorialak.

1- Konferentzia Sektoriala lankidetzarako, alde anitzeko adoste-lanerako eta esparru sektorial jakin baterako organoa da, zeinaren lehendakari baita Estatuko Administrazio Orokorra ordezkatuz gaiaren arabera eskudun den Gobernuko kidea, eta horren baliokide diren gobernu-kontseilukideak, autonomia erkidegoen eta Ceuta eta Melillako hirien ordezkari gisa jardunez.

148. Konferentzia Sektorialen eginkizunak.

2.f) Aurrekontu-kredituen lurralde-banaketarako oinarri gisa hartzeko modukoak diren irizpide objektiboak ezartzea, bai eta horien banaketa ere ekitaldi ekonomikoaren hasieran, azaroaren 26ko 47/2003 Legeak xedatuari jarraikiz.

Konferentzia Sektorialek kredituen lurralde-banaketarako irizpideak onesten dituzte, baina transferentzien exekuzioa egiten da 36/2021 ELd-aren 44. artikuluak adierazten duenari heldurik, hau da: Aurrekontu Lege Orokorraren 148. artikuluan ezarritako erregelei jarraituz. Laugarren Erregelak honakoa dio:

Konferentzia Sektorialak kreditu-banaketa adostu ondoren, Estatuko Administrazio Orokorreko organo eskudunei edo haren menpeko erakundeei dagokie finantza-konpromisoak formalizatzeko tresna juridikoak, hitzarmenak edo ebazpenak, sinatzea edo onestea.

Horrenbestez, funts-esleipena konferentzia sektorialetan egiten da, baina transferentzia horien biderapenerako tresna juridikoek –zeinek, nabaria denez, funts-jasotzearen baldintzak barne hartzen baitituzte (zertarako erabiliko diren, epeak, justifikazioak eta abar)– aldebikotasuna daukate izaeratzat (ministerioa-departamentua).

**B.4.- Azpiproiektu-bideak (9. orrialdea).**

*Azpiproiektu bat autonomia-erkidego bati esleitzeak berarekin loturik dakar diru-baliabideak transferitzea eta exekutatze-entitateak konpromisoa hartzea mugarri eta helburuak betetzeko.*

Funts-transferentzien helduleku diren tresna juridikoek ez dute azpiproiektua zedarritzen, eta helburuak ez dira beti zehaztuta egoten. SEEParen garapenari buruzko A2 apartatuan jadanik esan den bezala, funts-transferentziak kasuko azpiproiektuaren edo azpiproiektuen zedarritzerik gabe egin dira. CoFFEE tresna informatikoan azpiproiektuen definizioa 2022ko abendutik aurrera abiatu da, eta ez da zeharo bat etortzen berehalakoak ziren funtzionamendu-premiei erantzute aldera egin zen kontabilitate-zedarritzearekin. Gaur den egunean, oraindik ere badaude azpiproiektu-definiziorik gabe jaso diren transferentziak.

**B.5.- NFKAri esleitu zaizkion SEEPeko azpiproiektuak (9. orrialdea).**

*2022ko abenduaren 31n, NFKAk 118 azpiproiektu zeuzkan esleituta (...).*

Dokumentu honen B.1 apartatuan azaldutakoaren ildotik, goiko baieztapen hori ez da zorrotza.

Txostenak aipatzen dituen 2022ko abenduaren 31ra bitarteko 118 azpiproiektuak ez dira SEEParen araberako azpiproiektu-zerrenda bat, baizik eta barne-erabilerarako kudeaketa-zerrenda behin-behineko bat, funtzionamendurako eta informazio publikorako premia berehalakoei erantzutekoa, eta NFKAko departamentuei esleitu zaizkien SEEPeko azpiproiektuen norainokoa Estatuko Administrazio Orokorrak denboran zehar ezarri eta definitzearen baitakoa, betiere.

Zerrenda hori etengabeko bilakaeran dago, eta 2023ko martxoaren 13ra bitartean, 121 azpiproiektu/behin-behineko jarduketakoa da, zeinen gaineko segimendua egiten ari baita SEEPa eta Kontabilitate Nazionala Koordinatzeko Zerbitzua. Horiek ez daukate korrespondentzia unibokorik CoFFEEko azpiproiektuekin, zeinen bana-banako norainokoa Estatuko Administrazio Orokorrak erabakiko baitu denboran zehar. Zehazki:

* Horietako seik, 53 milioi euroko finantzaketa bildurik, ez daukate oraindik SEEP azpiproiektuaren lokalizatzailerik CoFFEEn (ezta behin-behinekoz ere).
* Horietako 68, 244 milioi euroko finantzaketa bildurik, CoFFEEko "behin-behineko" lokalizatzaile batekin daude uztarturik.
* Horietako 47, 185 milioi euroko finantzaketa bildurik, CoFFEEko "behin betiko" lokalizatzaile batekin daude uztarturik.

Era berean, eta beste maila batean, 2019ko martxoaren 13ra bitartean SEEP azpiproiektuaren 89 lokalizatzaile daude CoFFEEn, barne-segimenduko behin-behineko jarduketa/azpiproiektuetako 115ekin uztarturik daudenak. Esate baterako, Migrazio Politiketako eta Justiziako Departamentuko behin-behineko 9 segimendu-azpiproiektu/jarduketari dagokienez, Estatuko Administrazio Orokorrak azpiproiektu eta CoFFEEko lokalizatzaile bakar batean zehaztu ditu.

Diagrama

Descripción generada automáticamente

Kontuan harturik azpiproiektu oro jarduketen bitartez egin beharrekoa dela haren plangintza eta exekuzioari begira, jarduketen egoera aztertzen da. Gaur egun CoFFEEn 46 jarduketa daude, zeinetatik 8k bakarrik baitaukate behin betiko lokalizatzaile bat. Jarduketa horiek xehakapen partzial bat dira, guztira hiru besterik ez diren azpiproiektu batzuena. Beraz, 2023-03-13ko egoera honako hau da: NFKAren guztizko azpiproiektuen % 39k bakarrik daukate lokalizatzaile operatibo bat, eta, jarduketak analizatuz gero, azpiproiektuen % 2,5ek baizik ez dauzka planifikatuta jarduketak. Horren arrazoia da CoFFEE tresnaren abiarazpenaren berandutzea (2022ko abendukoa), horren plangintzaren konplexutasuna (bi mailetan), eta abiarazpen-problema ugariak (barne dela interes-gatazkarako arriskuaren analisi sistematikoari buruzko urtarrilaren 24ko HFP/55/2023 Aginduari egokitzeko lana).

**B.6 Gastuaren exekuzioa (11. orrialdea).**

*Nabarmena da exekuzioa baxua izan dela (...).*

NFKAko departamentuen aurrekontu-exekuzioaren zenbatekoa ez da Planaren aurrerakadaren adierazle ona:

* Azpiproiektu bakoitzak berariazko egutegia dauka, bakoitzerako zehazturiko hasiera- eta amaiera-datak dituena, bai eta denbora-jomuga propioa eta besteekiko bereizia ere.
* Exekuzio-portzentajeak (aitorturiko betebeharrek guztizko gastu aurreikusiaren gain egiten duten zenbatekoa) aurrerakada-adierazle gisa duen esanahi-balioa azpiproiektu bakoitzean aurreikusitako jarduketen izaeraren baitakoa da.

"Exekuzio baxua" azpiproiektu zehatzei buruzkoa izan beharko litzateke, eta ez departamentuei buruzkoa, eta kasuko azpiproiektuko helburuak betetzearen probabilitate urriari uztartu beharko litzaioke. Aurrerakadaren berri emateko moduko aldagai muntadun bakar gisa gastu-errealizazioaren norainokoa proposatzeak, aintzat hartu gabe kasuko azpiproiektuaren ezaugarriak eta egoera, edo azpiproiektu-multzo baterako adierazle agregatu gisa, ideia doigabea eman dezake Suspertze Planean jasotako jarduketen burutze-mailari buruz.

**B.7.- 36/2020 Errege Lege-dekretua eta gobernantza-mugartea (16. orrialdea).**

*36/2020 Errege Lege-dekretuak –abenduaren 30ekoa, premiazko neurriak onesten dituena Administrazio Publikoa modernizatzeko eta Suspertze, Eraldatze eta Erresilientzia Plana gauzatzeko– agintzen du gobernantza-eredu bat ezartzea SEEPeko azpiproiektuen segimendu, ebaluazio, koordinazio eta kontrolerako.*

Aurreko paragrafo hori, zeinak auditoretzaren 1. helburua azaltzen eta testuingururatzen baitu, ez da zorrotza.

36/2020 Errege Lege-dekretuak zioen azalpenean esaten du, bigarren orrialdean, ezen erronka horien muntak eta horien garapenerako denbora-mugarteak erakundeen eta administrazio publikoen esku-hartzea beharrezko dutela, eta agerian uzten dutela premiazkoa dela neurri urgenteak hartzea, gobernantza-eredu bat eraikitzeko, xede gisa izanen duena inbertsio-proiektu eta -programa desberdinen eta araudi-erreformen hautaketa, segimendu, ebaluazio eta koordinaziorako gobernantza-eredu bat taxutzeko, horizontaltasunezkoa, proiektu-abiarazpenaren arintasuna hobetzekoa, europar araudiak behartzen dituen berme eta kontrolak mantenduz prozedurak sinpletzekoa eta gastu publikoa efizienteagoa izatekoa".

Horrenbestez, 36/2020 Errege Lege-dekretuak ez du autonomia-erkidegoen azpiproiektuetarako gobernantza-eredurik aipatzen.

**B.8 Gobernantza-egiturak (17. orrialdea).**

*SEEPa eraginkorki exekutatzeko, beharrezkoa da halako gobernantza-eredu bat ezartzea zeinak bermatuko baitu behar bezalako plangintza, koordinazioa, segimendua eta ebaluazioa, jarduketen koherentzia eta soluzio amankomunak erabakitzea.*

SEEParen inplementaziorako gobernantza-eredua abenduaren 30eko 36/2020 ELd-aren III. Tituluan zehazten da, eta besteak beste honako gai hauek biltzen ditu:

* SEEParen izaera, edukia, prestaketa eta onespena ( I. kapitulua).
* Gobernantza-egiturak: Suspertze Planaren kudeaketa eta segimendurako Estatuko Administrazioak dituen berariazko organo eta mekanismoak (II. kapitulua). Kudeaketa publikoko tresnak: Estatuko Administrazioari aplikatzen ahal zaizkion plangintza estrategikoaren, giza baliabideen, digitalizazioaren eta bitarteko materialen alorretako neurriak biltzen ditu (III. kapitulua).

Deskribaturiko gobernantza-eredua Estatuko Administrazioari aplikatzekoa da, ez gainerako administrazio publikoei aplikatzekoa: aipatzen dituen organoak, kasu guztietan, Estatu-alorrekoak dira, eta ez dago inolako aipamenik horren aplikazioa beste administrazio batzuetako organoetaraino hedatzen duenik. Zalantzan jarri ezinekoa da Estatuko Administrazioak zeregin zehatzak dauzkala, Suspertze Planaren barnekoak eta gainerako administrazio publikoek dituztenez bestelakoak; eta, horregatik, III. Tituluaren testua huts-hutsik Estatuari aplikatu beharrekotzat jo behar da, bere ardurapekoak diren funtzioen izaerari egokituriko gobernantza-tresnak definitzen dituen neurrian. Horregatik, Estatuko gobernantza-eredua ezin mimetikoki aplikatzekoa zaie funtzio berak betetzen ez dituzten entitate batzuei. Horrela, NFKAk ezarritako gobernantza-sistema egokia ote den ondorioztatzeko –horixe izaki kontrol-zereginaren helburua–, konparaziorako erreferentzia ez litzateke 36/2020 Errege Lege-dekretuaren III. Tituluaren edukia izanen, baizik eta, Planari buruzko xedapenei eta Planaren eragile gisa bere gain hartzen dituen betebeharrei jarraikiz, NFKAk, SEEParen arrakastan lagungarri izateko, bere gain hartu beharrekoa zaion zeregina.

Horregatik, eta interpretazio-akatsak ekiditearren, NFKAtik ezarri beharrekoa litzatekeen gobernantza-sistemak eman behar dituen bermeen norainokoa zehaztu beharko litzateke, Estatuko Administrazioak abenduaren 30eko 30/2020 Errege Lege-dekretuaren III. tituluan ebatzi gabeko edo bertan ezarritako ereduaren irismenaz haragoko gaiak hartuko lituzkeen heinean, eta halaber kontuan harturik irailaren 29ko HFP/1030/2021 Aginduak kudeaketarako ezartzen duen araubidearen mugartea.

**B.9 Gobernantza-egiturak (17. orrialdea).**

*Ildo horretan, 2022ko martxoan departamentu horren egitura organikoa aldatu zen, SEEParen Koordinaziorako Zerbitzua eta SEEParen Koordinaziorako Atala eratzeko.*

Zerbitzuaren izena ez da zorrotza, eta nahasmendua sor dezake. Hemen, eta auditoretza-txostenaren beste parte batzuetan ere, eman gabe uzten da zerbitzuaren izen ofizialaren zati bat, izena "Suspertze, Eraldatze eta Erresilientzia Plana eta Kontabilitate Nazionala Koordinatzeko Zerbitzua" baitauka (264/2019 Foru Dekretua, urriaren 30ekoa, zeinaren bidez Ekonomia eta Ogasun Departamentuaren egitura organikoa ezartzen baita).

Gainera, egituren eraketa ez da argi geratzen. 2021eko otsailean, 6/2021 Foru Dekretuaren bitartez, Next Generation Bulegoaren Zuzendaritza Nagusia eratu zen, eta zegoen Kontabilitate Orokorreko Zerbitzua bertan behera utzi.

2022ko martxoan, 23/2022 Foru Dekretuaren bitartez, bateratu egin ziren Next Generation Bulegoaren Zuzendaritza Nagusia eta Kontu-hartzailetza Zuzendaritza Nagusia. Halaber eratu ziren SEEPa eta Kontabilitate Nazionala Koordinatzeko Zerbitzua eta SEEParen Koordinaziorako Atala. Horrez gain, berriro ere eratu zen Kontabilitate Orokorreko Zerbitzua, 2021ean bertan behera utzitakoa.

**B.10.- Suspertze, Eraldatze eta Erresilientzia Plana eta Kontabilitate Nazionala Koordinatzeko Zerbitzua (17. orrialdea).**

SEEParen Koordinaziorako Zerbitzuak eta Atalak, Kontu-hartzailetza Nagusiko Zuzendaritzaren pean, betetzen dituzte departamentuek exekutatuak diren SEEPeko jarduketak koordinatzeko eginkizunak.

Ekonomia eta Ogasun Departamentuaren egitura organikoa aldatzen duen 23</2022 Foru Dekretuak zerbitzu honen eginkizunak zerrendatzen ditu; hauexek, hain zuzen:

1. Foru Komunitateko Administrazioaren organoen ardurapean uzten diren jarduketak koordinatzea, jarduketa horiek SEM proiektuen segimendua egiteko sistemaren eskakizunetara egokitzeko.
2. Foru Sektore Publikoa osatzen duten entitateen informazio ekonomiko-finantzarioa Estatuko Administrazio Orokorrari helaraztea, aurrekontu-egonkortasunerako eta jasangarritasun finantzariorako araudiaren segimendua egiteko.
3. SEEParen exekuzioari uztarturiko informazio-sistema zehaztea.
4. Aurrekontu-egonkortasunerako eta jasangarritasun finantzariorako araudian jasotako erregela fiskalen helburuaren lorpenaz ondorioztatzea eta azterketa egitea.

Hori horrela, unitate horren eta bere menpeko egituraren eginkizuna, SEEParen koordinazioari dagokionez, ez da NFKAko organoen ardurapean uzten diren jarduketa guztiak koordinatzea, baizik eta koordinatzea halako jarduketak zeinak organo horiei ardurapean jartzen baitzaizkie SEM proiektuen segimendurako sistemaren baldintzetara egokitzeko.

**B.11 Eginkizun-bereizketa (17. orrialdea).**

*Gure ustez, egitura organiko hori ez da kontrol- eta kudeaketa-funtzioen bereizketa egoki bati dagokiona, ezen Kontu-hartze Zuzendaritza Nagusia, zeina foru-sektore publikoaren kudeaketa ekonomiko eta finantzarioaren kontrolaren arduradun baita, halaber delako arduradun SEEParen kudeaketarekin zerikusia duten jarduketak koordinatzen dituzten unitate organikoena.*

Konklusio hori 2. Eranskineko 2.1.2 atalaren –gobernantza-egitura– edukiari buruzkoa da. Atal horretan deskribatzen da NFKAk SEEPean parte hartzetik eratorritako beharrizanei erantzute aldera egitura organikorako onetsitako aldaketa. Atal horretan jotzen da egitura horrek Kontu-hartzailetza Nagusitik bereizita behar duela egon; dena den, iritzi hori oinarritzen duen argudiorik ez da aipatzen.

Suspertze Planaren gobernantza-ereduan adierazitako kontrolaren (2. mailako kontrola) eginkizun propioak Kontu-hartzailetza Zerbitzuak betetzen ditu; alabaina, NFKAko organoei ardurapean ipintzen zaizkien jarduketen koordinazioa, zeina SEEPa eta Kontabilitate Nazionala Koordinatzeko Zerbitzuak egiten baitu –Kontu-hartzailetza Zerbitzuarengandik zeharo bereizitako unitate organikoa da– alderdi arras zehatz bati buruzkoa da: SEM proiektuen segimendurako sistemaren baldintzetarako egokitzapena (urriaren 30eko 264/2019 Foru Dekretuaren 39. artikulua, zeinaren bidez ezartzen baita Ekonomia eta Ogasun Departamentuaren egitura organikoa). Bi zerbitzu horiek funtzio zeharo zedarrituak betetzen dituzte, jarduketen alderdi desberdinei dagozkienak, eta inola ere barne hartzen ez dutenak horien kudeaketan nolabaiteko partaidetza izaterik: Kontu-hartzailetza Zerbitzuak aurretiazko fiskalizazioko jarduketak egiten ditu, Administrazioaren gainerako jarduketekin bezalaxe, eta SEEPa eta Kontabilitate Nazionala Koordinatzeko Zerbitzuak ezartzen du kudeaketaren arduradun diren organoek SEEParen jarraipena egiteko sistema elikatzeko bete behar dituzten zereginen mugartea, horrek esan nahi izan gabe kudeaketan aktiboki parte hartzen denik.

Kontu-hartzailetza Zuzendaritza Nagusiaren mailan, ez dago kudeaketaren eta kontrolaren arteko eginkizun-gatazkarik: Kontu-hartzailetza Zuzendaritza Nagusiak ez du organo horrek berak kontrolatuak izateko moduko kudeaketa-jarduketarik egiten. Esan den bezala, SEEPa dela-eta aurrera eramandako eginkizuek ez dute loturarik 2. mailako kontrol-eginkizunekin, zeinak definituta baitaude SEM proiektuen kudeaketari buruzko Arauen 3.5.2. atalean (arau horiek 2022ko otsailaren 16ko gobernu-erabakiaren bidez onetsi ziren). SEEPa eta Kontabilitate Nazionala Koordinatzeko Zerbitzuaren eginkizunak, azpiproiektuen exekuzioari dagokionez, kontzeptualki identikoak dira Kontabilitate Zerbitzuak administrazioaren gainerakoaren jarduera arruntari buruz betetzen dituenen aldean, zeinak lehen aipaturiko 264/2019 Foru Dekretuaren 37. artikuluan definitzen baitira. Alegia: kudeaketa-mugarte bat eta euskarri bat eskaintzea informaziogintza-betebeharrak betetzeko. Hori, kontabilitatearen kasuan, diru-magnitudeei buruzkoa da, eta SEEParen kasuan tresna horrek definitzen dituenak dira magnitudeak: mugarrien eta helburuen betetzea. Kontabilitatea dela-eta Kontu-hartzailetza Zuzendaritza Nagusiari egiten zaion eginkizun-esleipen hori erabat finkatuta dago autonomia-erkidegoetan, eta ez du inoiz problemarik ez eta zalantzarik ere sortu.

Adierazitako iritziak, koordinazio-eginkizunak ezinbestean Kontu-hartzailetza Zuzendaritza Nagusiaren esparrutik ateratzeari buruzkoak, ez ditu aintzat hartzen SEM funtsak jasotzeko ezarritako baldintzek barne-kontroleko ereduaren taxuketan bertan izan ditzakeen eraginak, halako moldez non eredu hori baldintza horiei egokitu beharko baitzaie. Zehazturiko koordinazio-zereginen eta fiskalizaziokoen artean dagoen hurbiltasun organikoa, era horretan, izanen litzateke konpondu beharreko taxuketa-akats bat ez baizik, oso bestela, aurretiazko kontrolaren eragiketak kudeaketa-prozesuen azkartasuna kaltetzea ekiditeko moduko elementu bat. Alde horretatik, hizpidera ekarri beharrekoa da Gobernuaren 2022ko otsailaren 16ko erabaki bidez onetsitako Kudeaketa Arauetan 3.5.2 atalak zehaztasunez adierazten duela aplikatu beharreko 2. mailako kontrolaren edukia, eta III. Eranskinak deskribatzen duela zer egiaztapen egin behar den dirulaguntzen eta kontratazio-espedienteen oinarri arautzaileen gainean.

**B.12.- Azpiproiektuen komunikazioko akatsak (17. orrialdea).**

*Alabaina, departamentuek beraiei esleitu zaizkien azpiproiektuei buruz garaiz eta forman ez komunikatzeak SEEParen koordinazio-unitateei eragotzi egiten die planeko jarduketei buruzko ezagutza homogeneo, eguneratu eta osoa edukitzea.*

NFKAko departamentuei esleituriko azpiproiektuei buruzko informaziorik ezak betiere erakartzen zuen kudeaketa eta informaziorako CoFFEE tresnaren operatibitaterik eza Estatuko Administrazio Orokorrari zegokionez, eta, horren ondorioz, NFKAko exekutatze-entitateei esleituriko azpiproiektuen gaineko informaziorik eza.

2022ko apirilaz geroztik, orduan finkatu baitzen exekutatze-entitateari uztarturiko kudeatze-organoaren figura, eta Gobernuak 2022ko otsaileko erabaki bidez onetsitako kudeaketa-arauetan jasotako Kudeaketa Planen prestaketa taxutu baitzen, bai eta CoFFEEn pixkanaka NFKAko exekutatze-entitateei azpiproiektuak 2022ko abenduan esleitzeaz geroztik ere, komunikazio-urritasun hori pixkanaka onbideratu da, eta gaur den egunean muntazko oztopo izateari utzi dio.

**B.13 Gobernantza-organoak (17. orrialdea).**

*Ez da sortu SEEPeko jarduketen zuzendaritza- eta plangintza-funtziorik duen gobernantza-organorik.*

Goragoko apartatuetan azaldu den bezala, SEEPari buruzko zuzendaritza- eta plangintza-eginkizunak Estatuko Administrazio Orokorrari ematen zaizkio, eta ez autonomia-erkidegoei; eta ez dago erregio- edo toki-mailako "Suspertze, Eraldatze eta Erresilientzia Planik".

Jarduketen zuzendaritza eta plangintzako eginkizunak dituzten gobernantza-organo gisa, ez da organo berririk sortu, baizik eta zuzendaritza eta plangintza hori departamentuen zuzendaritza-organo propioei egokitzen zaie;M eta, oro har, haien zuzendaritza nagusiei eta antzeko organoei, zeinek denboran zehar onetsi diren kudeaketa-planak prestatzen baitituzte.

**B.14.- Plangintza estrategikoa (18. orrialdea).**

*Ez da aurkitu SEEParen kudeaketa globalerako plangintza estrategikorik, mugarri eta helburuak eraginkorki betetzeko baliabide eskuragarriak, premiak eta jarduketak aztertuz eginikorik.*

Testu horixe bera txostenaren 27. orrialdean agertzen da, "giza baliabideen kudeaketa" idazpuruaren aurre-aurretik. Iruzkina aplikatzeko modukoa da.

Estatuko Administrazioaren esparruan, ministerio bakoitzerako egiten da plangintza estrategikoa (36/2020 LEd, 23. artikulua). Ez da planteatzen SEEParen plangintza globalik. Plan estrategikoak nola eta kasuko ministerioak esleitu edo kudeaturiko proiektuetatik abiatuta behar ziren prestatu (23.2.a artikulua).

NFKAren mugapean plangintza estrategikoaren printzipioak duen betetzea ebaluatu behar da hark SEEParen gaineko bere jarduera aurrera eramaten duen ingurunearen baldintzetatik abiatuta. Estatuko Administrazioan ministerioek jadanik osoki ezagutzen zuten beraiek landu beharreko SEEParen sektorea, eta hortik aurrera bi hilabete zeuzkaten beren plan estrategikoak prestatzeko; bada, horrela ere, NFKAn jarduketa-esparrua elkarren segidako hitzarmenen eta ebazpenen bitartez zehazten joan da, non jasotzen baitziren, elkarrekiko beregain, egin beharreko jarduketen baldintzak eta epeak. Alegia: egin beharreko jarduketei buruzko proposamen bete eta itxirik ez da egon, erreferentzia gisa balio ahalko zuenik plangintza-prozesu globalei heltzeko, halakoak non modua emanen baitzuketen beharrezkoak diren giza baliabideak, baliabide materialak eta prestakuntzakoak estimatzeko.

Baldintza horietan, ezinezkoa gertatzen da plangintza global bat asmotan hartzea, Ganberaren txostenak iradokitzen duen bezala. Horrek ez du, alabaina, beharrizan hori ahantzarazi; izan ere, kudeaketa-planek, 2022ko otsailaren 12ko Gobernuaren Erabakiz onetsitako egitura edukita, mugarri eta helburuak eraginkortasunez betetzeko baliabide, premia eta jarduketak aztertzen dituzte, nahiz eta ez globalki, baizik eta azpiproiektu bakoitzari dagokionez, horixe baita NFKAko departamentuen posizioak ministerioekiko duen alde nagusia: azken horiek plan estrategikoa egiten badute arrera eraman behar dituzten jarduketa guztiak ezaguturik (SEEPean daude jasota), NFKAko departamentuak denboran zehar ezagutuz doaz dagozkien jarduketak, kudeatze-tresnak (hitzarmen nahiz ebazpenak) formalizatzen joan ahala. Baldintza horietan ezin zaio plangintza globaleko prozesu bati heldu; batez ere, inbertsioak denbora-epe oso urrian egin behar direnean, horrek beharturik proiektuen abiarazpena ahal den gehiena arintzera.

**B.15.- Nafarroa Suspertu (18. orrialdea).**

*Nafarroa Suspertu Plana SEEParen ardatzekin lerrokatuta dago, baina ez dago zuzeneko bat-etortze edo loturarik bertan jasotako jarduketen eta SEEPeko azpiproiektuen artean.*

"Nafarroa Suspertu" Plana 2020ko abuztuan onetsi zen, justu uztailaren erdialdean egin zen Kontseilu Europarraren ondoren, zeinean funts-banaketa adostu baitzen.

"Next Generation" eginen zen plan nazionalei jarraikiz, eta Suspertze eta Erresilientzia Mekanismoa ezartzen duen europar Erregelamendua onetsia izan aurretik. SEEParen arau-mugartea ezartzen da abenduaren 30eko 36/2020 ELd-an eta HFP/1030/2021 Aginduan, batez ere. SEEParen zirriborroa prestatu eta 2020ko urrian igorri zitzaion Europako Batzordeari. 2021eko uztailean onetsi zuen Europako Batzordeak SEEPa. "Nafarroa Suspertu" Plana SEEParen euskarri den tresna finantzarioa zehaztua izan baino lehen taxutu zen; hori dela-eta, nekez pentsa daiteke "Nafarroa Suspertu" Plana aintzat hartzeko moduko elementua izatea Nafarroan eginiko SEEParen plangintza estrategikoaren ebaluazioan.

**B.16.- Mugarri eta helburuen argitalpena (19. orrialdea).**

*Ez dira argitaratu mugarri eta helburuak, ez eta SEEPeko jarduketak exekutatze aldera formalizaturiko kontratuak ere.*

Azpiproiektu bakoitzari uztarturiko mugarri eta helburuen identifikazio zehatzak beharrezko du Estatuko Administrazio Orokorrak definituta eduki ditzala horiek.

B.5 apartatuan esan den bezala, 2023ko martxoaren 13an egoera oraindik urrun dago, bete beharreko mugarri eta helburuen eta benetako betetzearen norainokoaren zerrenda xehakatu bat, zeina SEEP azpiproiektuka antolatuta egonen baita, epe laburrean eskueran eduki ahal izatetik.

Estatuko Administrazioak azpiproiektu bakoitzari esleiturik dauden mugarri eta helburuak zehazten dituen heinean, argitaratu beharreko informazioa mardulagoa izanen da.

**B.17.- Giza baliabideen kudeaketarako beharrezkoak diren neurriak (21. orrialdea).**

*2. helburua. Ezarri al du NFKAk beharrezko neurririk, giza baliabideen kudeaketa SEEPetik eratorritako premiei lot dakien?*

Alegazio hau txostenaren 27. orrialdean jasotzen den konklusioari buruzkoa da.

Galdera horri buruz, lehenik eta behin esan behar da SEEPeko beharrizanak ez direla globalki ezagutu, baizik eta denboran zehar azaleratu direla, ministerio bakoitzak autonomia-erkidegoek egin beharrekoak ziren jarduketak erabakitzen zituen heinean. Egin beharreko jarduera ezezaguna baldin bada, nekez ebaluatzen ahalko dira premiak, dela beharrezkoak diren baliabideen estaldurari dagozkionak, dela daudenen prestakuntzari dagozkionak; eta are zailagoa izanen da soluzioak mahaigaineratzea (berdin dela hartu beharreko neurriak izan nahiz kasuan kasuko jarduketak izan).

Bestalde, ez da esaten zer neurri beharko liratekeen giza baliabideen kudeaketa SEEPeko beharrizanetara egokitzeko. Horri buruz egiten den gomendioan estaldura eta prestakuntza aipatzen dira. Estaldurari dagokionez, txostenak aipatzen du ezen Kudeaketa Planetan jadanik jasota daudela kasuko azpiproiektuaren exekuziotik eratortzen diren langileria-beharrizanak, baina ez da argudiatzen gai honi planteamendu korporatibo batetik heltzearen abantaila, hain zuzen ere baliabide gehigarrietarako beharrizanak denboran zehar agertzen diren egoera batean.

SEEPeko funtsen kudeaketari buruzko prestakuntza-ekintzei dagokienez, kontuan harturik Estatuko Administrazio Orokorrak definitzen duela kudeaketa-sistema, prestakuntza-ekintzak eskaintzea administrazio horri dagokio. Ildo horretatik, prestakuntza-ekintzak 2022ko irailetik abendura bitartean egin dira, eta NFKAko departamentu guztiei izan zaizkie eskainiak. Berriki, 2023ko otsailean, kudeatzaile interesatu guztiei estatuko INAPetiko on-line prestakuntza eskaini zaie.

**B.18.- Interesdunek funtsen berri izatea eta horiek eskuratzea (27. orrialdea).**

*Gure ustez, interesdunek funtsak ezagutu eta lortzea sustatu eta errazteko neurri eta ekimenak ez dira behar adinakoak.*

Interesdunek NFKAren kudeaketapeko funtsak eskuratzen dituzte gastu publikoa hirugarrenei bideratzen zaien tresna arrunten bitartez: hots, dirulaguntzak eta kontratuak. Tresna horiek jadanik badauzkate publizitate- eta lehia-printzipioak bermatzeko mekanismo propioak. Ganberaren txostenak adierazten du neurriak ez direla nahikoak, eta horretarako argudiatzen da (2. eranskineko 2.1.5 atala) ezen mugarri eta helburuak epe jakin batean betetzearekin funtsek lotura izatea litzatekeela, hain zuzen, balizko onuradunen lehia areagotzeko jakinarazpen-esfortzu gehigarriak egitearen justifikagarri. Ildo horretan, eta onarturik ezen lehia areagotzeko edozein ekintza txalogarri dela –eta ez hainbeste funtsak "hedatze" hutsagatik, zeren finantzaketa edozein kasutan ere aplikatuko baitzaio mugarri eta helburuak betetzeari, baizik eta funts-aplikazioaren efizientziagatik, hautakizun diren proposamenen aukera zabaltzeko modua ematen baita–, ez da antzematen zergatik funtsak mugarri eta helburuen betetzeari loturik egoteak bere horretan lehia murriztuko duen, eta behartuko duen balizko interesdunen artean publizitate-ahalegin gehigarri bat egitera; halaber, ez da antzematen zergatik SEEParen barnean kokaturikoak diren gastu publikoaren kudeaketa-prozesuetan parte hartzeko aukerek irisgarriagoak behar ote duten izan Plan honetatik at dauden beste prozesu batzuetarako ematen direnak baino.

Ganberak adierazten du ezen azpiproiektu bakoitzaren kudeaketa-planetan jakinarazpen-ekintza bereziak aurreikusten direla. Arrazoizkoa da esparru honetan aintzat hartzekoak izatea, kasuko azpiproiektuaren edukia ikusirik, aurkeztu beharreko proposamenek eduki beharko dituzten zertzelada bereziak azpimarratzeko beharrezkoak diren ekintzak. Txostenak ez du aztertzen kudeaketa-planetan jasotako neurrien edukia, haien balioa edo egokitasuna epaitzeari dagokionez. Horrek modua emanen luke hobetze-proposamenak egiteko. Besterik gabe esaten da ez direla nahikoak, inola zehaztu gabe zer alderditan jarri beharko litzatekeen enfasia. Bestetik, jarduketak egiazki gauzatuak izateari buruzko informaziorik ez edukitzeak justifikazioa ematen ahalko luke jarduketa horien segimendurako mekanismo bat proposatu beharrari buruz, baina ez dirudi taxuzkoa denik horrek eraginik izatea haien diseinu eta edukian.

Lehia sustatze aldera harturiko neurriei buruzko bere IV.1.5 apartatuan behin-behineko txostenak dioen bezala, NFKAren SEEPeko funtsak exekutatzeko dirulaguntzen eta kontratu-lizitazioen deialdiei buruzko web orriko informazioa eskaintzen da Estatuak autonomia-erkidego guztientzat argitaraturiko deialdietarako esteka baten bitartez. Hori horrela de SEEParekin berarekin koherente izanik, zeinak aurreikusten baitu Estatuko Administrazio Orokorrak informazio-atari bateratu bat eratzea, xede den publikoak dituen parte-hartze aukerak errazte aldera. Zehazki, SEEPak, gobernantza eta parte-hartzeari buruzko 4.4.1. atalean, VIII eta XI azpiataletan, honakoa dio:

* VIII. azpiatala: "(...) Suspertze Planaren web-ataria, zeinak bitarteko baliagarri izan beharko baitu, potentzialki interesdun diren eragile guztientzakoa izanik (enpresa, partikular nahiz administrazioentzakoa) plan horri buruzkoa den informazio guztiaren banatzea zentralizatu eta bideratzeko, halatan lehia areagoturik".
* XI. azpiatala: "(...) Suspertze Planari buruzko web-atari berariazkoa, non informazioa jasoko baita Planari, programei, deialdiei eta abiatzen diren proiektuei buruz, jomugatzat harturik informazio-atari nagusi eta bateratua izatea eta xede den publikoari parte-hartze bideak erraztea".

**B.19.- Kudeaketa-sistema SEEPeko printzipioetara egokitzean autoebaluazioa egitea eta irizpide homogeneoak aplikatzea (22 eta 27. orrialdeak).**

*Nahiz eta horiek egiteari begira zenbait orientabide jaso zituzten SEEP eta Kontabilitate Nazionala Koordinatzeko NFKAren Zerbitzuarengandik, departamentuek elkarrekiko loturarik gabe egin zuten autoebaluazioa, eta testak egiteko irizpide amankomun eta koordinaturik ez zen ezarri. (22. or.).*

*Kudeaketa-sistema ez zaie SEEParen printzipioei irizpide homogeneoen arabera egokitu, eta ez da eratortzen SEEParen eskakizunei heltzeko funtsezkoak diren zertzelada kritiko eta erabakitzaileei buruzko analisi batetik (27. orrialdea).*

Kudeaketa-organoek SEEPeko kudeaketa-printzipio zehatzetara egin beharreko egokitzapena HFP/1030/2021 Aginduaren 2. artikuluan zehazten da. Egokitze-mekanismoa honako honetan datza:

* Oinarrizko mekanismoa kudeaketa-sistemaren autoebaluazioa da; horrela, puntuazioa esleitzen zaio Aginduaren II. Eranskinak xede horrekin jasotzen duen galdetegian jasotako faktoreetako bakoitzari. Zeregin hori beren gain hartu beharko dute arduradun eta kudeatzaile diren organoek.
* Autoebaluazioak emaitza gisa sistemaren guztizko puntuazio bat ematen du, guztizko arrisku-mailarekin erlazionaturikoa. Puntuazio-sistema horren arabera, kudeaketa-sistemak arrisku "altu", "ertain" edo "baxu"kotzat kalifika daitezke.

* Exekutatze-entitateek beharrezkoak diren neurriak hartu beharko dituzte, bermatzeko ezen guztizko arriskua "baxu"tzat jotako mailan kokatzen dela. Zilegi izanen dute horretarako egokitzat deritzeten neurriak aukeratzea. Autoebaluazioaren emaitza taxuzko gidalerrotzat har daiteke sistemetako arriskua murrizte aldera egin beharreko urratsen nondik norakoa zehazteko.
* Autoebaluazio-prozesua urtero egin behar da, eta beharrezkoa da haren emaitza txertatzea sisteman jasota dagoen informazioari, kontrol-organoek gero egiazta dezaten (Estatuko Administrazioko Kontu-hartzailetza Nagusiak, Europako Batzordeak, Kontuen Auzitegiak eta abar).
* Mugarri eta helburuen betetzearen erregistroak kudeatze-organoa behartzen du kudeaketa-printzipioen betetzeari buruzko ziurtagiri bat jaulkitzera, frogagiriak gehituta.

HFP/1030/2021 Aginduak jasotzen duen diseinua ikusirik, autoebaluazio-mekanismoak zentzua dauka exekutatze-entitatearen beraren testuinguruan: batetik, sistemaren egokitzapenean eginiko aurrerabidea erakusten duen erreferentzia gisa; eta, bestetik, mugarri eta helburuen betetzeaz irizpena egitean frogatu beharrekoa den funtsezko elementu gisa. Horregatik, departamentu desberdinetako sistemen kalitatea konparatzearren irizpide-homogeneotasuna planteatzeak, batetik galdetegiek aurreikusitako helburuari ez erantzuteaz gain, bestetik haren emaitza itxuragabetu egin lezake kudeaketa-sistemaren baldintzen betetzea agiri bidez frogatzeko erreferentzia gisa, mugarri eta helburuen betetzea erregistratzeko unean.

**B.20.- SEEPeko funtsekin finantzaturik 2022an exekutatzeko asmoa zegoen dirulaguntzak DPE-Dirulaguntzen Plan Estrategikoan jasota daude; ez, ordea, 2021eko ekitaldikoak (18. orrialdea).**

Zeharo ezinezkoa da 2021-2023 DPEn sartzea SEEPekin finantzaturiko dirulaguntzak.

36/2020 Errege Lege-dekretua 2020ko abenduaren 20ean onetsi zen.

2021erako Nafarroako Aurrekontu Orokorrei buruzko 20/2020 Foru Legea 2020ko abenduaren 29an onetsi zen, nahiz eta horren izapidetzeari aurreko hilabeteetan heldu zitzaion.

2021-2023 DPEa eguneratzeko fitxak 2021eko otsailean bete ziren, eta une hartan ez zegoen inolako dirulaguntzarik aurreikusita, SEEPeko funtsekin exekutatzekorik.

**B.21.- Ezin dugu egiaztatu Dirulaguntzen Plan Estrategikoan jasota ote dauden SEEPa exekutatzeko beharrezkoak diren dirulaguntza guztiak (39. orrialdea).**

DPE urtero eguneratzen da, urtealdi bakoitzaren hasierako aurrekontuan aurreikusitako dirulaguntza-lerroetatik abiaturik.

**B.22.- Ez da ageri Dirulaguntzen Plan Estrategikoaren segimendua kasu guztietan egiten denik (39. orrialdea).**

Esplikatu beharko litzateke ezeztapen hori zeri buruzkoa den, eta zer arauditan oinarritzen den.

"11/2005 Foru Legeak, azaroaren 9koak, Dirulaguntzei buruzkoak, 5. bis artikuluan arautzen du plangintza, honakoa xedatuz:

1. Nafarroako Foru Komunitateko Administrazioak dirulaguntzen plan estrategiko orokor bat ezarriko du hiru urtetik behin, departamentuen eta jarduketa lerroen arabera xehakatuta. Plan horrek, onetsia izan aurretik, arlo ekonomikoan eskumena duen departamentuaren baimena lortu beharko du.

Dirulaguntzen plan estrategiko hori urtero berrikusiko da, eta bertan gehituko dira beharrezkotzat jotzen diren aldaketak edo doikuntzak.

Dirulaguntzen plan estrategikoa Nafarroako Parlamentuko ekonomiaren arloko batzorde eskudunari aurkeztu beharko zaio urtero, apirilaren 30a baino lehen.

1. Urte bakoitzeko lehen lauhilabetekoan, departamentu eta erakunde autonomoek aurreko ekitaldiko deialdien ebaluazio-txostenak prestatuko dituzte. Txosten horietan aztertuko dira deialdi bakoitzean banaka planteatutako helburuen betetzea eta dirulaguntza emateko prozeduran ezarritako epeen betetze-maila, bai eta deialdiei lotutako gai garrantzitsuak ere.
2. Aurreko apartatuan aipatzen diren txostenak Nafarroako Gobernuko departamentu bakoitzaren dokumentu gisa igorriko zaizkio, onetsi ondoren eta ezarritako epearen barruan, Nafarroako Parlamentuan ekonomiaren arloko eskumena duen batzordeari."

Gaur den egunean, dirulaguntzei buruzko legeak aurreikusten duen segimendua arauari jarraikiz egiten da.

**B.23.- NFKAn ez da aurretiazko izapidetzerik ezarri SEEPari uztarturiko funtsekin finantzatutako dirulaguntzentzat (50. orrialdea).**

Nafarroako Ogasun Publikoari buruzko apirilaren 4ko 13/2007 Foru Legearen 40. artikuluaren babesean, zeinak arautzen baititu gastu-konpromiso urteaniztunak, aldez aurretik edo urte anitzerako izapidetu dira SEEPeko funtsekin finantzaturiko gastuak . Aipatu espedienteak izapidetu ahal izateko, ez da beharrezkoa izan berariazko araurik aldatu edo onestea.

**B.24.- Kreditu-transferentziei buruzko erregelak malgutu egin dira.**

2022ko ekitaldiko aurrekontuei buruzko Foru Legearen 56. artikuluak baimena ematen du, bere indarraldiak iraun bitartean, dauden partiden artean edo ekitaldian zehar eratu beharra suertatzen den partiden artean funts-mugimenduak egiteko, SEMeko proiektu bakoitzekoak,...

Ñabartu beharra dago funts-mugimenduak ez direla kreditu-transferentziak.

**B.25.- Gomendioak**

Aurreko ataletan eginiko alegazioen ildotik, behin-behineko txostenean jasotzen diren gomendioetan dituzten eraginak azaltzen dira.

*Kontu-hartzailetzako Zuzendaritza Nagusiari esleituta dauden SEEPa koordinatzeko eginkizunak banantzea unitate horrek betetzen dituen kontrol-eginkizunetatik, eta SEEParen koordinazioa esleitzea Kontu-hartzailetzarengandik beregain den unitate bati.*

B.11 apartatuan jasotzen den alegazioaren arabera, Kontu-hartzailetzako Zuzendaritza Nagusiaren menpeko unitate batetik betetzen diren koordinazio-funtzioek ez dute eraginik organo horren kontrol-eginkizunetan, ez eta eginkizun horien eraginik jasaten ere. Gomendioa erabat zentzuzkoa izanen litzateke baldin eta SEEParen koordinaziorako esleituriko eginkizunek bestelako edukia izanen balute, beste kudeaketa-tresna batzuekin gertatzen den bezala, zeinetan egitura organikoko eredu berariazkoak aplikatzen baitira, aplikatzekoak diren arauek ezartzen dituzten baldintzei jarraikiz taxutuak: egiturazko funtsekin (EGEF-Eskualde Garapenerako Europako Funtsa, EGIF-Europako Gizarte Funts) finantzaturiko programa operatiboek bestelako tratamendua jasotzen dute, Administrazio honetatik funts hauei dagokienez egin beharrekoak diren koordinazio-funtzioen izaerarako egokia, eta gauza bera gertatzen da nekazaritza-funtsekin (LGENF-Landa Garapenerako Europako Nekazaritza Funtsa, NBEUF-Nekazaritza Bermatzeko Europako Funtsa), zeinen kudeaketarako taxuturiko antolamenduzko erantzuna oinarritzen baita "ordain-erakunde" batean, egitura organiko formal bati gain-jarria eta funtzionamendu- eta kontrol-arau oso zehatz batzuei lotua, egiturazko funtsenaz oso bestelakoa. SEEParen mugarte juridikoan, Foru Komunitateko Administrazioko organoek egiten dituzten jarduketak koordinatzeko beharrizanak sortzen dira jarduketen segimendurako sistemaren baldintzekin erlazionaturik, eta ez horien plangintza edo exekuzioarekin erlazionaturik. Koordinazio-beharrizan horiei erantzuteko, berariazko antola-soluzioa erabaki da, ezarritako kudeaketa-ereduaren berezitasunarentzat egokia; baina beharrizan berririk sortuz gero –eta baliteke Suspertze Planaren bigarren fasean, oraindik taxutu gabean, halakorik agertzea–, antolaketa-soluzioa desberdina izan liteke, nahiz eta administrazioa eraginkortasunez taxutzearen ikuspegitik hartua, betiere.

*Aztertzea zer den komenigarriago: SEEPeko funtsen gaineko plangintza- eta zuzendaritza-zereginak dituzten unitateak eratzea ala eginkizun horiek SEEPeko koordinazio-unitateei esleitzea.*

B.13 atalean jasotako alegazioan adierazten dira organo berririk eratu ez izanaren arrazoiak. Hain zuzen ere, kudeaketa-planak prestatzen dituzten departamentuetako organoek berek bete ohi dituzte eginkizun horiek. Eginkizun horien zentralizazioak zentzua izanen luke baldin eta beste funtzionamendu-eredu bat ezarri balitz, programa operatiboen antzekoa, non aurreikusiko bailirateke egin beharreko jarduketen hautapen bat eta finantzaketaren zertarakoa aldatzeko birprogramazio-prozesuak. Baldintza horietan, zeinak ez baitira SEEPean gauzatzen, arrazoizkoa litzateke plangintza-unitate zentralizatuak egon beharraz hausnartzea.

*Informazio-fluxuak hobetzea SEEParen exekutatze-unitateen (departamentuen) eta koordinazio-unitateen artean, zertarako eta azpiproiektuei buruzko informazio guztiaren osotasuna eta zentralizazioa bermatzeko.*

Alegazioen B.12 atalean esaten den bezala, egoera horrek nabarmen egin du hobera 2022ko apirilaz geroztik, Estatuko araudian taxuturiko kudeaketa-sistemari buruz hasieran zeuden zalantzak ebatzi ondoren, eta 2022ko otsaileko Gobernu-erabakian jasotako kudeaketa-planen prestaketa finkatuta zegoelarik.

*SEEPeko inbertsioetarako plangintza estrategiko bat egitea, mugarri eta helburuak eraginkorki betetzeko baliabide eskuragarriak, premiak eta jarduketak aztertuz.*

Alegazioen B.14 apartatuan adierazten den bezala, SEEPari dagokion plangintza estrategikoko printzipioak errespetatu egin dira, baina bideragarria izan den moduan, SEEParen abiarazpenaren errealitatearen ondorioz. Hau da: "azpiproiektu" bakoitzaren mailan, hori halakotzat jotzen zen moduan euskarri gisako tresna juridikoa formalizatzeko unean. Estatu-mailan, plangintza estrategikoa ministerio-mailan egin da, eta hori posible izan da jada ezagutzen zituztelako beren ardurapean egonen ziren proiektuak.

*Gardentasunaren eta Gobernu Irekiaren Atarian argitaratzea Gardentasunari buruzko Foru Legean adierazitako informazio guztia: mugarri eta helburuak eta SEEPeko funtsak exekutatze aldera izapideturiko kontratuak.*

B.16 atalean adierazten den bezala, azpiproiektu bakoitzeko mugarri eta helburuen definizioa Estatuko Administrazioari dagokio, zeina abendura arte ez baita lehenbiziko azpiproiektuak zehazten hasi, bakoitzaren mugarri eta helburuekin. Alegazioen B.5 apartatuan azpiproiektu-zehaztapenaren gaurko datako egoera agertzen da. Azpiproiektuak definituta daudenean, uztarturiko mugarri eta helburuak barne, orduan argitaratuko dira.

*Next Generation funtsen webgunean zentralizatzea SEEPeko funtsetako dirulaguntzen eta lizitazioen deialdiei buruzko informazioa, eta hurrengo deialdi aurreikusiak argitaratzea, informazio homogeneoa eskaintzearren finantzaketa eskuragarriari buruz eta interesdunei baliabide horietarako eskurabidea erraztearren, ezertan galarazi gabe departamentuek informazio hori osa dezatela esleituta dauzkaten SEEPeko azpiproiektuei buruzko informazio zehatzarekin.*

Balizko interesdunek abantailak lortu ahal izateko modukoak diren aukerak sortzen direnean horien berri izateko lagungarri den ezein gomendio ez da errefusatzeko modukoa; alabaina, zilegi da ñabartzea, B.18 atalean adierazi bezala, ezen informazio hori funtsen web-orrian zentralizatzeak ez duela hobekuntza nabarmenik ekarriko, jadanik deialdi eta kontratuetarako orokortasunez ezarrita dagoenaren aldean.

*Neurriak hartzea, interesdunek funtsak ezagutzea eta lortzea errazteko, bai eta formulak ezartzea ere, SEEPeko azpiproiektuei buruzko aholkularitza ematekoak balizko onuradunei (enpresa txiki eta ertainak, autonomoak eta toki entitateak, besteak beste).*

Alegazioen B.18 atalean adierazi bezala, kudeaketa-planetarako onetsiriko eskemak atal bat jasotzen du, non barne hartzen baitira kasuko azpiproiektuko jarduketa zehatzak ezagutarazteko hartu beharreko neurriak.

*Urrats koordinatuak egitea SEEPeko funtsak kudeatzen dituzten departamentuen, Funtzio Publikoko Zuzendaritza Nagusiaren eta Nafarroako Administrazio Publikoaren Institutuaren artean, funts horiek kudeatzeko behar diren giza baliabideak hornitu eta prestatzea xede.*

Alegazioen B.17 atalean esaten da SEEParen exekuziotik eratorritako langileria-beharrizanak denboran zehar azaleratuz joan direla, eta horrek eragotzi egiten du ekintza koordinatuak erabakitzea beharrezkoak diren postuak betetzeko eta horien prestakuntzarako.

*Irailaren 29ko OHP 1030/2021 aginduko 2. artikuluan ezarritako kudeaketa-printzipioen autoebaluazioa egitea departamentu guztietan, batez ere mugarri eta helburuen segimendua, irizpide koordinatu eta homogeneoak erabiliz eta SEEPeko eskakizunei heltzeko zertzelada kritiko eta funtsezkoak aztertuz.*

B.19 atalean zalantza kontzeptualak adierazten dira, arduradun eta kudeatzaile diren organoek berek dituztenez bestelako irizpideak ezartzearen komenigarritasunari buruzkoak, kalte egin diezaiokete-eta mekanismo honek ezarrita dituen helburuak lortzeko duen eraginkortasunari. Baina begi-bistakoa da autoebaluazio-eragiketak egitearen beharrizana azpimarratu beharrekoa dela, eta funtsezkoa da prozesu hauek urtero egin daitezela, halako moldez non exekutatze-entitate bakoitzaren kudeaketa-sistemen hobekuntza egiaztatzen ahalko baita.

Iruñean, 2023ko martxoaren 15ean.

Ekonomia eta Ogasuneko kontseilaria

Elma Saiz Delgado

Kontuen Ganberaren txostenak, Nafarroako Foru Komunitateko Administrazioak Suspertze, Eraldatze eta Erresilientzia Plana ezartzeko hartutako neurriei buruzkoak, 24. orrialdean honakoa dio:

"Ez da ageri Nafarroako Administrazio Publikoaren Institutuak prestakuntza-saiorik antolatu izana etika publikoari eta iruzurraren aurkako lanabesei buruz, Gobernuaren 2022ko martxoaren 2ko erabakian kontrakoa agintzen bada ere, ez eta horiei buruz edo iruzurraren aurkako neurriei buruz IANPek aipatzen duten prestakuntza eman izana ere".

Nafarroako Gobernuaren 2022ko martxoaren 2ko Erabakiak, zeinaren bidez bereganatzen baita Nafarroako Gobernuko kideen eta Nafarroako Foru Komunitateko Administrazioko goi-kargudunen gobernu onaren kodea, bai eta Nafarroako Foru Komunitateko Administrazioko enplegatu publikoen jokabide eta printzipio etikoena ere, eta onesten baita Iruzurraren Aurkako Neurrien Planaren eredua, SEEP-Suspertze, Eraldatze eta Erresilientzia Planaren exekuzioa dela-eta SEM-Suspertze eta Erresilientzia Mekanismoaren kargura finantzaturiko proiektuen kudeaketari dagokionez, 2. apartatuan ezartzen du: "Nafarroako Foru Komunitateko Administrazioko departamentu bakoitzak Iruzurraren Aurkako Neurrien Plan propioa onetsi beharko du foru agindu bidez, abiapuntutzat harturik 111. eranskin gisa atxikitzen den ereduan ezarritako gutxieneko edukia".

6.1.5. puntua Iruzurraren aurkako borrokaren alorreko prestakuntza, III. Eranskinekoa:

Departamentu honek sustatu eta erraztuko du bere langileriak parte har dezan Nafarroako Administrazio Publikoaren Institutuak edo beste edozein erakundek antolaturiko prestakuntza-ekintzetan, iruzurraren aurkako plan honekin zerikusia dutenak; eta, zehazki, ardatz gisa dutenak arrisku-identifikazio eta -ebaluazioa, berariazko kontrolen ezarpena, iruzurra hautemanez geroko jarduna, erreferentzia-kasu praktikoak eta abar.

Horregatik, aipatu gobernu-erabakiak ezartzen du SEM funtsen kudeaketaren barrenean departamentu bakoitzak "iruzurraren aurkako plan" bat onetsi eta bere teknikariei horri buruzko prestakuntza eman behar diela.

NAPIk lagundu egin du horretarako eskaera egin duten departamentuetan emandako iruzurraren aurkako prestakuntza-zereginean; zehazki, Unibertsitateko, Berrikuntzako eta Eraldaketa Digitaleko Departamentuari eta Eskubide Sozialetako Departamentuari lagundu die.

Bestalde, NAPI harremanetan egon da SEEPa eta Kontabilitate Nazionala Koordinatzeko Zerbitzuarekin, zeina Nafarroako Gobernukoa baita, arlo honetan beharrezkoa den prestakuntza antolatzeko edo horretan parte hartzeko. Horren fruitu gisa, 2023ko martxoaren 8an honako albiste hau argitaratu zen Nafarroako Gobernuaren intranetean:

Nafarroako Administrazio Publikoaren Institutuak eta SEEP eta Kontabilitate Nazionala Koordinatzeko Zerbitzuak jakinarazten dute Ogasun eta Funtzio Publikoko Ministerioko Europako Funtsen Idazkaritza Nagusiak martxan jarri duela SEEP-Suspertze, Eraldatze eta Erresilientzia Planari buruzko online prestakuntzako Plataforma.

Online plataforma bat da, tankeratua izan dena SEEPa arrakastaz exekutatzeari begira enplegatu publiko diren langileentzako prestakuntzaren alorrean dauden erronka handiei heltzeko xedez.

**Plataforma hori eskueran dauka planaren kudeaketarekin zerikusia duen edozein enplegatuk.**

Honako esteka honen bitartezko sarbidea dauka: https://aulafondoseuropeos.es/.

Plataforma horretan, kalitate handiko bideo-sorta bat ipintzen zaizue eskueran, gaiaren arabera taldekatuta. Behin ikastaroak eginda eta kasuko ebaluazio-probak gaindituta, frogagiri bat lortuko da, non adieraziko baita online prestakuntza arrakastaz erdietsi dela.

1. ikastaroa. Suspertze, Eraldatze eta Erresilientzia Plana 2. ikastaroa. SEEParen kudeaketa

3. ikastaroa. Etiketatze berdea eta etiketatze digitala. DNSH printzipioa

4. ikastaroa. SEEParen kudeaketarako eta segimendurako metodologia 5. ikastaroa. EB finantza-interesen babesa

6. ikastaroa. CoFFEE

Prestakuntza-plataforma tankeratua izan da SEEParen exekuzioan parte hartzen duen langileriarentzako prestakuntza-gune bezala. Horregatik, prestakuntza-plataformarako irispidea erreserbatuta egonen da kasuko baimena aurkeztu duten pertsonentzat, zeinaren bidez frogatuko baita ezen plataformarako irispidea izan nahi duen pertsonak SEEParen exekuzioan parte hartzen duela. Baimena aurkeztetik salbuetsita egonen dira CoFFEE sisteman jadanik erregistratuta dauden pertsonak. Azken kasu horretan, pertsonak automatikoki erregistratuak izanen dira online prestakuntzako plataforman.

Iruñean, 2023ko martxoaren 14an

Nafarroako Administrazio Publikoaren Institutuko zuzendari kudeatzailea: Eva María Zarranz Alli

Behin-behineko txostena dela-eta aurkeztutako alegazioei Kontuen Ganberak emandako erantzuna

Eskerrak ematen dizkiegu Ekonomia eta Ogasun Departamentuko kontseilariari eta NAPIko zuzendari kudeatzaileari 2023ko martxoaren 16an jasotako alegazioengatik. Horiek aztertu ondoren, txosten honi gehitzen zaizkio Ganbera honen erantzunarekin batera, eta horiei buruz honakoa jakinarazten da:

**Ekonomia eta Ogasun Departamentuko kontseilariak aurkeztutako alegazioak:**

* Honako alegazio hauek onartzen dira:

B.2: Azpiproiektu-bideak

B.9: Gobernantza-egiturak

B.20: SEEPeko funtsekin finantzaturik 2022an exekutatzeko asmoa zegoen dirulaguntzak DPE-Dirulaguntzen Plan Estrategikoan jasota daude; ez, ordea, 2021eko ekitaldikoak

B.23: NFKAn ez da aurretiazko izapidetzerik ezarri SEEPari uztarturiko funtsekin finantzatutako dirulaguntzentzat

B.24: Kreditu-transferentziei buruzko erregelak malgutu egin dira

* Aurkeztutako gainerako alegazioei dagokienez, ondokoa diogu:

B. 1. CoFFEE-SEM

Txostenean adierazten den bezala, CoFFEE-SEM kudeaketa- eta informazio-sistemaren operatibotasunik ezak murriztu eta nabarmen eragiten du kudeaketan, segimenduan eta azpiproiektuei buruzko informazioaren horniduran.

Halatan, ezinezkoa da azpiproiektuen segimendua tresna horren bidez egitea, eta ez dago proiektu, azpiproiektu edo ekintza-ildoaren identifikazio-kode bateraturik, horrela eragotzita suertaturik autonomia erkidegoei esleituak izanik proiektu berari loturik dauden azpiproiektuen identifikazioa. Era berean, ez da posible exekutatze-entitateek kasuko kudeaketa-txostena presta dezaten CoFFEE-SEM sisteman bildutako informaziotik abiaturik.

Alabaina, HFP/1031/2021 Aginduak, irailaren 29koak, zeinaren bidez ezartzen baita informazioa emateko zer prozedura eta formatu erabili behar dituzten Estatuko, autonomia-erkidegoetako eta tokiko sektore publikoko erakundeek, segimendua egiteko Suspertze, Eraldatze eta Erresilientzia Planaren mugarri eta helburuen betetze-mailaz eta plan horren osagaien eta neurrien aurrekontu- eta kontabilitate-exekuzioaz, ezartzen du exekutatze-entitateak behartuta egonen direla "emandako datuen baliotasun, fidagarritasun eta trazabilitatea bermatuko duten barne-kontroleko sistemak edukitzera".

Aipatu Aginduko 4. artikuluan xehatzen da proiektu, azpiproiektu edo ekintza-ildoei buruzko informazioa, zeina Foru Administrazioko departamentuek Excel orrien bitartez jasotzen baitute.

Bestalde, "2022ko abenduaren erdialdean eta 2023. urtearen hasiera-aldean, Estatuko Administrazio Orokorra azpiproiektuak esleitzen hasi zitzaien NFKAko exekutatze-entitateei (departamentuei), zirriborro-egoeran zeudela eta tantaz tantako moduan" baieztapenari buruz, adierazi behar da SEEPeko azpiproiektu eta funtsak konferentzia sektorialetan esleitzen zaizkiela departamentuei, eta alegazioan aipatzen den esleipena zeri eta azpiproiektuek CoFFEE-SEM sisteman duten taxuketari buruzkoa dela.

B.3 Autonomia-erkidegoei funtsak esleitzea

Autonomia-erkidegoei SEEParen finantzaketarako eginiko transferentzien exekuzioa egiten da Aurrekontuei buruzko azaroaren 26ko 47/2003 Lege Orokorraren 86. artikuluak adierazten duena beterik, 36/2020 Errege Lege-dekretuaren 44. artikuluan jasotako berezitasunekin.

Beraz, tresna juridikoen, hitzarmenen edo ebazpenen bitartez formalizatzen dena autonomia-erkidegoei konferentzia sektorialetan esleituriko funtsen banaketako finantza-konpromisoak dira.

B.4 Azpiproiektu-esleipena

Aztertu dugun lagineko hiru azpiproiektuen funts-transferentziei euskarri ematen dieten tresna juridikoetan azpiproiektua zedarritzen da, eta azpiproiektuak honako hauetarako daude definituta: egin beharreko inbertsioak, inbertsioaren inplementaziorako neurriak, autonomia-erkidegoei dagozkien funtsak, mugarri eta helburuak, adierazleak eta inplementazio-egutegia.

Lehenago adierazi bezala, identifikatu eta definitu gabe dagoena da azpiproiektuak CoFFEE-SEM informazio-sisteman daukan taxuketa.

B.5 NFKAri esleitu zaizkion SEEPeko azpiproiektuak

Gardentasun-atariaren arabera 2022ko abenduaren 31rako Foru Komunitateko Administrazioari esleituta dauden azpiproiektuen kopurua, 118koa, behin-behinekoa da, harik eta kudeaketa- eta segimendurako CoFFEE-SEM informazio-sistemak esleituriko identifikazio-kode bateratua eskuragarri egon arte, zeinak zehaztuko baitu behin betiko azpiproiektu-kopurua eta horiek jarduketaka nola deskonposatuko diren.

2022ko abenduaren 31n Foru Komunitateko Administrazioari SEEPeko inbertsioetarako esleituta zeuden funtsak 479,21 milioikoak ziren, eta horien exekuzioaren arduradunak departamentuak dira. Funts horietatik, 364,39 milioi onetsi dira, eta aipatu datan 354,31 milioi zeuden kobratuta.

B.6. Aurrekontuaren betetzea

Departamentuetako exekuzio-maila lortzen da, eta beraz islatzen du horiek exekutaturiko azpiproiektuen exekuzio-maila. Horien xehakapena txosten honen 3. eranskinean agertzen da.

Kontuan izanik azpiproiektu bakoitzak bere exekuzio-egutegia daukala, egindakoa den gastu-maila adierazle baliodun eta beharrezkoa da, ez bakarra haatik, azpiproiektuko helburuen betetzea neurtzeko.

B.7 36/2020 Errege Lege-dekretua eta gobernantza-mugartea

"Inbertsio-proiektu eta -programa desberdinak" autonomia-erkidegoek exekutatzen dituzte; besteak beste, azpiproiektuen bitartez. Foru Komunitateko Administrazioan, departamentuak dira SEEPeko azpiproiektuen exekutatze-entitate. Irailaren 29ko HFP/1030/2021 Aginduaren arabera, azpiproiektuak proiektu baten zati baten deskonposaketa dira, uztartuta daramana baliabide ekonomikoen transferentzia eta arduradun den exekutatze-entitateak mugarri nahiz helburuak betetzeko konpromisoa hartzea.

Beraz, beharrezkoa da gobernantza-egitura bat egotea Foru Komunitateak exekutaturiko SEEPeko jarduketen, hots, azpiproiektuen, segimendu, ebaluazio, koordinazio eta kontrolerako.

B.8 Gobernantza-egiturak

Txostenean ez da adierazten NFKAk zutik jarri behar dituenik irailaren 30eko 36/2020 Errege Lege-dekretuaren "Kudeaketa-tresnak" III. Tituluko II. kapituluko 14. artikulutik 18.era bitartekoetan Estatuko Administrazio Orokorrarentzat ezarritako gobernantza-egiturak, baizik eta halako gobernantza-eredu bat bereganatu behar duela zeinak bermatuko baitu SEEPeko funtsak eraginkortasunez exekutatzea. Horretarako, funtsezkoa da egiturak edukitzea, bere erantzukizunaren pean exekutaturiko SEEPeko jarduketen koordinazio, zuzendaritza eta segimendu egokirako.

B.10 Suspertze, Eraldatze eta Erresilientzia Plana eta Kontabilitate Nazionala Koordinatzeko Zerbitzua

SEEParen Koordinaziorako Atalak, zeina SEEPa eta Kontabilitate Nazionala Koordinatzeko Zerbitzuaren ardurapean baitago, honako eginkizun hauek ditu, besteak beste:

a) Informazioaren kudeaketa zentralizatua egitea eta erantzukizuna NFKAko organoena den SEEPeko proiektuen multzoaren azterketa globala egitea.

b) SEM eta SEEPari buruzko arauei, metodologiari eta orientazioei buruz ezagutarazpen-lana egitea eta SEEPeko proiektuak exekutatzen dituzten entitateei aholku ematea.

c) SEEPeko proiektuak exekutatzen dituzten entitateei aholku ematea horien plangintza egiteko eta horiek jarduketatan edo beste proiektu habiaratu batzuetan deskonposatzeko.

d) SEEPeko proiektuak exekutatzen dituzten entitateei aholkularitza eta laguntza ematea kudeaketa- eta segimendu-datuak erregistratzeko eta informazio-sistemetan segimendua egiteko.

B.11.- Eginkizun-bereizketa

Kontu-hartzailetza Zuzendaritza Nagusia da SEEPeko koordinazio-unitate diren SEEPa eta Kontabilitate Nazionala Koordinatzeko Zerbitzuaren eta SEEParen Koordinaziorako Atalaren arduraduna. Horiei esleitzen zaizkie SEEParen exekutatze-entitateei aholkularitza ematearen eginkizuna, besteak beste arauei, metodologiari, orientazioei, plangintzari eta kudeaketa-datuak erregistratzeari dagokienez, eta halaber ardura du SEEPean ezarritako 2. mailako kontrolaren gainean; kontrol hori SEEParen kudeaketaz arduratzen diren organoen jarduketei egiten die, eta horiei aholku ematen die.

B.13 Gobernantza-organoak

Foru Komunitateko Administrazioko departamentuek, SEEPa exekutatzeko entitate diren aldetik, azpiproiektuen plangintza, zuzendaritza eta segimenduaren gaineko erantzukizuna dute.

Ezinbestekoa da gobernantza-egiturak edukitzea, funtsak exekutatzen dituzten entitateen jarduketa guztien gaineko zuzendaritza-zereginak eta plangintza amankomun, integral eta globalekoak dituztenak; bai eta departamentuek beren erantzukizunpean exekutatzen dituzten SEEPeko inbertsioetako azpiproiektuen zentralizazioa, analisia eta segimendua ere.

Txostenak gomendatzen du SEEPeko funtsen plangintza eta zuzendaritzari dagozkien zereginak betetzearen komenigarritasuna, dela unitate berriak eratuz, dela zeregin horiek jadanik badauden unitate batzuei esleituz. Gomendio hori egiten da exekutatze-entitate guztiek zuzendaritzapeko jardun planifikatua izan dezaten, sinergiak sortu eta azpiproiektuen kudeaketarako soluzio amankomunak bideratuko dituena.

B.14 Plangintza estrategikoa

36/2020 Errege Lege-dekretuak plangintza estrategikoa eta helburukako kudeaketa ezartzen ditu kudeaketa oneko printzipio gisa, zeina administrazio publikoek errespetatu behar baitute esleituta dauzkaten jarduketak egiteko eta, bereziki, SEEParen inplementazio eraginkorrerako eta esparru horretan esleitutako helburuak lortzeko.

B.15 Nafarroa Suspertu Plana

Nafarroa Suspertu Plana aintzat hartu beharreko elementua izan behar da Nafarroan SEEPaz eginiko plangintza estrategikoa ebaluatzean, ezen, nahiz eta SEEPa baino lehenago onetsia izan, Nafarroa Suspertu Planak Europar Batasuneko Suspertze Planean parte hartzen du, eta bertako jarduketen finantzaketa-iturri nagusia SEM funtsak dira, zeinetatik 479,31 milioi esleitu baitzaizkio Foru Komunitateari, SEEPeko inbertsioetarako.

Nafarroa Suspertu Plana Europar Batasuneko Suspertze Planaren lehentasunen ildoan dago; hots, jasangarritasuna, digitalizazioa, gizarte-kohesioa eta merkatu bateratua.

Nafarroako Next Generation funtsen web-orrialdean zuzeneko Nafarroa Suspertu Planerako zuzeneko esteka bat agertzen da, eta adierazten da hori lerrokatuta dagoela "Next Generation EU" Europarako Suspertze Planarekin eta "España Puede" Ekonomiaren Suspertze, Eraldatze eta Erresilientzia Planarekin.

Gainera, SEEPeko azpiproiektu guzti-guztietan adierazten da ekarpen lagungarria egiten dutela Nafarroa Suspertu Planaren helburuen lorpenari begira, berrikuntza digitalaren, Navarra Green, gizarte- eta lurralde-kohesioaren eta berdintasunaren eremuetatik.

Bestalde, 2022ko ekitaldirako Nafarroako Aurrekontu Orokorretan jada ez da agertzen, 2021eko ekitaldiko aurrekontuetan bezala, "Suspertu Plana" izendapenarekin identifikaturiko partidarik, eta SEEPeko inbertsioei dagozkien partidak "SEM" izenarekin identifikatzen dira. Nafarroa Suspertu Planak 2020-2023 epealdia barne hartzen du.

Baldin SAP kontabilitate-sisteman kontsulta egiten bada 2022ko ekitaldian Nafarroa Suspertu Planari zegozkion partidei buruz, SEM izeneko aurrekontu-partidak erakusten dira; hain zuzen ere, horiek SEEPeko inbertsioei dagozkienak dira.

Beraz, existitzen da, eta Nafarroa Suspertu Planean jasotako jarduketak uztartu behar dira departamentuek exekutatzen dituzten SEEPeko inbertsioekin.

B.16 Mugarri eta helburuen argitalpena

Kasuko konferentzia sektorialean autonomia-erkidegoei esleituriko funtsak formalizatzen dituzten tresna juridikoetan, azpiproiektuetako mugarri eta helburuak identifikatu egiten dira.

Halaber, departamentuek azpiproiektu bakoitzerako prestaturiko kudeaketa-planetan mugarri eta helburuak ere jasotzen dira.

B.17 Giza baliabideen kudeaketarako beharrezkoak diren neurriak

Funts-esleipena zatika eta sektorialki, batik bat konferentzia sektorial desberdinen bitartez, egiten dela-eta zaila gertatzen denez langileria-beharrizanak estimatzea, areagotu egiten da esparru honetan plangintza egokia egin beharra, kontuan harturik bai ingurune honen dinamikotasuna, bai beharrezkoa dela behar adinako giza baliabideak edukitzea, SEEParen kudeaketarako prestakuntza egokia dutenak.

Gomendatzekoa da SEEParen kudeaketarako beharrezkoak diren giza baliabideen plangintza egin dadila modu koordinatuan eta globalki exekutatze-entitateetan, eta ez, besterik gabe, kudeaketa-planak azpiproiektu bakoitzerako jasotako beharrizanen balorazio bat, halako moldez non horiek agregatuz ikusi ahalko baita zein den Foru Komunitateko Administrazioaren beharrizanen multzoa, horrela SEEParen kudeaketarekin zerikusia duten langile-premiak asetzeko eta horien prestakuntzarako beharrezkoak diren neurriak hartu ahal izateko.

SEEParen kudeaketak, zeina departamentuei baitagokie, berekin dakar funts-multzo kopurutsu bat epe laburrean kudeatu beharra mugarri eta helburuak betetzeari begira, eta beharrezkoak ditu ezagutza berariazkoak eta heterogeneoak dituzten langileak, zeinentzako prestakuntza ematea Estatuko Administrazio Orokorraren zeregina baita. Halaber, "Estatuko Administrazio Orokorrak definitzen du kudeaketa-sistema".

CoFFEE-SEM tresnaren plataforma informatikoaren erabileraz eta maneiuaz harago doa prestakuntza: barne hartu behar ditu, besteak beste, SEEParen kudeaketak dituen berezitasunei buruzko zertzeladak, eta SEEParen exekutatze-entitateei araudiak eskatzen dizkien baldintza kopurutsuei dagozkien alderdiak.

B.18 Interesdunek funtsen berri izatea eta horiek eskuratzea

Txostenak adierazten duen bezala, mugarri eta helburuak denbora-epe batean bete behar badira, komeni da berriematea indartzea, balizko onuradunen agerpena sustatzeko.

Autonomia-erkidegoei esleituriko funtsak gehienbat kontratu eta dirulaguntzen bitartez exekutatzen eta banatzen dira.

Halako funts-bolumen mardula jasotzeak –2022ko abenduaren 31rako, 479,21 milioi zeuzkan esleituta Foru Komunitateak– eta hori epe labur batean exekutatzeak –Foru Administrazioaren aurrekontu-programazioaren arabera, funtsen ehuneko 72 2020-2023 epean exekutatuko dela aurreikusten da– beharra sortzen du horien banaketarako tresnen publizitatea areagotzeko, era horretan balizko onuradunek modua izan dezaten laguntzak eta SEEPeko funtsak lortzeko kontratu-lizitazioen berri izateko.

B.19.- Kudeaketa-sistema SEEPeko printzipioetara egokitzean autoebaluazioa egitea eta irizpide homogeneoak aplikatzea

1030/2021 Aginduak ezartzen du zein den kudeaketa-printzipioen betetzeari buruzko gutxieneko estandarra mugarriei, helburuei eta azpiproiektuei dagokienez. Arduradun eta kudeatzaile diren organoek zilegi dute estandar hori areagotzea. Aginduaren II. Eranskinak sei autoebaluazio-test biltzen ditu.

Irizpideen interpretazio homogeneoa egiteak eta test-erantzuteari buruzko irizpide amankomunak erabiltzeak koherentzia ematen diete emaitzei.

Horrenbestez, irizpide-homogeneotasuna ez da departamentuetako sistemen kalitatea konparatzeko planteatzen, baizik eta departamentu bakoitzak autoebaluazio-testei irizpide amankomunen arabera erantzunez eta guztiek testak modu homogeneoan interpretatuz lorturiko emaitzei koherentzia emateko.

B.22. Ez da ageri Dirulaguntzen Plan Estrategikoaren segimendua kasu guztietan egiten denik.

Departamentuek egiten dituzten ebaluazio-txostenak ez zaizkigu bidali eta, horregatik, ezin izan dugu egiaztatu SEEParen exekuziorako aurreikusitako dirulaguntzei erreferentziarik egiten ote zaien.

B.25. Gomendioak

Alegazio honetan jasotako gomendioei eutsi egiten zaie, fiskalizazio-lanetik iritsitako konklusioei buruzkoak izanik ez direlako aurkezturiko alegazioen ondorioz aldatuak izan.

**Nafarroako Administrazio Publikoaren Institutuko zuzendari kudeatzaileak aurkeztutako alegazioak**

2022ko apirilean, ganbera honek departamentu guztiei eskatu zien, kontu-hartzailetza zuzendari nagusiari igorritako galdetegi baten bitartez, giza baliabideen prestakuntzari buruzko honako informazio hau:

* *Antzeman al da SEEPeko funtsen exekuzioan parte hartuko duten enplegatuen prestakuntza-beharrizanik? Baiezkoan, erants bedi analisia.*
* *Txertatu al dira beharrizan horiek 2021 eta 2022an sektore autonomikoaren esparruan onetsitako prestakuntza-planetan? Erants bedi dokumentazioa.*
* *SEEPari dagokionez enplegatu publikoei zuzenduriko prestakuntzaren alorrean irakatsitako ikastaroen zerrenda (4.2.c Eranskina bete) eta antolatzaileek jaulkitako ebaluazio-txostenak, halakorik bada.*
* *Adieraztea ea Foru Administrazioko enplegatuak SEEPari buruz beste administrazio publiko batek emandako prestakuntza-ikastaroetara joan diren (adibidez, CoFFEE-SEM), eta, kasua bada, horri buruzko informazio gehigarria.*

Lurralde Kohesiorako Departamentuak eta Eskubide Sozialetako Departamentuak beste inork ez zuen erantzun.

2022ko abuztuaren 2an galdetegi sinpletu bat bidali zen, SEEParen kudeaketarekin zerikusia duen langileriaren beharrizanei eta prestakuntzari buruzkoa, eta horri erantzun zion SEEPa eta Kontabilitate Nazionala Koordinatzeko Zerbitzuko zuzendariak.

Egun horretan bertan, Funtzio Publikoari eta NAPIri posta elektroniko bat bidali zitzaien, non honako hau galdetzen baitzen:

* *SEEParen kudeaketaz eta exekuzioaz arduratzen den langileriaren prestakuntza-beharrizanak baloratu dira eta, analisi horren ondorioz, detektatu da berariazko prestakuntza-ekintzak egin beharra dagoela, SEEPeko funtsen kudeaketaren berezitasuna dela-eta.*
* *SEEParen kudeaketari buruz NAPIk emandako prestakuntzaren datuak (ikastaroaren izena; antolatze-entitatea; hasiera-data; ordu-kopurua; parte-hartzaile kopurua; irakasmodua).*
* *Detektaturiko prestakuntza-beharrizanak txertatu al dira 2021 eta 2022an esparru autonomikoan onetsitako prestakuntza-planetan?*
* *SEEParen alorreko gaitasunak areagotze aldera esparru autonomikoan egindako beste urrats batzuk, hala nola jardunaldiak, tailerrak, lantaldeak, intraneteko atala.*

*SEEP funtsen kudeaketan eta exekuzioan esku hartu behar duten enplegatuek berariazko prestakuntza jaso behar dutela eta horren plangintza modu orokortuan behar dela egin deritzogu. Eginiko galderen erantzunaren esperoan.*

Ez zitzaigun inolako erantzunik eman.

Nafarroako Gobernuaren 2022ko martxoaren 2ko Erabakiak, zeinaren bidez bereganatzen baita Nafarroako Gobernuko kideen eta Nafarroako Foru Komunitateko Administrazioko goi-kargudunen gobernu onaren kodea, bai eta Nafarroako Foru Komunitateko Administrazioko enplegatu publikoen jokabide eta printzipio etikoena ere, eta onesten baita Iruzurraren Aurkako Neurrien Planaren eredua, SEEP-Suspertze, Eraldatze eta Erresilientzia Planaren exekuzioa dela-eta SEM-Suspertze eta Erresilientzia Mekanismoaren kargura finantzaturiko proiektuen kudeaketaren esparruan, honako hau xedatzen du 4. puntuan:

Laugarrena. Nafarroako Administrazio Publikoaren Institutuak etika publikoari eta iruzurraren aurkako tresnei buruzko prestakuntza-ekintzak antolatuko ditu.

Horrez gain, mugarriei eta helburuei buruz departamentuek eginiko autoebaluazio-testetan, zeinetan, besteak beste, prestakuntza baloratzen den, testa egin zuten zortzi departamentuetatik lauk gutxien-gutxieneko puntuazioa eman zioten (puntu 1, 4 puntutatik), eta horietako batek 4 puntutatik 2 eman zizkion mugarri eta helburuen kudeaketarako jasotako prestakuntzari.

*(Ignacio Cabeza del Salvador Nafarroako Kontuen Ganberako lehendakariak digitalki sinatua)*

1. Iturria: I. eranskina, Ogasun eta Funtzio Publikoko Ministerioaren irailaren 29ko HFP/1030/2021 Aginduarena, Suspertze, Eraldatze eta Erresilientzia Plana kudeatzeko sistema taxutzen duenarena. [↑](#footnote-ref-2)
2. B.2 alegazioaren bitartez aldaturiko paragrafoa [↑](#footnote-ref-3)
3. Europako Parlamentuaren eta Kontseiluaren 2021/241 Erregelamenduak (EB), 2021eko otsailaren 12koak, zeinaren bidez SEM ezartzen baita, adierazten du 2020ko otsailaren 1etik aurrera hasitako neurrietarako finantzaketa eskatu ahalko dela. [↑](#footnote-ref-4)
4. B.20 alegazioaren bitartez aldaturiko paragrafoa [↑](#footnote-ref-5)
5. B.24 alegazioaren bitartez aldaturiko paragrafoa [↑](#footnote-ref-6)
6. Dirulaguntzen Plan Estrategikoak barne hartzen ditu 70.000 euro baino gehiagoko zenbatekoa duten dirulaguntzak. [↑](#footnote-ref-7)
7. B.20 alegazioaren ondorioz ezabatutako paragrafoa. [↑](#footnote-ref-8)
8. B.23 alegazioaren bitartez aldaturiko paragrafoa [↑](#footnote-ref-9)
9. B.24 alegazioaren bitartez aldaturiko paragrafoa [↑](#footnote-ref-10)